text:
— ནུ་བོ་རེ་བ་ཅན་བསོད་ནམས་ལྷུན་གྲུབ་ལ་སྤྲིངས་པ།
ལྷ་ས། ནག་ཤོད་བསྟན་འཛིན་མཚུངས་མེད།
གཅིག
ཡ་མགོའི་ནང་གི་མིག་དང་། མ་མགོའི་ནང་གི་ལྕེ། ཁོག་པའི་དབུས་ཀྱི་སྙིང་ལྟར་གཅེས་སུ་འོས་པའི་བདག་གི་གཅུང་པོ་རེ་བ་ཅན་བསོད་ནམས་ལྷུན་གྲུབ་ལགས། འདི་ནི་ཁྱོད་ཀྱི་གཅེན་པོ་བསྟན་འཛིན་མཚུངས་མེད་ཀྱིས་ཁྱོད་ལ་བྲིས་པའི་འཕྲིན་ཡིག་ཐོག་མ་ཡིན། ཁྱོད་རང་དམའ་རིམ་སློབ་འབྲིང་ནས་མགོ་ཚུགས་ཏེ། རྒྱལ་ཕྱི་དང་རྒྱལ་ནང་གི་ལོ་རྒྱུས་ལ་སློབ་སྦྱོང་བྱས་མྱོང་བར་མ་ཟད། ལོ་རྒྱུས་ཐོག་གི་སྐྱེས་ཆེན་མང་པོ་ཞིག་གི་རྣམ་ཐར་ཡང་ལྟ་ཀློག་བྱས་དང་བྱེད་བཞིན་ཡོད་ལ། དུས་རྒྱུན་དུ་ལོ་རྒྱུས་དང་འབྲེལ་བའི་དཔེ་ཆར་ལྟ་ཀློག་བྱ་རྒྱུ་ནི། ཁྱོད་ཀྱི་དགའ་ཕྱོགས་ཤིག་ཡིན་པ་ཕུ་བོ་ངས་ཤེས་ཀྱི་ཡོད། དེས་ན། ལོ་རྒྱུས་ཐོག་གི་མི་སྣ་ཐོག་མ་དང་བྱ་བ་ཐོག་མ། གྲུབ་འབྲས་ཐོག་མ་སོགས་ནི་མི་རྣམས་ཀྱིས་རྟག་ཏུ་གཙོ་བོ་དང་གལ་ཆེན་རྐྱང་རྐྱང་ལ་རྩི་བཞིན་ཡོད་པ་དེ་བཞིན་དུ། འཕྲིན་ཡིག་ཐོག་མ་འདི་ཡང་ཁྱོད་ཀྱིས་གལ་ཆེན་དང་དོན་ཆེན་ཞིག་ཏུ་བརྩིས་ཏེ། རྟག་པར་ཡིད་ལ་འཛིན་རོགས་ཞུ།
སྤྱིར་ན་ཁྱོད་དང་ཁྱོད་འདྲ་བའི་སྐལ་མཉམ་རྣམས་ནི། སྐད་དང་ཡིག་རིགས་གཞན་ལ་དགའ་དད་སྤྲོ་གསུམ་གྱིས་འཇུག་གི་ཡོད་ལ། ཕྲན་གྱིས་ཀྱང་རྒྱ་ཡིག་དང་དབྱིན་ཡིག་གང་རུང་གི་ལམ་ནས་ཡི་གེ་ཆ་མ་ཆོ་ཞིག་འབྲི་ཐུབ་པ་གདའ་མོད། མཚམས་འདིར་དབྱངས་གསལ་སོ་བཞིས་བདག་གི་བརྗོད་པར་འདོད་པའི་སྐད་ཆ་རྣམས་གཟུགས་སུ་བཀོད་ཡོད་པའི་དགེ་མཚན་དང་། རིན་ཐང་སོགས་ཁྱོད་ཀྱིས་ཀྱང་མི་རིང་བར་ག་ལེར་རྟོགས་ངེས་པས་གསལ་བཤད་མང་པོ་མི་བྱ། དེ་བས་གཞན་དུ། ཡབ་མེས་བཀའ་དྲིན་ཅན་ཚོས་ང་ཚོ་ལ་གནང་བའི་རིན་བྲལ་གྱི་ནོར་བུ་སྟེ། དབྱངས་གསལ་གྱི་ཡིག་འབྲུ་རེ་རེའི་སྟེང་དུ། མིའི་རིགས་ཀྱི་འཇིག་རྟེན་ལ་མཁོ་དགུའི་ལེགས་ཚོགས་འབྱིན་ནུས་པའི་གཟི་བྱིན་གྱི་ཚན་ཁ་ཤིན་ཏུ་ཆེ་བས། རང་རེ་བུ་སྤུན་གཉིས་ཀྱི་སྐད་ཆའང་ཡི་གེ་འདི་ལ་བརྟེན་ཏེ་བརྗོད་ན། བཀྲ་ཤིས་ཤིང་དོན་འགྲུབ་ཅིང་ཕུན་སུམ་ཚོགས་པའི་རྒྱུ་རུ་འགྱུར་རོ། །དེས་ན་འཕྲིན་ཡིག་འདིར་བདག་གིས་ཀྱང་ཁྱོད་ཀྱི་ཤེས་ཚད་ལ་དཔགས་པའི་མིང་དང་ཚིག་བེད་སྤྱོད་བྱེད་ཀྱི་ཡིན་ལ། ཅུང་ཟད་གོ་དཀའ་བའི་ཐ་སྙད་འདྲ་ཐོན་བྱུང་ནའང་། ཡི་ཐང་མ་ཆད་པར་ཚིག་སྔ་ཕྱི་གུང་བསྒྲིགས་ཏེ་ལེགས་པར་བཀླགས་ན། དོན་གྱི་སྙིང་པོ་ལོན་པར་དཀའ་ཚེགས་མེད་དོ། །
གཉིས།
ཁྱོད་རང་ཕོ་ལོ་བདུན་ལ་སོན་པའི་སྟོན་དུས་ཤིག་ལ། ང་ཚོ་མིང་སྲིང་རྣམས་ཀྱི་ཨ་མར་གྱུར་པ་སྐྱེ་རྒུའི་བདག་མོ་ཀླུ་འབེལ་གྱིས། ཁྱོད་རང་ལག་ཁྲིད་བྱས་ཏེ་རྫོང་ཆ་ཚང་སློབ་ཆུང་ལ་མིང་ཐོ་བཀོད་རྗེས། སླར་ཡང་བྲེལ་བྲེལ་འཚུབ་འཚུབ་ཀྱིས་ནང་ལ་ལོག་ནས། སྟོན་གྱི་རྩྭ་རྩི་བརྔ་ལ་འབུངས་བཞིན་ཡོད། ཁྱོད་ཀྱིས་ད་དུང་དྲན་སོས་ཀྱི་འདུག་གམ། ཨ་མའི་ངོ་གདོང་ཆར་ཆུ་དང་ལྷགས་རླུང་གིས་ཡང་ཡང་བརླན་ཞིང་། ཉི་འོད་དང་གྲང་ངད་ཀྱིས་རབ་ཏུ་གཙེས་པས། ཤ་རྩ་དཀར་པོ་ཡོངས་སུ་སྨུག་ནག་གིས་བསྒྲིབས་ཟིན་ཀྱང་། ཁོ་མོས་རྔུལ་ཆུའི་ཐིགས་པ་རེ་རེ། སེར་ཀ་དང་སག་རིས་ཁེངས་པའི་ལག་པ་གཉིས་ཀྱིས་གཡས་འབྱིད་དང་གཡོན་འབྱིད་བྱེད་ཞོར་དུ། འཛུམ་པའི་མེ་ཏོག་ཁྱོད་ཕྱོགས་སུ་བཞད་དེ། ཁྱོད་ཀྱི་མཚར་སྣང་དུ་གྱུར་པའི་དྲི་བ་རེ་རེར་ཡིད་ཚིམ་པའི་དྲིས་ལན་སྟེར། སྙིང་ཉེ་བའི་གཅུང་པོ་ཝེ། ད་ཆ་ཁྱོད་ཀྱིས་ཨ་མའི་ལང་ཚོ་ཡིད་ལ་འཆར་གྱིན་འདུག་གམ། མེ་ཏོག་བཞིན་རྣམ་པར་བཀྲ་འོས་པའི་ཨ་མའི་ལང་ཚོ་ཡིད་ལ་འཆར་གྱིན་འདུག་གམ། ལྟོས་དང་། གྲོང་ཁྱེར་འདིའི་རྒན་མོ་ལོ་བརྒྱད་ཅུར་ཉེ་བ་མན་ནས་གཞོན་ནུ་མ་ལོ་བཅའ་བཅུ་ཡན་གྱིས། ཉི་ཟེར་དང་ལྷགས་རླུང་སོགས་ལ་གཡོལ་གང་ཐུབ་ཀྱིས། རང་གི་ཤ་རྩ་དཀར་པོ་གཅེས་སུ་འཛིན་གྱིན་འདུག་ལ། སྒེག་རྫས་སྣ་ཚོགས་གདོང་ལ་བྱུགས་ཏེ། མཛེས་པའི་རྣམ་འགྱུར་ཅི་རིགས་སྟོན། འོན་ཀྱང་། ཁྱོད་ཀྱིས་ཨ་མའི་སྨུག་ནག་གི་ངོ་མདངས་དང་། ཤར་ཤུར་གྱི་ལག་རྒྱབ་སོགས་ནི། རང་རེ་མིང་སྲིང་རྣམས་ལ་སྤྲད་པའི་མཐར་ཐུག་གི་མཛེས་པ་ཞིག་ཏུ་བསམ་ནུས་ན། ཨ་མའི་ལང་ཚོ་དོན་ལྡན་ཅན་དུ་གྱུར་པ་རེད་ལ། ཁྱོད་ནི་ཚུལ་འཆོས་དང་དོན་དངོས་ལ་བརྡར་ཤ་གཅོད་ནུས་པའི་གཞོན་ནུ་རྣམ་དཔྱོད་ཅན་ཞིག་ཡིན་ངེས་ཤིང་། དེ་ལྟར་བསམ་པའི་བློ་གྲོས་ཁྱོད་ལ་ཡོད་འདུག་ན། ཕུ་བོ་ང་གཏན་དུ་དགའ་འོས། སྤྲོ་འོས།
ལོ་དེའི་ཉིན་དེར། ཁྱོད་ཀྱིས་ང་ཚོ་ཕ་མ་སྤུན་མཆེད་རྣམས་ལ་སེམས་རྩ་བསྒུལ་བའི་དྲི་བ་ཞིག་བཏོན་པ་རེད། ལོ་བདུན་ཙམ་ལ་སོན་མ་ཐག་པའི་ཁྱོད་ཀྱིས། ཨ་མ་ལ་ན་རེ། “ ཨ་མ། ང་ག་དུས་སློབ་གྲྭར་འགྲོ་ཐུབ་བམ།”ཞེས་པར་ཨ་མས་ལན་དུ། “སློབ་གྲྭ་ནས་བརྡ་ཐོ་སླེབས་སོང་ན་འགྲོ་དགོས་རེད།” ཅེས་པ་ན། ཁྱོད་ཀྱིས་སླར་ཡང་། “ཨ་མ་ངེད་གཉིས་འདི་གར་རྩྭ་འཐུ་བཞིན་བསྡད་ན། ང་རང་སློབ་གྲྭར་འགྲོ་རྒྱུའི་བརྡ་ཐོ་ཕྱོགས་གཞན་དུ་བུད་མི་འགྲོའམ།”ཞེས་སེམས་ཁྲལ་དང་རེ་ལྟོས་ཀྱིས་དྲིས། སྐབས་དེ་ནས་བཟུང་། “བརྡ་ཐོ”ཞེས་པ་ཅི་ཞིག་ཡིན་མིན་ངེས་པ་འདྲེན་མི་ནུས་པའི་བྱིས་པ་ཁྱོད་ནི། མ་འོངས་པར་སློབ་ལ་བརྩོན་པའི་སློབ་མ་བཟང་པོ་ཞིག་ཏུ་འགྱུར་ངེས་པའི་ཡིད་ཆེས་ང་ཚོ་ཕ་མ་མིང་སྲིང་ཚང་མ་ལ་ཡོད་མྱོང་། དེ་ཡང་ཁྱོད་རང་སློབ་གཉེར་པ་ཞིག་བྱེད་འདོད་ཀྱི་རེ་བ་དང་སེམས་ཤུགས་མཚོན་པའི་དྲི་བ་དང་པོ་རེད། ད་ལྟ་ཁྱོད་ཀྱིས་དོན་སྙིང་ལྡན་པའི་དྲི་བ་དེ་དང་། འདྲི་བ་པོ་ཁྱོད་རང་གི་གནས་སྐབས་ལ་ཕྱིར་དྲན་ཞིག་བྱོས་དང་། མཚར་སྣང་དང་མཛེས་སྡུག་གིས་ཕྱུག་ཅིང་། སྙིང་ལ་ཉེ་བའི་བྱིས་དུས་ཤིག་མ་ཡིན་ནམ། ཀྱེ་ཀྱེ། བདག་གི་སྙིང་དབུས་སུ་ལྷམ་མེར་འཚེར་བའི་སློབ་གཉེར་པ་ལགས། ད་ལྟའང་ཁྱོད་ཀྱིས་རང་ལ་དབང་ངེས་སུ་གྱུར་པའི་གོ་སྐབས་བཟང་པོ་ཡོད་ཚད་ལ། རེ་ལྟོས་དང་ཡིད་ཆེས་ཀྱིས་བརྩོན་ལེན་བྱེད་ཀྱིན་ཡོད་དམ།
གསུམ།
སྤྱིར་ན་སེམས་ཅན་ཐམས་ཅད་རིགས་གཉིས་སུ་ངེས་ལ། རིགས་གཉིས་ལས། ཕོ་རྣམས་ལ་ཕལ་ཆེར་ཐོག་མ་ཉིད་ནས་དྲག་པ་དང་རྩུབ་པའི་རང་གཤིས་ལྡན་ཞིང་། མོ་རྣམས་ལ་ཕལ་ཆེར་ཞི་བ་དང་འཇམ་པའི་ཁྱད་ཆོས་ཡོད་པས། ང་ཚོའི་ཨ་ཕའང་སྐྱེས་པ་ཕོ་ཞིག་ཡིན་པའི་ཆ་ནས། ཅུང་ཟད་དྲག་རྩུབ་ཀྱི་རྣམ་པ་ཡོད་འདུག་པ་རྒྱུ་མཚན་གོང་ལྟར་ལགས་ཤིང་། ཁྱད་པར་དུ། ཁོ་རང་བྱིས་པ་བསམ་ཚོད་མ་ཟིན་པའི་སྐབས་ནས་ཕ་རྒན་ཚེ་ལས་འདས་ཤིང་། མ་སྨད་གསུམ་ཤུལ་དུ་ལུས་འདུག་ཅིང་། རང་རེའི་ཨ་ཁུར་འབོད་པ་ཁོ་ནི། བུ་རྒྱུད་རྒན་པ་ཡིན་ཡང་ཁྱིམ་ཚང་གི་ཚུགས་མ་ཟིན་པར། རང་སྣང་གང་ཤར་གྱིས་ཕྱོགས་ངེས་མེད་དུ་འཁྱམས་ཤིང་། སྡིག་གྲོགས་ཁོ་ན་སྙིང་ཉེར་བརྩི་ལ། རྒྱན་དང་བག་མེད་ཀྱིས་ལོག་པར་འཚོ་བའི་སྤྲང་རྒན་ཞིག་དང་གཉིས་སུ་མི་འདུག་པས། ངེད་ཅག་གི་རྨོ་མོ་དང་ཨ་ཕ་མ་སྨད་གཉིས་ཀྱིས་གཞན་གྱི་བརྙས་བཅོས་དང་གཉའ་གནོན་འོག་ནས། རང་གི་སྙིང་སྟོབས་དང་ཤེས་རབ་ལ་བརྟེན་ཏེ་ད་གཟོད་ཁྱིམ་ཚང་འདིའི་གཞི་རྐང་ཚུགས་པ་རེད། ཨ་ཕས་སྡུག་གི་ཁུར་པོ་མང་པོ་རང་ཉིད་གཅིག་པུས་ཁུར་མྱོང་ཡང་། སྡུག་ཡུས་བཤད་སའི་ཕ་རྒན་ཞིག་གཏན་དུ་རང་ཉིད་དང་རྒྱང་དུ་གྱེས་ཟིན། ཁོ་པས་ན་ཟུག་དང་། ཡི་ཆད། གཉའ་གནོན། མཐོང་ཆུང་། གནོན་ཤུགས་སོགས་ཀྱི་གྲིབ་ནག་མང་པོ་རྟག་པར་ཁོག་ལ་བསྒོམ་དགོས་བྱུང་བས། ཁོང་གི་གཤིས་ཀ་ལའང་དེ་ལྟར་རིམ་གྱིས་སེར་ཀ་མང་པོ་དོད་སོང་བར་ང་ཚོས་ནམ་ཡང་བརྗེད་ག་ལ་རུང་སྟེ། གཏན་ནས་མི་རུང་ངོ་། ། དེ་འདྲ་སྡུག་གི་ཁུར་པོ་རི་བོ་ལས་ཀྱང་ལྕི་བ་རྣམས་བཏེགས་ཏེ་ཡར་ལ་འགྲེང་ནུས་པའི་ཨ་ཕ་ནི། ང་ཚོའི་ཕ་རྒན་ཙམ་ལས་མི་གདའ་བས། ང་ཚོའི་ཨ་ཕ་ཡང་ཨ་ཕ་གཞན་ལས་བཀའ་དྲིན་ཆེ་ཚུལ་དེ་ལྟར་ལགས། དེས་ན། ཨ་ཕས་ངེད་ཅག་རྣམས་ལ་ངག་རྩུབ་ཁོ་ནས་སློབ་གསོ་གཏོང་བ་དེ་ཡང་། རྨ་ཁ་ཤོར་ཟིན་པའི་ཁོང་གི་གཤིས་ཀས་བྱས་པ་རེད་ལ། དེ་འདྲའི་གནས་སྐབས་སུ། ང་ཚོས་ཀྱང་ཁོང་གིས་བརྒྱུད་པའི་དཀའ་ཁག་རྣམས་ཡིད་ལ་དྲན་པར་བྱས་ཏེ། བསླབ་བྱ་ཇི་སྙེད་སེམས་སུ་ཉར་དགོས་ཨང་།
བཞི།
ཕ་མ་ཞིག་ལ་མཚོན་ན། བུ་རྒྱུད་མང་པོ་ཞིག་རང་གི་ཤ་ལས་སྐྱེས་པ་དང་། དེ་དག་རེ་རེ་བཞིན་ལེགས་པར་སྐྱེད་སྲིང་བྱས་ཏེ་མི་རུ་བསྐྲུན་ཐུབ་པ་ནི། མི་རིགས་ཤིག་དང་རྒྱལ་ཁབ་ཅིག་ལ་མཚོན་ན། བླ་ན་མེད་པའི་བྱས་རྗེས་རེད་ལ། ཁྱིམ་ཚང་རང་སྟེང་ནས་བཤད་ནའང་གཟི་བརྗིད་ཆེན་པོ་ཡིན་ངེས། དེ་བས། བདེ་བདེ་ཐང་ཐང་ངང་འཚོ་ཞིང་གནས་པའི་མིང་སྲིང་རྣམས་ནི། ཁྱིམ་ཚང་ཞིག་གི་ལ་རྒྱ་དང་། དཔལ་ཡོན། བདེ་སྐྱིད་སྐྲུན་མཁན་གྱི་བྱེད་པ་པོ་རེ་རེ་ཡིན་ངེས་ཀྱང་། བདག་གི་སྣང་བར། ང་ཚོའི་ཁྱིམ་ཚང་ལ་ད་དུང་ཡང་ངལ་རྩོལ་གྱི་ནུས་ཤུགས་མི་འདང་བའི་ཁར། ཁྱིམ་དུ་ལོག་ཐེངས་རེ་རེར། གྲང་ཤུམ་ཤུམ་གྱི་རྣམ་པ་འདྲ་བོ་རྟག་ཏུ་མཐོང་གིན་འདུག བུ་རྒྱུད་ཆེ་གྲས་རྣམས་རེ་རེ་བཞིན་རང་ཁྱིམ་ནས་ལོགས་སུ་ཐོན་ཏེ། རང་རང་གི་འཚོ་ཐབས་བསྐྱངས་པ་དང་། གཞན་པ་རྣམས་སློབ་ལ་བརྩོན་བཞིན་པའི་སྒང་ཡིན་པས། ད་ཆ་ཕ་མ་གཉིས་དང་ལྷན་དུ། ལུས་དང་གྲིབ་མ་བཞིན་འབྲལ་མེད་དུ་འཚོ་བའི་གཅེས་ཕྲུག་གཅིག་པུ་ནི། བདག་གི་ནུ་བོ་དང་ཁྱོད་ཀྱི་ཕུ་བོ་ཚེ་རིང་འགྱུར་མེད་རེད། ཁོ་ནི་ད་ཆ་ཕ་མ་གཉིས་པོ་རྒྱབ་ནས་སྐྱོར་མཁན་དང་། མདུན་ནས་འཐེན་མཁན། གཡས་གཞོགས་གཡོན་འདེགས་བྱེད་མཁན་གྱི་ལག་རྟེན་ལྟ་བུར་གྱུར་ཡོད།
འོན་ཀྱང་། ཁོ་རང་ད་དུང་ཡང་ན་ཚོད་ཡོངས་སུ་སྨིན་མེད་པས། ཕ་མ་གཉིས་ཀྱི་དགོས་འདོད་ཐམས་ཅད་ཁོ་རང་གཅིག་པུས་ཇི་ལྟར་འཁྱོངས་ཨང་། དེས་ན། ཨ་ཕ་སྔར་བཞིན་ཕུ་མདོའི་ལས་ཀ་ཙག་ཙིག་གི་བྲན་དུ་གྱུར་ཡོད་ལ། ཨ་མའི་ལུས་ཀྱི་དགྱེ་དགུ་མང་ཤོས་སེམས་ཅན་གྱི་གཡོག་ཏུ་འདུར་དགོས་པས། ཁོང་ཅག་རྣམས་ཅི་འདྲའི་ཤ་ཚ་ཞིང་སྙིང་ཉེ་བ་ཞིག་མ་རེད་དམ། ནུ་བོ་ཝེ། ཁྱོད་ལའང་ཡ་ང་སྙིང་རྗེའི་སེམས་པ་བཟང་པོ་ཞིག་ཡོད་ངེས་ན། ཁོང་ཚོའི་གནས་སྟངས་དེ་འདྲ་སེམས་ཀྱིས་བཟོད་ཀྱིན་འདུག་གམ། མ་བཟོད་ན། ཁྱོད་ཀྱིས་བྱེད་འོས་པའི་བྱ་བ་གང་རེད། དེ་ལ་བསམ་བློ་མཐར་ཕྱིན་པ་བཏང་རྗེས། བརྩོན་པ་ཆུ་བོའི་རྒྱུན་བཞིན་ལྷོད་མེད་ངང་བགྱི་དགོས་པ་རྟག་ཏུ་ཡིད་ལ་འཇོག་རོགས།
ལྔ།
ད་ཆ་ང་ཚོའི་ཁྱིམ་ཚང་ལ་རྩོད་རྙོག་ཅིག་རིམ་གྱིས་འབྱུང་གིན་ཡོད་པ་ཁྱོད་ཀྱིས་ཚོར་བྱུང་ངམ། དེ་ནི། སྒོ་ཕྱུགས་རྣམས་འཚོང་དང་མི་འཚོང་གི་རྩོད་པ་རེད། ཕ་མ་གཉིས་པོའི་སེམས་སུ། ང་ཚོའི་མི་རབས་གོང་མའི་གོང་མ་དང་། དེའི་གོང་མ་སོགས་ནས་ད་བར་དུ་སྒོ་ཕྱུགས་དང་ས་ཞིང་ལ་བརྟེན་ཏེ་རང་ཁ་རང་གསོ་བྱས་ནས་ཡོང་བ་ཡིན་པས། ང་ཚོའི་སྐབས་སུ་རྒྱུན་བཅད་ན་ཇི་ལྟར་འགྲིག་ཨང་སྙམ་སྟེ། མི་འཚོང་བའི་དམ་བཅའ་སེམས་སུ་སྒོམ་བཞིན་ཡོད། ཕུ་བོ་རྒན་པ་གཉིས་པོས་ནི། ཤ་མར་ཐུད་གསུམ་སོགས་ཁྲོམ་རའི་སྒང་ནས་ཉོས་ན་ཆོག་ཅིང་། སྒོ་ཕྱུགས་ཀྱི་ཆེད་དུ་དཀའ་བ་མང་པོ་སྤྱད་ཀྱང་ཡོང་སྒོ་མི་ལེགས་པའི་ཁར། ལུས་ཀྱི་ངལ་བ་དང་དུས་ཀྱི་འཕྲོ་བརླག་སོགས་སུ་མཐོང་སྟེ། མགྱོགས་མྱུར་ངང་བཙོང་དགོས་པའི་སྐུལ་མ་བྱེད་པ་མ་ཟད། ཕ་མ་གཉིས་ལྷ་སར་སྤོས་ཏེ་ཆོས་དང་དགེ་བ་འབའ་ཞིག་བསྒྲུབས་ན་ཆོག་ཅིང་། ནུ་བོ་ཚེ་རིང་འགྱུར་མེད་ཀྱིས་སླར་ཡང་རྩིས་དང་ཡི་གེ་བསླབས་ན་འགྲིག་ཅེས་བརྗོད། ཕུ་བོ་གཉིས་པོའི་ཀུན་སློང་ལ་བཀའ་དྲིན་རྗེས་སུ་ཡི་རང་ཞུ་དགོས་པ་ཞིག་རེད། དེ་ནི། ཕ་མ་གཉིས་པོ་དཀའ་ལས་ཁག་པར་དོགས་ཏེ། ལྷག་བསམ་རྣམ་དག་གིས་སྲི་ཞུ་སྒྲུབ་པ་ཞིག་རེད། བུ་རྒྱུད་ཟེར་ན་ཕ་མ་དང་མིང་སྲིང་ལ་བསམ་བློ་གཏོང་མཁན་ཞིག་དགོས་ཀྱི། རང་ཉིད་ཁོ་ན་བདེ་ཐབས་སྐྱིད་ཐབས་བྱས་ན་ག་ལ་འགྲིག་ཨང་།
འོན་ཀྱང་ང་རང་ལ་བསམ་ཚུལ་མི་མཐུན་པ་ཞིག་ཡོད་པ་ནི། ཕ་མ་གཉིས་པོར་མཚོན་ན། གློ་བུར་དུ་སྒོ་ཟོག་རྣམས་དོར་ཏེ། གྲོང་ཁྱེར་དུ་འཚོ་སྡོད་བྱ་རྒྱུ་ནི། ང་ཚོས་བསམས་པ་ནང་བཞིན་ལས་སླ་མོ་དེ་འདྲ་རྩ་བ་ཉིད་ནས་ཡོད་པ་མ་རེད། ད་ལྟ་ལྷག་བསྡད་པའི་ནོར་གནག་རྣམས་ནི། ཕ་མ་གཉིས་པོ་ཐོག་མར་བཟའ་ཚང་བྱས་ཏེ། ཁྱིམ་ཐབས་སྐྱོང་བའི་སྐབས་སུ། རང་རང་གི་ནོར་སྐལ་རྣམས་ལྷན་ཅིག་ཏུ་བསྡུས་ཤིང་། རིམ་གྱིས་འཚོ་སྐྱོང་བྱས་ནས་ཡོང་བའི་ནོར་རྒྱུན་ཞིག་རེད། ནོར་གནག་རེ་རེའི་རབས་ཀྱིས་ང་ཚོ་མིང་སྲིང་རྣམས་ལ། དཀར་དམར་ཟས་ཀྱི་འཚོ་བཅུད་བྱིན་ཏེ་ལང་ཚོའི་ཁོ་ལག་རྒྱས་པར་བྱས་ཡོད་པས། ད་ཆ་ང་ཚོའི་ཤ་ཁྲག་གི་ཁོང་གསེང་དག་ན། ནམ་ཡང་བསུབ་རྒྱུ་མེད་པའི་ཤ་ཁྲག་འཕར་མ་ཞིག་སྐྱེས་ཡོད་པ་ནི། ད་ལྟའི་ནོར་གནག་རྣམས་དང་། དེ་རྣམས་ཀྱི་ཕ་མའི་ཕ་མ་སོགས་ཀྱི་དཀར་དམར་གྱི་ཤ་ཁྲག་གོ། །
ཕ་མའི་སེམས་སུ། ནོར་གནག་དེ་ཚོས་རང་ཉིད་ཙམ་དུ་མ་ཟད། རང་གི་བུ་རྒྱུད་རྣམས་བདེ་བླག་ངང་སྐྱེད་སྲིང་བྱ་བར་མཐུན་རྐྱེན་དཔེ་མེད་སྦྱར་བྱུང་བས། བཀའ་དྲིན་ནམ་ཡང་བརྗེད་ཐབས་མེད་སྙམ་བཞིན་ཡོད། དོན་དུ། ང་ཚོས་ཀྱང་སེམས་ཅན་དེ་ཚོའི་བཀའ་དྲིན་ནམ་ཡང་བརྗེད་མི་རིགས། དེ་འདྲའང་བརྗེད་པར་གྱུར་ན། བརྗེད་པ་པོ་རང་ཉིད་ཀྱི་མི་གཤིས་ཀུན་སྤྱོད་ལ་གནད་དོན་ཡོད་པའི་རྟགས་རེད། ཕ་མ་རྣམ་གཉིས་ཀྱིས། གྲིབ་མ་དཀར་བའི་གཡང་ཟོག་དེ་དག་ལ་ནོར་ལྷ་དང་། གཡང་འཁྱིལ། གཡང་ཁྲ། ནོར་འཕེལ། བརྒྱ་འཕེལ། སྟོང་འཕེལ། དུང་མཚོ། དུང་འཛི་སོགས་འབོད་པའི་ཐ་སྙད་ཀྱང་བཀྲ་ཤིས་པ་དང་གཡང་ཆགས་པ་རྐྱང་རྐྱང་གིས་གཅེས་གཅེས་བྱས་ཏེ་བོས་དང་འབོད་བཞིན་ཡོད་ལ། དགེ་བཅུ་ཚང་བའི་ལུང་པ་དེ་དག་ལའང་། རྡོ་ལུང་དང་། ན་ལུང་། ལྷོ་ལུང་། སྐྱིད་ལུང་། གཟི་ཆེན། གཟི་ཆུང་། སྤྱང་ཚང་། ཁྲ་ཚང་། དྲེད་ཚང་། སྒང་མ་ཉག སྙི་ས་སོགས་མི་རབས་མང་པོའི་ངག་ནས་བཟླས་པའི་རི་ཆུའི་མིང་རྣམས་སེམས་སུ་བསྒོམས་ཤིང་རྡོག་པས་བཅགས་ཏེ་ཡོང་བ་རེད། ནོར་གནག་རེ་རེའི་བྱུང་རབས་དང་། རི་ཆུ་རེ་རེའི་འཕེལ་འགྱུར་རྣམས་མིའི་རིགས་ཀྱི་ལོ་རྒྱུས་ལྟར། དགའ་སྐྱོ་ཆགས་སྡང་གིས་བསླེས་པའི་གཏམ་རྒྱུད་སྣ་ཚོགས་བཤད་རྒྱུ་ཡོད་པ་ཁྱོད་ཀྱིས་མ་གོའམ། དེས་ན། ཕ་ཚེ་བུ་རབས་ཀུན་ཏུ་བཀའ་དྲིན་ཆེ་བའི་སྣོད་བཅུད་རྣམས་ལོགས་སུ་བཞག་སྟེ། ཐག་རིང་གི་གྲོང་ཁྱེར་ལ་སྤོ་དགོས་ཤེ་ན། ཁོང་གཉིས་ཀྱི་སེམས་ལ་རྨ་ཁ་མི་གཏོད་པ་ག་ལ་སྲིད།
སྙིང་ཉེ་བའི་ནུ་བོ་ཝེ། ཁྱོད་ཀྱིས་ཀྱང་བསམ་བློ་ཡག་པོ་ཞིག་ཐོངས་དང་། གལ་ཏེ་ཕ་མ་གཉིས་པོ་གྲོང་ཁྱེར་ལ་སྤོས་ན། ད་གཟོད་བློ་བདེ་བག་ཡངས་ཤིག་ཡོང་བ་ཡིན་ནམ། ངས་བལྟས་ན་དེ་འདྲའང་ཡིན་སྲིད་ཀྱི་མ་རེད། གྲོང་ཁྱེར་ནི་ཕྱི་ཚུལ་ནས་བལྟས་ན་སྟབས་བདེ་པོ་དང་། གཙང་སྦྲ་དོད་པོ། ཕུན་སུམ་ཚོགས་པོ་སོགས་དགོས་འདོད་ཐམས་ཅད་ཆར་ལྟར་ཡོད་ངེས་ཀྱང་། དོན་དམ་པར་གཡོ་སྒྱུ་དང་། འབག་བཙོག རྙོག་འཛིང་སོགས་ཀྱིས་ཀུན་ནས་བསྐོར་བསྡད་ཡོད་པ་ང་ཚོ་ཚང་མ་ལ་མྱོང་བ་ཅུང་ཟད་རེ་ཡོད་པ་ཡིན། དེ་བས་ཀྱང་། ཕ་མ་གཉིས་གྲོང་ཁྱེར་ལ་སྤོས་ན། གྲོང་ཁྱེར་གྱི་མི་རྣམས་ཀྱིས་ཁོང་གཉིས་དང་ཁོང་གཉིས་འདྲ་བ་རྣམས་ལ་མཐོང་ཆུང་དང་། སྐྱོན་བརྗོད། ཟུར་ཟ་སྣ་ཚོགས་བྱས་ཏེ། འབྲོག་པ། ལྐུག་པ། གྲོང་གསེབ་པ་སོགས་ངན་དམོད་ཁོ་ནས་རིགས་གཞན་ཞིག་ཏུ་འདོད་ངེས་ལ། ཅི་བྱས་ཐམས་ཅད་གཞན་ལ་བསྟུན་དགོས་པའི་འཚོ་བ་ནི། དངོས་གནས་སྙིང་པོ་ལྟ་ཅི། ལུས་སེམས་གཉི་ག་དུབ་པའི་རྒྱུ་ཡིན་པས། ཁྱོད་ཀྱིས་ཕ་མ་གཉིས་པོ་རྟག་ཏུ་གཞན་གྱི་ཁ་ངོ་ལ་བལྟས་ཏེ་འཚོ་བ་བསྐྱལ་དུ་འཇུག་འདོད་ཡོད་དམ། ང་ནི་དེ་འདྲ་བའི་འཚོ་བ་ལ་མོས་པ་རྩ་བ་ནས་མེད། དེ་བས། ཕ་མ་གཉིས་སྔར་བཞིན་རང་གི་འདོད་མོས་སུ་གྱུར་པ་རོང་འབྲོག་གི་འཚོ་བ་བསྐྱལ་དུ་བཅུག་སྟེ། ང་ཚོས་དེ་ལ་ཕན་པའི་བྱ་བ་མང་པོས་ཟུར་ནས་བརྒྱན་ན་མི་མཛེས་སམ། ནུ་བོ་ཝེ། ཁ་དཔེར། བྱ་རྒས་ན་ཚང་དྲན། མི་རྒས་ན་ཡུལ་དྲན་ཞེས་པས། ང་ཚོའང་ཇི་ལྟར་ས་མཐའི་རྒྱལ་ཁམས་འགྲིམས་ཀྱང་། མཐའ་མཇུག་གི་ལོག་མལ་ཞིག་ཡོད་དགོས་པ་མ་ཡིན་ནམ།
དྲུག
ཚེ་རིང་འགྱུར་མེད་ལ་མཚོན་ན། ཁོ་པའི་སློབ་གཉེར་གྱི་སྐལ་བ་བཟང་ཤོས་དུས་ཀྱི་གཞན་དབང་དུ་གྱུར་ཟིན་པ་རེད། ཁོ་པའི་སློབ་གྲོགས་རྣམས་ད་ཆ་སློབ་གྲྭ་ཆེན་མོ་མཐར་ཕྱིན་ལ་ཉེ་ཡོད་ཀྱང་། ཁོ་པ་ནི། སྔར་གྱི་སྦྱངས་འབྲས་ཕལ་ཆེར་འདབ་ཆགས་ཀྱི་ཤུལ་བཞིན་རྗེས་མེད་དུ་གྱུར་ཟིན་ལ། སྦྱང་རྒྱུའི་རིག་ཚན་མང་པོ་ལ་རྨང་གཞིའི་ཤེས་བྱ་ཙམ་ཡང་མེད་པས། ཡང་ཁོ་ལ་གནོན་ཤུགས་མང་པོ་སྤྲད་དེ། ཡག་པོ་སྦྱོངས། ཡག་པོ་སྦྱོངས་ཞེས་སྐུལ་འདེད་གཏོང་དགོས་སམ། ངས་བསམས་ན། ང་ཚོ་མིང་སྲིང་ཐམས་ཅད་ཡི་གེ་ཁོ་ནར་བརྟེན་ཏེ་འཚོ་དགོས་པའི་ངེས་པ་གཏན་ནས་མི་འདུག མ་གཞི་ནས་སྤྱི་ཚོགས་འདིའི་སྟེང་གི་མི་གྲངས་འབོར་ཆེན་ཞིག་ནི། བསྟན་བཅོས་རྩོམ་མཁན་དང་། ཚན་རིག་ལག་རྩལ་གསར་གཏོད་བྱེད་མཁན། དགེ་རྒན་ཆེན་མོ་བ་སོགས་ལ་ཞབས་འདེགས་ཞུ་མཁན་གྱི་ཞིང་པ་དང་འབྲོག་པ། བཟོ་པ་རྐྱང་རྐྱང་རེད་འདུག་ལ། གལ་ཏེ་ཞིང་པ་དང་འབྲོག་པ། བཟོ་པ་སོགས་མེད་ཚེ། མིའི་རིགས་ལ་ཅི་ཞིག་ལྷག་འོས་སམ། ངས་བལྟས་ན་གང་ཡང་ལྷག་གི་མ་རེད། དེས་ན། ཚེ་རིང་འགྱུར་མེད་ཀྱིས་ཞིང་ཕྱུགས་ཀྱི་ཐོན་སྐྱེད་ལག་རྩལ་རྣམས་གོམས་པར་བྱས་ཏེ། མུ་མཐུད་དུ་རྒྱུན་འཛིན་དང་ལག་ལེན་ཐུབ་ན། ཁོ་པ་ཙམ་དུ་མ་ཟད། ང་ཚོ་མིང་སྲིང་སྤྱི་ལ་ཕན་པའི་བྱ་བ་བཟང་པོ་ཞིག་ལེགས་འགྲུབ་བྱུང་བ་དང་གཅིག་པ་རེད། རྒྱུ་མཚན་ནི། ཐོག་མར་ང་ཚོའི་ཉེ་ཤོས་སུ་གྱུར་པའི་ཕ་མ་གཉིས་ལ་བློ་ཕམ་མི་འབྱུང་བའི་ཁར། རང་གི་ཕ་མེས་ཀྱི་ལ་རྒྱའི་ཁ་འཛིན་མི་ཤོར་བ་དང་། གཉིས་ནས་ཡི་གེས་ཟ་མ་སྟེར་ཞེས། ལས་གནས་གཅིག་གི་སྟེང་ལ་མི་གྲངས་སྟོང་ཕྲག་ལྷག་གི་འཚང་ཁའི་ནང་དུ། ཤིན་ཏུ་དཀོན་པའི་དུས་ཚོད་མང་པོ་དོན་མེད་དུ་འཕྲོ་བརླག་གཏོང་མི་དགོས་ཤིང་། གལ་དང་འགག་ལ་ཐུག་དུས། རང་གི་སྤུན་མཆེད་ཉེ་དུ་རྣམས་ཀྱི་མ་མཐའི་འཚོ་ཐབས་ལའང་འགན་བཅོལ་རུང་བ་ཡིན་ཏེ། ད་ལོ་གསར་དུ་ཐོན་པའི་པྲོག་དབྱིབས་ནད་དུག་གི་གནས་ཚུལ་ལ་ལྟོས་དང་། གྲོང་ཁྱེར་པ་རྣམས་ཟས་གོས་སྐོམ་གསུམ་ལ་ཧབ་ཐོབ་བརྒྱབ་རྗེས། འབྲོ་སའི་ཁུང་བུ་མེད་པར་ལུས་ཡོད་ཀྱང་། རང་རེ་ཕ་མ་མིང་སྲིང་རྣམས་ལུང་ཁུག་ཅིག་ཏུ། སྔར་བཞིན་དཀར་དམར་ཟས་ཀྱི་ལོངས་སྤྱོད་དང་ལྷན་དུ་བློ་བདེ་བག་ཡངས་ཀྱིས་འཚོ་བཞིན་ཡོད་པ་མ་ཡིན་ནམ།
མདོར་ན། ཚེ་རིང་འགྱུར་མེད་ཀྱིས་རོང་འབྲོག་གཉིས་ཀྱི་བྱ་བ་ཁུར་དུ་བླངས་ཏེ། ཕ་མ་མིང་སྲིང་རྣམས་ལ་སྲི་ཞུ་སྒྲུབ་བཞིན་ཡོད་ན། ང་ཚོས་བསྒྲུབ་དགོས་པའི་བྱ་བ་གཅིག་པུ་ནི། རྩིས་དང་ཡི་གེ་ལེགས་པར་བསླབས་ཏེ། སྐྱིད་སྡུག་མཉམ་མྱོང་བྱ་དགོས་པ་ལས། ཕ་མས་གཅེས་ཕྲུག་འཕགས་ཡུལ་དུ་ཆོས་ཞུ་བ་བཏང་། གཅེས་ཕྲུག་གིས་བལ་ཡུལ་དུ་བྲོ་འཁྲབ་བཞིན་བསྡད་པའི་དཔེ་རུ་སོང་ན། མི་ཚེ་ལས་གཏམ་ཚེ་རིང་བའི་ལོ་རྒྱུས་སུ་འགྲོའོ། །
སྔོན་ཆད་ཁྱོད་ལ་ཕུགས་བསམ་ཅི་ཡོད་ངས་མང་པོ་ཞིག་དྲིས་མྱོང་མེད་མོད། ཁྱོད་རང་མཐོ་རིམ་སློབ་འབྲིང་དུ་ཚུད་པ་ནས་བཟུང་། ནར་སོན་རྗེས་མི་དམངས་ལ་ཞབས་འདེགས་ཞུ་བའི་དམག་མི་ཞིག་བྱེད་འདོད་པའི་གཏམ་གོ་ཐོས་བྱུང་ལ། དེ་ནི་ཁྱོད་ཀྱི་ཕུགས་བསམ་ཡིན་ཚུལ་སློབ་གྲོགས་དང་དགེ་རྒན་གྱི་མདུན་དུ་སྤོབས་པ་ཆེན་པོས་བཤད་མྱོང་ཚུལ་ངས་ཀྱང་གོ་ཐོས་བྱུང་། མི་ཞིག་ལ་ཕུགས་བསམ་ཡོད་པ་ནི། དོན་བཟང་པོ་ཞིག་རེད་ལ། ཁྱོད་ལ་ཕུགས་བསམ་ཡོད་པ་ནི། ང་ཚོ་ཕ་མ་མིང་སྲིང་རྣམས་དགའ་འོས་པ་ཞིག་རེད། སྙིང་ཉེ་བའི་གཅུང་པོ་ཝེ། ཁྱོད་ཀྱིས་རང་གི་ཕུགས་བསམ་དེ་ཉིད་སྟོང་བསམ་དུ་མ་བཞག་པར་འབད་བརྩོན་བྱེད་བཞིན་ཡོད་ངེས་ན། ང་རང་དགའ་ཚོར་ཚད་མེད་སྐྱེ་གི་འདུག དེ་བས་ཁྱོད་ལ་ཕུགས་བསམ་ཞིག་ཡོད་པར། ངས་དེ་ཉིད་མངོན་དུ་འགྱུར་རྒྱུའི་བཀྲ་ཤིས་སྨོན་འདུན་ཞུ་གི་ཡིན།
ཁྱོད་ལ་ཕུགས་བསམ་གང་དང་ཅི་ཞིག་ཡོད་ཀྱང་། གལ་ཏེ་ཕུགས་བསམ་དེ་ཉིད་མངོན་དུ་གྱུར་པའི་དབང་དུ་བཏང་ན། དེ་ཡི་ནུས་པས། ཁྱོད་རང་སྒེར་དང་། ཡང་ན་ཁྱིམ་ཚང་། ཡང་ན་མི་རིགས། ཡང་ན་རྒྱལ་ཁབ། ཡང་ན་མིའི་རིགས་ལ་ཕན་པའི་བྱ་བ་ཞིག་དང་། བྱེད་པ་པོ་ཞིག་ཡིན་ན། ཕུགས་བསམ་དེ་ནི་དོན་སྙིང་ལྡན་པ་ཞིག་རེད་ལ། ཁྱེད་རང་ཡང་དོན་སྙིང་ལྡན་པའི་སྐྱེས་བུ་ཞིག་ཏུ་འགྱུར་ངེས། ཧ་ཧ། གཅུང་པོ་ཝེ། ང་ཚོས་ཁྱོད་ཀྱི་དགའ་ཕྱོགས་སུ་གྱུར་པའི་ལོ་རྒྱུས་རིག་པའི་ཤེས་བྱ་མདོ་ཙམ་ཞིག་འཆད། དེ་ཡང་ས་ལྒང་རིལ་མོ་འདི་ཉིད་ལེགས་པར་གྲུབ་ནས་ད་བར་ལོ་ཡི་འཁོར་མོ་དུང་ཕྱུར་ཞེ་དྲུག་ཙམ་ཕྱིན་པ་དང་། སེམས་ཅན་དང་རྩྭ་རྩི་གང་ཡིན་ཡང་། ཚེ་དང་སྲོག་ཡོད་དོ་ཅོག་ལ་ཐུན་མོང་གི་མེས་པོ་སྟེ། སྐྱེ་བའི་ཆོས་ཅན་གཅིག་ལས་མེད་ཀྱང་། གཅིག་པུ་དེ་ཉིད་ཀྱི་རྗེས་ཤུལ་རྙེད་དུ་ཡོད་པའི་ལོ་རྒྱུས་ནི། མིག་སྔར་ལོ་ངོ་དུང་ཕྱུར་སོ་གཉིས་ཡན་ཡིན་ཞེས་དང་། དེ་གཉིས་ལས་ཐོག་མར་སེམས་མེད་ཀྱི་ཚེ་སྲོག་རྩྭ་རྩི་སྔོན་དུ་བྱུང་ལ་དེའི་འཕེལ་འགྱུར་གྱི་ཆོས་ཉིད་ལས་སེམས་ཅན་གྱི་ཚེ་སྲོག་རིམ་པས་བྱུང་ཞེས་དེང་རབས་དཔྱོད་འཇུག་པའི་གཏམ་དུ་གྲགས། མིའི་རིགས་བྱུང་ནས་ད་བར་ལོ་ངོ་ཁྲི་ཚོ་ལྔ་ཙམ་གྱི་ལོ་རྒྱུས་ལས་མེད་ཀྱང་། དུས་དེ་ནས་བཟུང་། ད་བར་དུ་མི་ཡི་འགྲོ་བ་དུ་ཙམ་ཞིག་སྐྱེ་འཆི་བྱུང་ཡོད་པ་ང་ཚོ་སུས་ཀྱང་བཤད་དུ་མེད། དོན་དངོས་ཐོག་ཏུ། མིའི་རིགས་ཀྱི་ལོ་རྒྱུས་ནི། ཡི་གེའི་བསྟན་པ་དར་བ་ནས་བཟུང་མགོ་ཚུགས་པ་ཞིག་རེད་མོད། མི་ཡི་རིགས་སུ་སྐྱེས་སོ་ཅོག་ལོ་རྒྱུས་ཀྱི་དེབ་ཐེར་དུ་འཁོད་ཐབས་མེད་པ་ངས་ཀྱང་འགྲེལ་བཤད་བྱ་མི་དགོས། འོ་ན། ལོ་རྒྱུས་ཐོག་ཏུ་བྱུང་བའི་མི་གྲངས་བརྒྱ་ཆ་དགུ་བཅུ་གོ་དགུ་ཙམ་ཞིག་གང་དུ་བུད་སོང་བ་ཡིན་ནམ། ཁོང་ཚོའང་འཇིག་རྟེན་འདིའི་ཐོག་ཏུ་སྐྱེས་ཤིང་འཚོས་པ་དང་། མཐའ་མཇུག་འཇིག་རྟེན་འདི་དང་གཏན་དུ་གྱེས་སོང་བ་མ་ཡིན་ནམ། འོན་ཀྱང་། ཁོང་ཚོ་འཇིག་རྟེན་འདིར་སྐྱེས་ཤིང་འཚོས་པའི་རྟགས་དང་རྒྱུ་མཚན་གང་འདུག་གམ། གང་ཡང་མཐོང་དུ་མི་འདུག་གོ། ། ང་ཚོར་མཐོང་དུ་ཡོད་པ་ནི། བརྒྱ་ཆའི་བརྒྱ་ཐམ་པ་ལས། བརྒྱ་ཆའི་གཅིག་ཁོ་ནའི་མི་རྣམས་འཇིག་རྟེན་འདིར་སྐྱེས་ཤིང་འཚོས་པའི་དཔང་རྟགས་ཙམ་ལས་རྙེད་དུ་མེད། དེས་ན། ལོ་རྒྱུས་ནི་ནམ་ཡང་བྱས་པ་ཅན་གྱི་སྐྱེས་བུ་རྣམས་ལ་དབང་བ་ཡིན་གྱི། མི་རུ་སྐྱེས་པ་ཐམས་ཅད་ལོ་རྒྱུས་ཀྱི་མི་སྣ་ཡིན་པའི་ངེས་པ་མེད་དོ། ། སྙིང་ནས་བརྩེ་བའི་ལོ་རྒྱུས་པ་ཆུང་ཆུང་ལགས། ཁྱོད་ཀྱིས་ལོ་རྒྱུས་ཀྱི་ཤེས་བྱ་སྤང་བླང་འཇུག་ལྡོག་ལེགས་པར་བྱས་ཏེ། ཁྱོད་ཀྱང་ལོ་རྒྱུས་ཀྱི་མི་སྣ་ཞིག་ལ་འགྱུར་རྒྱུར་རྟག་ཏུ་བརྩོན་པ་སྐྱེད་བཞིན་ཡོད་དམ། ཡོད་ན། ངས་ཀྱང་ཁྱེད་རང་ལོ་རྒྱུས་ཐོག་གི་སྐྱེས་བུ་ཆེན་པོ་ཞིག་ཏུ་འགྱུར་བའི་སྨོན་ལམ་ད་ལྟ་ཉིད་ནས་འདེབས་སོ། །
བརྒྱད།
མེས་པོ་གོང་མ་རྣམས་ཀྱི་ལེགས་བཤད་དུ། གཏམ་ཡིག་རྩིས་གསུམ། མདའ་རྡོ་མཆོང་གསུམ། བང་རྐྱལ་སྦེ་གསུམ་སྡེ་དགུ་ནི། ཕོ་རྩལ་སྣ་དགུ་ཡིན་ཟེར། དེ་ཡང་མདོར་བསྡུས་ན། སྐྱེས་པའི་མི་ལ་དཔའ་བ་དང་མཛངས་པ་གཉིས་ལྡན་ན། སྐྱེས་པའི་མཆོག་ཏུ་གྱུར་པར་འདོད། དཔའ་བ་ནི་དྲག་པོ་གཡུལ་གྱི་ལས་སྣེ་འཛིན་པ་དམག་མི་ལྟ་བུའོ། །མཛངས་པ་ནི། རྩིས་དང་ཡི་གེའི་ལས་བྱེད་པ་མཁས་པ་ལྟ་བུའོ། །ཁྱོད་ཀྱི་ཕུགས་བསམ་ནི། དཔའ་བའི་ལས་བྱེད་མཁན་ཡིན་པས། ཉེ་བའི་དུས་སུ། ཁྱོད་ཀྱིས་དུས་ཚོད་མང་པོ་སྤྱད་དེ། ལུས་ཀྱི་ཤེད་རྩལ་སྦྱོང་གི་ཡོད་པའི་གཏམ་ཡང་གོ་ཐོས་བྱུང་། དངོས་གནས་བྱས་ན། ཁྱོད་ཀྱིས་ཕུགས་བསམ་མངོན་དུ་འགྱུར་ཕྱིར་འབད་བརྩོན་དེ་ལྟ་བུ་བྱས་ན་ནོར་འཁྲུལ་ག་ལ་ཡིན་ཏེ། མ་ཡིན་ནོ། །ཁྱད་པར་ལུས་སྦྱོང་རྒྱུན་འཁྱོངས་བྱས་ན། རང་གི་གཟུགས་པོ་བདེ་བར་འཚོ་ཐུབ་ཅིང་། གཟུགས་པོ་བདེ་བར་གནས་ན། ད་གཟོད་ལས་དང་བྱ་བ་ཀུན་ལ་འཇུག་ཐུབ་པས་སོ། །
ཡིན་ན་ཡང་། ད་ལྟའི་སྤྱི་ཚོགས་ཀྱི་འཕེལ་ཕྱོགས་དང་མ་འོངས་པར་འཕོ་འགྱུར་ཅི་འདྲ་ཡོང་བར་ཚོད་དཔག་རེ་བྱོས་དང་། དཔའ་བའི་དཔུང་དང་དྲག་པོའི་ཤེད་ཀྱིས་བཙན་པོ་གཉའ་ནས་མནན་ཅིང་ཉམ་ཆུང་མཐའ་ནས་བསྐྱངས་ལ་བདེན་པའི་རྒྱབ་རྩ་ཡོང་ངམ། ང་རང་གིས་བསམས་ན་དེ་ཡང་ཁག་པོ་རེད། ད་ལྟའི་དུས་ཙམ་མ་ཟད། མ་འོངས་པ་ལའང་། ཡི་གེ་ཅན་གྱི་སྐྱེས་བུས་ལག་རྩལ་ལ་ཁ་ལོ་བསྒྱུར་ཐུབ་ཅིང་། ལག་རྩལ་ཅན་གྱི་སྐྱེས་བུས། དཔལ་འབྱོར་གྱི་ཁ་ལོ་བསྒྱུར་ཐུབ་ལ། སུ་ཞིག་གིས་དཔལ་འབྱོར་གྱི་ཁ་ལོ་བསྒྱུར་ཐུབ་ན། དེས་ནི། སྐད་དང་ཡི་གེ་སོགས་དབང་དུ་བསྒྱུར་ཏེ། མཐར་རིག་གནས་ཀྱང་དབང་དུ་བསྒྱུར་འགྲོ་བ་ཡིན། དེས་ན། ད་ཆ་དཔའ་མཛངས་གཉིས་ལས། མཛངས་པ་དང་པོ་དང་། དཔའ་བ་གཉིས་པ་ཡིན་པས། མཛངས་པའི་ལས་ཏེ། རྩིས་དང་ཡི་གེ་ལ་བསླབ་པ་སློབ་གཉེར་ལེགས་པར་བྱས་ཐོག དཔའ་བའི་ལས་ཀྱང་དོན་དུ་གཉེར་ན། ཁྱོད་ཀྱི་ཕུགས་བསམ་མངོན་དུ་འགྱུར་བའི་རེ་བ་ཆེ་ལ། དེ་ལྟར་མངོན་དུ་གྱུར་ན། དོན་གྱི་ཆོད་ཀྱང་རང་བཞིན་གྱིས་ཆེ་བ་ཡིན། ནུ་བོ་ཝེ། ཁྱོད་ཀྱིས་ཀྱང་ཡབ་མེས་རྣམས་ཀྱི་ལོ་རྒྱུས་ལ་ཕྱིར་ལྟ་ཞིག་བྱོས་དང་། ཕ་ཚེ་བུ་རབས་མང་པོའི་རིང་ལ། གནམ་སྲོང་བཙན་སྒམ་པོ་དང་ས་སྲོང་བཙན་སྒམ་པོ་ཞེས་ངག་ནས་ངག་དང་། སྙན་ནས་སྙན་བརྒྱུད་དེ་ཡོང་དོན་གྱི་རྩ་བ་ཡང་དམ་པ་དེ་ཉིད་ཀྱིས་དཔའ་བའི་ལས་ཁོ་ན་དོན་དུ་གཉེར་བས་མ་ཡིན་པར། མཛངས་པ་རྩིས་དང་ཡི་གེ་ལ་རག་ལས་པ་ཡིན་ཏེ། བོད་ལ་སྔ་ན་ཡི་གེ་མེད་པར། བཙན་པོ་དེའི་རིང་ལ་གསར་དུ་བཏོད་ནས། གཙུག་ལག་དང་བཀའ་ཁྲིམས་ཀྱི་གཞུང་བཟང་པོ་མཛད། མཐོང་རྒྱ་དང་ཐོས་རྒྱ་འཛམ་གླིང་ལ་བསྲིངས། འབངས་ཀྱི་མཐོ་དམའ་བསྙམས། མཛངས་པ་ལ་བསྟོད། དཔའ་བ་ལ་བཀུར། ལེགས་བྱས་ལ་བྱ་དགའ། ཉེས་བྱས་ལ་ཆད་པ་བཅད་པས། བླ་ན་རྗེ་སྒམ་པ་ཁྲི་སྲོང་བཙན་ནོ་ཞེས་མི་ཡོངས་ཀྱིས་བཀའ་དྲིན་དྲན་ཞིང་ཚོར་ནས། སྲོང་བཙན་སྒམ་པོ་ཞེས་མཚན་གསོལ་འདུག་པས་སོ། །
སྤྱིར་ན་དམག་མི་ནི་རང་སྲོག་དམར་པོ་འབེན་ལ་བཞག་སྟེ། དམངས་ཀྱི་ཕན་བདེ་སྲུང་མཁན་ཞིག་ཡིན་པས། དམག་མིའི་བྱ་བའང་རླབས་ཆེན་གྱི་བྱ་བ་ཞིག་རེད། ཡིན་ན་ཡང་། ད་ཆ་མང་པོ་ཞིག་གི་སྣང་ངོར། དམག་མི་རྣམས་ནི། དྲག་པོ་གཡུལ་གྱི་ལས་བྱེད་ནུས་པ་ཙམ་ལས། རྩིས་དང་ཡི་གེར་བསླབ་མི་དགོས་པའམ་གནད་དེར་ཡོངས་སུ་རྨོངས་པར་འདོད་ཀྱིན་ཡོད་པས། ཁྱོད་ཀྱིས་ཀྱང་དམག་གི་ལས་ནི་ཤིན་ཏུ་སླ་བར་མཐོང་ཞིང་། རྩིས་དང་ཡི་གེ་མ་བསླབས་པར་བསྡད་ན། ཤིན་ཏུ་འཁྲུལ་བའི་རྟགས་ཏེ། དེ་ཙམ་གྱིས་དམག་མིའི་ལས་སུ་རུང་ཡང་། ཁྱོད་ནི་ནམ་ཡང་ལུས་ཤུགས་ཁོ་ན་དོན་དུ་གཉེར་ནུས་པའི་དམག་མི་དཀྱུས་མའི་དཀྱུས་མ་དང་། ཕལ་བའི་ཕལ་བ་ཞིག་ལས། ནང་བསམ་པའི་གོ་ཆ་བཙན་ཞིང་། ཚོགས་ཀྱི་དབུས་དང་གཙོ་བོ་ཞིག་ཏུ་འགྱུར་རྒྱུའི་སྐལ་བ་མེད་དོ། །བདག་གིས་གོང་དུ་བཤད་པ་ལྟར། མ་འོངས་པ་ནི། ཡི་གེ་དང་རྩིས་ལ་བརྟེན་པའི་ལག་རྩལ་གྱིས་ཁ་ལོ་བསྒྱུར་དགོས་ཀྱི། དཔའ་དང་ཕོ་ཤེད་ཁོ་ན་ཙམ་གྱིས་ཅི་ཡང་འགྲུབ་མི་ནུས་པ་ཡིད་ལ་འཇགས་རོགས། དེ་ཙམ་དུ་མ་ཟད། སློབ་གྲྭ་ཆེན་མོ་ཞིག་ལ་རྒྱུགས་སྤྲོད་ནའང་ཡིག་ཚད་ཀྱི་སྐར་གྲངས་ཁོ་ནས་ཐག་གཅོད་པ་ལས། ཕོ་ཤེད་དང་ལུས་སྟོབས་ཀྱིས་གང་ཡང་མི་ནུས་པའང་སེམས་སུ་ཞོག བརྩེ་བའི་དམག་མི་ཆུང་ཆུང་ལགས། ཁྱོད་ཀྱི་དཔའ་མཛངས་གཉིས་ལ་བདག་གིས་ནམ་ཡང་ཡི་རང་ཞུ་བཞིན་ཡོད། དཔའ་མཛངས་གཉིས་ལྡན་གྱི་སྐྱེས་བུ་ཆེན་པོ་ཁྱོད་ཀྱིས། ནམ་ཞིག་གཟི་བརྗིད་ཀྱི་རྒྱལ་རྔ་ས་སྟེང་འདི་ནས་བསྒྲགས་བྱུང་ན། ང་ཚོ་ཕ་མ་མིང་སྲིང་རྣམས་ཀྱིས་སྤོབས་པའི་མགོ་བོ་འདེགས་བཞིན། དགའ་བའི་མཆི་མ་འབྱིད་བཞིན། ཁྱོད་ལ་དགའ་སྤྲོའི་ཐལ་མོ་བརྡབ་ཆོག
དགུ།
མི་ཞིག་གིས་མི་ཚེ་གང་བོར་དཔེ་ཆ་བལྟས་ཀྱང་། བསམ་བློ་ལ་ཡར་སྐྱེད་དང་སྤྱོད་པ་ལ་ལེགས་བཅོས་མེད་ན། མི་དེ་ནི་དུས་ནམ་ཡང་ཡི་གེའི་བྲན་གཡོག་ཡིན་པ་ལས། ཡི་གེ་ལ་དབང་སྒྱུར་ཐུབ་པའི་ཀློག་པ་པོ་ཞིག་གཏན་ནས་མ་རེད། སློབ་མ་ཞིག་དུས་ཡུན་རིང་པོར་སློབ་སྦྱོང་བྱས་ཀྱང་། བསམ་བློ་ལ་འགན་འཁྲི་དང་སྤྱོད་པ་ལ་རང་འགུལ་མེད་ན། སློབ་མ་དེ་ཡང་སློབ་ཁང་ནང་དུ་འཚོ་བའི་བཙོན་པ་ཞིག་ཡིན་པ་ལས། རིག་པ་ལ་དགའ་ཞིང་ཤེས་རབ་ལ་མོས་པའི་སློབ་གཉེར་པ་ཞིག་རྩ་བ་ནས་མ་རེད། དེས་ན། ཁྱོད་ཀྱིས་བལྟས་བལྟས་ཐམས་ཅད་རང་རྒྱུད་ལ་སྨིན་ཅི་ཐུབ་དང་། སྦྱངས་སྦྱངས་ཐམས་ཅད་ལག་ལེན་ལ་བསྟར་གང་ཐུབ་བྱས་ཏེ། ལམ་ལོག་མགོ་རྨོངས་སུ་མ་གྱུར་པ་ཞིག་བགྱི་བ་ལས། བོང་བུའི་རྣ་ཅོག་གསེར་དང་། ཞབས་བརྡོལ་པའི་སྣོད་ཀྱི་དཔེ་རུ་འགྲོ་མི་ཉན། རྒན་རབས་པ་ཚོས་ཀྱང་། རྒྱུད་ཐོག་ཏུ་མ་འཁེལ་བའི་ཐ་སྙད་ལ་ལྕེ་སྦྱང་པ་ནི། ནེ་ཙོས་ཁ་ཏོན་བྱས་པ་དང་འདྲ་སྟེ་དོན་མེད་གསུངས། ཁྱོད་ཀྱི་གཡས་གཡོན་དུ། གཏམ་འདི་ཞེས་སྨྲ་མཁན་ཡང་ཡོད་སྲིད་དེ། “ང་ཨང་རྩིས་ལ་དགའ་པོ་མེད། བྱས་ཙང་ངས་ཨང་རྩིས་བློས་བཏང་བ་ཡིན།” “ང་དབྱིན་ཡིག་སྦྱང་རྒྱུར་དགའ་པོ་མེད། བྱས་ཙང་ངས་དབྱིན་ཡིག་སྦྱོང་གི་མེད།” ཅེས་པ་ལྟ་བུའོ། །ལས་དང་བྱ་བ་གང་ཡིན་ཡང་། དེ་ནི་རང་ལ་མཚོན་ན་རང་འགུལ་ཡིན་དང་གཞན་བཀོལ་ཡིན་ལེགས་པར་བརྟག་དགོས།
རང་གི་ནུས་པས་རིག་ཚན་མ་ལུས་ཀྱི་དོན་རྣམས་ཁོང་དུ་ཆུད་དེ། བློས་བཏང་བའམ་མ་སྦྱངས་པ་ན་རང་འགུལ་རེད། དེ་འདྲ་བ་ཡིན་ན། སྤོབས་པ་ཆེན་པོས། ད་ནས་རིག་ཚན་འདི་སྦྱོང་གི་མིན་ཞེས་བཤད་ན་ཆོག་མོད། མང་པོ་ཞིག་ནི་གཞན་བཀོལ་འབའ་ཞིག་སྟེ། ཨང་རྩིས་སྦྱངས་ན་ཨང་རྩིས་མི་ཤེས། དབྱིན་ཡིག་སྦྱངས་ན་དབྱིན་ཡིག་མི་ཤེས་པའི་ཁར། ད་དུང་ངས་དེ་དག་བློས་གཏོང་བྱས་པ་ཡིན་ཟེར་ན། རང་གི་མ་རིག་པ་གཟི་བརྗིད་དུ་རློམ་པའི་རྟགས་མ་རེད་དམ། ཁོ་པ་ཚོས་རིག་ཚན་དེ་དག་གི་དོན་ཡོངས་སུ་ཤེས་ཏེ་བློས་གཏོང་བྱས་པ་ག་ལ་ཡིན་ཏེ། རིག་ཚན་དེ་དག་གིས་ཁོ་པ་ཚོ་ཚུར་བློས་གཏོང་བྱས་པ་ཁོ་ནའོ། ། དེས་ན། ཁྱོད་ཀྱིས་གཞན་དཔེ་རང་ལ་བླངས་ཏེ། བློས་གཏོང་བྱས་ན་འོས་པའི་རིག་ཚན་གང་འདུག་བསམ་བློ་ཞིག་ཐོངས། ལེགས་པར་བསམས་ན། ད་ལྟ་རིག་ཚན་ཚང་མ་ཡག་པོ་བྱས་ཏེ་སྦྱང་རྒྱུ་ཡིན་པ་ལས། བློས་གཏོང་བྱ་རྒྱུའི་རིག་ཚན་ཞིག་ཧ་ལམ་ཡོད་ཀྱི་མ་རེད། སློབ་གཉེར་པ་ཞིག་ལ་མཚོན་ན། ཐམས་ཅད་བསླབ་རྒྱུ་ཡིན་པ་ལས། བློས་གཏོང་བྱ་རྒྱུ་གང་ཡང་མེད་དོ། །རིག་པ་དང་ཤེས་རབ་ལ་དགའ་བའི་ནུ་བོ་ཝེ། ཁ་དཔེར། ཆོས་བདག་མེད་ལ་སྙིང་རུས་སུ་ཆེ་རེད་ཟེར་བས། གང་དང་ཅི་ལའང་ལེགས་པར་སྦྱང་རྒྱུའི་སྙིང་སྟོབས་དང་ཡིད་ཆེས་ཡོད་དགོས།
དེ་བཞིན་དུ། ཡང་འགའ་ཞིག་གིས་ཁྱོད་ལ་འདི་སྐད་འདྲི་བའང་སྲིད་དེ། “བདག་གི་ཨ་ཕའི་མོ་ཊxxརྟགས་ཅན་རེད། ཁྱོད་ཀྱི་ནང་ལ་མོ་ཊ་གང་ཡོད།” “ངའི་གཅེན་པོས་སྒོར་སྟོང་ལ་རི་བའི་གྱོན་པ་མ་གཏོགས་མི་གོན། ཁྱོད་ཀྱི་གཅེན་པོས་ཅི་འདྲ་གོན།” “ངས་མོ་ཊ་དང་གྱོན་པའི་མཚོན་རྟགས་འདི་དང་འདི་སོགས་ཤེས། ཁྱོད་ཀྱིས་དུ་ཤེས།”ཞེས་པ་ལྟ་བུའོ། ། ནུ་བོ་ཝེ། རང་རེའི་ཕ་མ་གཉིས་པོ་གདོད་ནས་དབང་དང་འབྱོར་བ་ལྡན་པའི་བཟའ་ཚོ་ཞིག་མིན་པ་དོན་དངོས་རེད་ལ། གོང་དུ་དྲངས་པའི་དྲི་བ་དེ་དག་ཁྱོད་ཀྱིས་ལན་ལྡོན་མི་ནུས་པ་གཅེན་པོར་གྱུར་པ་བདག་གིས་ལོས་ཀྱང་ཤེས། ཡིན་ན་ཡང་། དེ་ཙམ་ལ་ལན་ལྡོན་མ་བཏུབ་པས་ཁྱོད་རང་ངོ་ཚ་ཁ་སྐྱེངས་ཀྱི་གནས་སུ་གྱར་དོན་མི་འདུག་སྟེ། ཕ་མ་གཉིས་པོ་ཇི་ལྟར་འུ་ཐུག་ཐབས་ཟད་དུ་གྱུར་ཀྱང་། རང་གི་ཡང་དག་པའི་འབད་རྩོལ་ལ་བརྟེན་ནས། ཤ་ལས་སྐྱེས་པའི་བུ་ཕྲུག་སུ་ལ་ཡང་འཁྱགས་ལྟོགས་ཀྱི་སྡུག་བསྔལ་མྱང་དུ་མ་བཅུག་པར། བདེན་པའི་ཟས་ནི་བསྟབས། གཙང་མའི་གོས་ནི་གཡོགས། དགེ་བའི་ལམ་ནི་བསྟན། སྡུག་བསྔལ་ནི་བསལ། བདེ་སྐྱིད་ནི་བསྒྲུབས་ཏེ་མི་མཉམ་པ་དང་མཉམ་པར་བྱས། མི་མཚུངས་པ་དང་མཚུངས་པར་བྱས་གདའ་བས་སོ། ། དེ་ལྟ་བུའི་དྲི་བ་འཕེན་མཁན་གྱི་སློབ་གྲོགས་ལ། ཁྱོད་ཀྱིས་ལྡོག་འདྲི་བྱས་ན་རིགས་ཏེ། “ངའི་ཨ་ཕས་ལོ་རེར་འབུམ་རྒྱས་འབྲིང་བསྡུས་གསུམ་ཚར་རེ་ཀློག་གི་རེད། ཁྱོད་ཀྱི་ཨ་ཕས་ཅི་ཞིག་ཀློག་གི་རེད།” “ངའི་ཨ་མས་མི་ལའི་རྣམ་མགུར་དང་། ཀུན་བཟང་བླ་མའི་ཞལ་ལུང་། ལམ་རིམ་ཆེན་མོ་སོགས་རྟག་ཏུ་ཀློག་གི་ཡོད་ལ། གླིང་གེ་སར་གྱི་སྒྲུང་དཔེ་དང་། ལྷ་མོའི་འཁྲབ་གཞུང་བརྒྱད་སོགས་མ་བཀླགས་པ་ཧ་ལམ་མེད། ཁྱོད་ཀྱི་ཨ་མས་དཔེ་ཆ་ཅི་ཞིག་ཀློག་གི་རེད།” “ངས་ལོ་རྒྱུས་ཐོག་གི་སྐྱེས་བུ་ཆེན་པོ་འདི་དང་འདི་སོགས་ཀྱི་རྣམ་ཐར་བཀླགས་མྱོང་། ཁྱོད་ཀྱིས་སུ་དག་གི་རྣམ་ཐར་བཀླགས་སམ།”ཞེས་པ་ལྟ་བུའོ། །དེ་ལྟར། ཟས་གོས་ཙམ་གྱི་འབྱོར་བ་ཟང་ཟིང་ལ་འགྲན་བཟོད་པ་མ་ཡིན་ཚེ། ཁྱོད་རང་ནམ་ཡང་ཁ་སྟབས་ཞན་པའི་ཐབས་ཆག་ཅིག་ཏུ་གྱུར་སོང་བ་མ་རེད་དེ། ཕོ་སུ་ངར་དང་། བུ་སུ་རྒོད་ཀྱི་རྒྱལ་ཕམ་ཐབས་དང་ཤེས་རབ། རིག་དང་མ་རིག རང་གིས་ནུས་དང་མ་ནུས་ཀྱིས་འབྱེད་དགོས་པ་ཡིན་གྱི། གཞན་གྱི་ཕུན་ཚོགས་རང་གི་རྒྱལ་ཁར་བརྩི་བ་ནི། ད་གཟོད་འ་ཆད་འུ་ཐུག་ཏུ་གྱུར་པའི་བྱབ་ཆུང་ཀླད་མེད་ཅིག་གི་རང་རྟགས་ཡིན་པ་ཡིད་ལ་ཞོག་ཅིག
དོན་ལ། མེས་པོ་བཀའ་དྲིན་ཅན་གྱི་གཏམ་དུ། ཆོས་གཤའ་མ་གཅིག་བྱེད་པ་ལ་གྲོགས་བཟང་པོ་གལ་ཆེ། ཐ་མ་ཞིག་གྲོགས་བཟང་པོ་དང་འགྲོགས་ཀྱང་འབྲིང་ཙམ་ལས་མི་ཡོང་བ་དང་། རབ་ཅིག་ཐ་མ་དང་འགྲོགས་ན་ཐ་མ་འགྲོ་བ་ལ་ཚེགས་མེད་གསུངས། ཇི་སྐད་གསུངས་པ་དེ་ལྟར། བསླབ་པ་སློབ་གཉེར་གྱི་ལམ་པོ་ཆེར། དགེ་བའི་གྲོགས་པོ་རྙེད་པར་དཀའ་ཞིང་རྙེད་ན་དོན་ཆེ་བ་ཡིན་པས། མཚམས་འདི་ནས། མེས་པོ་གོང་མ་རྣམས་ཀྱི་ལེགས་བཤད་གསེར་གྱི་ཕྲེང་བ་རྣམས་དཀྱུས་སུ་བཟུང་སྟེ། ཁྱོད་ལ་གྲོགས་པོ་བཟང་ངན་གྱི་གཏམ་མདོར་བསྡུས་ཤིག་གླེང་། དེ་ཡང་གྲོགས་བཟང་པོ་གསེར་གྱི་སྦྲམ་བུ་དང་འདྲ་བ་དེ་རང་ལ་འགོ་བར་དཀའ། གྲོགས་ངན་སྦུར་མ་དང་འདྲ་བ་དེ་བགས་ཀྱིས་འགོ། གྲོགས་བཟང་བསྟེན་པར་དཀའ་སྟེ། འཕྲལ་དུ་རྩུབ་པ་སྨན་བཞིན་ནོ། ། གྲོགས་ངན་བསྟེན་པར་སླ་སྟེ། འཕྲལ་དུ་འཇམ་པ་དུག་བཞིན་ནོ། །གྲོགས་བཟང་གསེར་གྱི་སྦྲམ་བུ་འདྲ་བ་དེ། འཕྲལ་དུ་འདྲིས་པར་དཀའ་ཡང་ཕུགས་སུ་ཕན་པའི་སྨན་ཡིན། གྲོགས་ངན་སྦུར་མ་འདྲ་བ་དེ་འཕྲལ་དུ་སྙིང་ཉེ་ཉེ་འདྲ་མོད་ཕུགས་སུ་གནོད་པའི་དུག་ཡིན། གྲོགས་བཟང་ཤ་ཚ་ཅན་ཕུགས་ལ་ཕན་པའི་ཐབས་བསྒྲུབ། གནོད་པའི་གེགས་བཟློག སྐྱིད་སྡུག་མཉམ་དུ་མྱོང་། གྲོགས་ངན་ཤ་ཚ་དང་བྲལ་བ་དེས། ཕན་ཐོགས་པའི་དུས་བྱུང་ཡང་མི་འདོགས། གནོད་བཟློག་པའི་ཐབས་བྱུང་ཡང་མི་བཟློག་པར། བྱ་ལས་མཐོང་ན་བྱི་སོ། བྱི་ལས་མཐོང་ན་གཤོག་པ་ཞེས་པའི་དཔེ་ལྟར། སྐྱིད་ཅིག་འདུག་ན་ང་ཡིན། སྡུག་ཅིག་འདུག་ན་ང་མིན་ཟེར་མཁན་གྱི་ཕ་ཝང་དང་འདྲ་བས། འཇིག་རྟེན་ཆོས་དང་མཐུན་པའི་གྲོགས་པོ་རྣམས་ལ་ཇི་ལྟར་རྒན་རྒོན་རྣམས་ཀྱིས་འཁར་བ་ལ་བརྟེན་པ་དེ་ལྟར་ཡུན་དུ་བསྟེན་དགོས་ཞེས་གསུངས་ལ། མགོ་ནག་བོད་ཀྱི་ཁ་དཔེར། ཙག་དང་བསྡེབས་ན་དམར། རམས་དང་བསྡེབས་ན་སྔོ་ཞེས་པས། གྲོགས་པོ་ནི་ཁ་དོག་དཀར་དམར་གྱི་ཚོན་དང་འདྲ་སྟེ། གང་དང་འགྲོགས་ཡུན་རིང་བ་དེའི་ཁ་དོག་ཏུ་འགྲོ་བ་ལགས། དེས་ན་སྙིང་ཉེ་བའི་གཅུང་པོ་ཝེ། ཁྱོད་ཀྱིས“ཨང་རྩིས་བློས་གཏོང”བྱེད་མཁན་རྣམས་དང་། “དབྱིན་ཡིག་ལ་དགའ་པོ་མེད”ཟེར་མཁན་ཚོ་དང་། “མོ་ཊ་དང་གྱོན་པ་གླེང་མཁན་གྱི”ཚོགས་པ་དང་གཏན་དུ་གྱེས་ཏེ། བློ་སྣ་ཉུང་ཞིང་རང་ཚུགས་ཐུབ་ལ། མི་གཤིས་བཟང་ཞིང་རྩིས་དང་ཡི་གེར་མོས་པའི་གྲོགས་པོ་གསེར་གྱི་སྦྲམ་བུ་དེ་འདྲ་ཡོད་པར་གྱུར་ན་གཅེས་སུ་ཟུངས་ལ། མེད་ཀྱང་ཡུན་གྱིས་རྙེད་ངེས་པའི་སྨོན་ལམ་འདེབས་འོས་སོ། །
བཅུ།
ཡི་གེ་མང་པོ་འདི་འདྲ་བཀླག་ཡོང་དུས། ཁྱོད་རང་དཀའ་ལས་ཏོག་ཙམ་ཁག་ཡོད་ངེས། ད་ནི་ཕྱི་གླིང་པའི་གཏམ་རྒྱུད་ཅིག་ལས་འཕྲོས་ཏེ། འཕྲིན་ཡིག་འདིའི་མཇུག་བསྡུ་བར་བྱ། ཇི་སྐད་དུ། ཚང་ཚིང་རབ་ཏུ་སྟུག་ཅིང་རྩྭ་རྩི་ཤིན་ཏུ་རྒྱས་ལ། སྤངས་དང་ན་ཁས་མཐའ་ནས་བསྐོར་བསྡད་པའི་ཡུལ་ལྗོངས་ཤིག་ན། ཤྭ་བ་ཞིག་དང་སེང་གེ་ཞིག་འཚོ་ཞིང་གནས་པར་བཤད། ས་སྲོད་རེ་རེའི་སྐབས་སུ། གཉིས་ཀ་དབུགས་ཧལ་ཧལ་དང་། འདར་ཕྲིལ་ཕྲིལ་གྱིས་སང་ཉིན་གྱི་བྱ་བ་ལ་དམ་བཅའ་འཇོག ཤྭ་བ་ན་རེ། སང་ཉིན་ངས་སེང་གེ་ལས་གོམ་པ་གང་གིས་སྔ་བར་ལང་གི་ཡིན། གལ་སྲིད་སེང་གེ་ལས་གོམ་པ་གང་གིས་ཕྱིས་ན། ང་ནི་སེང་གེའི་ཟས་སུ་གྱུར་ཏེ་ཤི་རྒྱུ་ལས་འོས་མེད་པས། ཞོགས་སྔ་ལངས་བྱས་ནས་བྲོས་ན་ལེགས་སྙམ་སྟེ་གཉིད་ལ་ཡུར། སེང་གེ་ན་རེ། སང་ཉིན་ངས་ཤྭ་བ་ལས་གོམ་པ་གང་གིས་སྔ་བར་ལང་གི་ཡིན། གལ་སྲིད་ཤྭ་བ་ལས་གོམ་པ་གང་གིས་ཕྱིས་ན། ང་ལ་བཟའ་རྒྱུ་གང་ཡང་མེད་པར་ལྟོགས་ཤི་ཐེབས་ངེས་རེད། དེས་ན་སྔ་མོ་ནས་ལངས་ཏེ་ཤྭ་བ་གཟུང་དགོས་སྙམ་ཞིང་གཉིད་ལ་ཡུར། ཞེས་པའོ། །གཏམ་རྒྱུད་དེས་ནི། སུ་ཞིག་གཞན་གྱི་རྗེས་སུ་ལུས་ན། དེ་ནི་རྣམ་པ་ཀུན་ཏུ་ཕམ་པར་འགྱུར་བའི་དོན་བསྟན་ཡོད་པ་ཡིན། ད་ལྟའི་སྤྱི་ཚོགས་ནི། མ་གཞི་ནས་འགྲན་རྩོད་ཀྱི་སྤྱི་ཚོགས་ཤིག་སྟེ། གལ་སྲིད་ཁྱོད་ཀྱིས་ཆུ་ཚོད་གཅིག་ལ་སློབ་སྦྱོང་མ་བྱས་ན། གཞན་གྱི་རྗེས་སུ་ཆུ་ཚོད་གཅིག་ལུས་པ་དང་། གལ་སྲིད་ཁྱོད་ཀྱིས་ཟླ་བ་གཅིག་ལ་སློབ་སྦྱོང་མ་བྱས་ན། གཞན་གྱི་རྗེས་སུ་ཟླ་བ་གཅིག་ལུས་པ་དང་། གལ་སྲིད་ཁྱོད་ཀྱིས་ལོ་གཅིག་ལ་སློབ་སྦྱོང་མ་བྱས་ན། གཞན་གྱི་རྗེས་སུ་ལོ་གཅིག་ལུས་པ་དང་མཚུངས་ཤིང་། དེ་ལྟར་རྗེས་སུ་ལུས་ན། མཐའ་མཇུག་གོ་སྐབས་བཟང་པོ་ཐམས་ཅད་གཞན་ལ་སྤྲད་རྗེས། རང་ཉིད་གང་དང་ཅི་ཡང་མེད་པར་གཅིག་པུ་ལོགས་སུ་འཚོ་དགོས་པའི་གནས་སུ་གྱར་རོ། །
མདོར་ན། ཁྱོད་ཀྱི་ལོ་རྟགས་ཅང་ཤེས་རྟ་ཕོ་རེད། ཁ་དཔེར། རྟ་ཕོ་ལ་རྒྱུག་ཤེད་ཡོད་ན་བྱང་ཐང་སྟོང་པ་རེད་ཟེར་བས། ད་ནི། མུ་དང་མཐའ་མེད་པའི་ཤེས་རིག་གི་སྤང་ལྗོངས་ཡངས་པོ་ན། བརྩོན་འགྲུས་ཀྱི་རྟ་ཕོ་ཐབས་དང་ཤེས་རབ་ཀྱི་ལྕག་གིས་བསྐུལ་ཏེ། ནམ་ཡང་དོན་སྙིང་ལྡན་པའི་མི་ཞིག་བྱ་རྒྱུའི་དམ་བཅའ་ཞོག་ཅིག གཅེན་པོ་ངས་རྟག་ཏུ་ཁྱོད་རང་གི་འཚར་ལོངས་ལ་དྲན་པ་ཉེ་བར་འཇོག་བཞིན་ཡོད།
ཅེས་པ་འདི་ནི། ཁྱོད་ཀྱི་གཅེན་པོས་རང་གི་སློབ་སྦྱོང་གི་དུས་ཚོད་སྤྱད་དེ། སྤྱི་ལོ2019ལོའི་ཟླ12པའི་ཚེས1ལ། དབུས་ལྷ་ལྡན་གྲོང་ནས་ཡོངས་སུ་གྲུབ་ཀྱང་། སྤྱི་ལོ2020ལོའི་ཟླ2པའི་ཚེས12ལ་སྐབས་ཀྱི་དགོས་ཆེད་ལ་གཞིགས་ཏེ་ནང་གཏམ་ཁག་ཅིག་ལོགས་སུ་ཉར་ཅིང་། ཚན་བཤུས་འདིར་ཡང་བཅས་བཅོས་ཅུང་ཟད་བགྱིས་པ་དང་བཅས། འདིས་ཀྱང་གཅུང་པོ་བསོད་ནམས་ལྷུན་གྲུབ་དང་འདྲ་བ་རྣམས་ཀྱི་བསླབ་སྦྱང་ལ་ཕན་པ་ཅུང་ཟད་རེ་ཐོགས་པའི་སྨོན་ལམ་འདེབས་སོ། །


c: text/html

text:
ང་ཚོས་སློབ་ཆུང་སློབ་མར་རྩོམ་ཡིག་གི་ལས་བྱ་བཀོད་སྒྲིག་བྱེད་སྐབས། ཐོག་མར་བྲི་བྱའི་རྩོམ་ཡིག་གང་དེའི་ཁ་བྱང་ལ་ཇི་ལྟར་བསམ་བློ་གཏོང་དགོས་པ་དང་། བརྗོད་བྱ་ཇི་ལྟར་གཏན་ཁེལ་བྱེད་པ། འབྲི་རིམ་དང་འབྲི་ཐབས་ཅི་ལྟ་བུ་ཞིག་སྤྱོད་པ་དང་། མགོ་ཇི་ལྟར་བསླངས་ནས་མཇུག་ཇི་ལྟར་བསྡུ་བ། བྱ་དངོས་ཀྱི་ཁྱད་ཆོས་གང་དག་གནད་དུ་འཛིན་པ། ཚན་པ་ག་ཚོད་ཀྱིས་འབྲི་བ་དང་། བརྗོད་བྱའི་གཙོ་ཕལ་གྱི་དབྱེ་བ་ཇི་ལྟར་དགར་བ། རང་གི་བརྗོད་འདོད་ཀྱི་བསམ་བློ་དེ་ཇི་ལྟ་བུའི་སྒོ་ནས་མཚོན་པར་བྱེད་ཚུལ་སོགས་འཁྲིད་དགོས་ལ། སློབ་ཆུང་སློབ་མ་མང་ཆེ་བར་བསླབ་ཕྱིའི་དཔེ་ཀློག་གི་གྲངས་ཉུང་བ་དང་། བྱ་དངོས་ལ་ལྟ་ཞིབ་བྱེད་པའི་ནུས་པ་ཞན་པ། རྩོམ་ཡིག་འབྲི་བའི་གོམས་སྲོལ་ཆགས་མེད་པས། དགེ་རྒན་གྱིས་ཁ་ཕྱོགས་བསྟན་ནས་བྱིས་པའི་བློ་སྒོ་འབྱེད་རྒྱུ་དང་དཀའ་ཁག་སེལ་རྒྱུ་དེ་ཧ་ཅང་གལ་ཆེ། གཤམ་དུ་རང་གི་ལྟ་ཚུལ་ཙམ་བརྗོད་ན།
གཅིག རྩོམ་གྱི་སྤྱི་ཁོག་བསྟན་ནས་འབྲི་རུ་འཇུག་པ།
རྩོམ་གྱི་སྤྱི་ཁོག་གསལ་བོར་བསྟན་ནས་འབྲི་རུ་བཅུག་ན། བརྗོད་བྱ་དང་འགལ་བའི་སྐྱོན་དང་། བརྗོད་དོན་འཆོལ་བའི་སྐྱོན། དམིགས་ཡུལ་མི་གསལ་བའི་སྐྱོན། གོ་རིམ་འཕྲུལ་བའི་སྐྱོན། གནད་འགག་བོར་པའི་སྐྱོན། ཚིག་ཉོག་མང་བའི་སྐྱོན། མགོ་མཇུག་མི་ཚང་བའི་སྐྱོན། གཙོ་ཕལ་གྱི་དབྱེ་བ་ཉོག་པའི་སྐྱོན་སོགས་འབྱུང་བ་སྔོན་འགོག་བྱེད་སླ་བས། དགེ་རྒན་གྱིས་ཐོག་མར་སློབ་མ་དང་མཉམ་དུ་ཁ་བྱང་ལ་བསམ་བློ་བཏང་སྟེ་བརྗོད་བྱ་གཏན་ཁེལ་བྱེད་པ་དང་། དེ་ནས་ཚན་པ་རེ་རེའི་ནང་དོན་གནད་བསྡུས་སྒོས་སྒོ་སམ་སྟེང་འགོད་པ་དང་། རྒྱུ་ཆ་ཇི་ལྟར་གདམ་གསེས་བྱེད་ཚུལ། བྱ་དངོས་ཀྱི་ཁྱད་ཆོས་དང་འགྱུར་ལྡོག་ཇི་ལྟར་གནད་དུ་འཛིན་ཚུལ་སོགས་རིམ་པ་བཞིན་བཤད་ནས་འབྲི་རུ་འཇུག་དགོས།
དཔེར་ན།《མེ་ཏོག་འདེབས་པ》ལྟ་བུའི་ཁ་བྱང་བཀོད་སྒྲིག་བྱས་རྗེས། བརྗོད་འདོད་ཀྱི་དོན་དེ་མེ་ཏོག་གི་སྟེང་ན་ཡོད་དམ། ཡང་ན་འདེབས་པའི་སྟེང་ན་ཡོད། ཡང་ན་མེ་ཏོག་འདེབས་པ་ཞེས་པའི་ཁ་བྱང་ཧྲིལ་བོའི་སྟེང་ན་ཡོད་ཅེས་དྲི་བ་དང་དབྱེ་ཞིབ་ལ་བརྟེན་ནས་ཐག་གཅོད་བྱས་ན། ད་གཟོད་བརྗོད་བྱ་གཏན་ཁེལ་བྱེད་སླ་བ་དང་། དེ་ནས་མེ་ཏོག་འདེབས་པའི་གོ་རིམ་དེ་དོན་གྱི་རིམ་པ་གསུམ་མམ་བཞི་ལ་བགོས་རྗེས། རེ་རེ་བཞིན་ཚིག་ཉུང་དོན་གསལ་སྒོས་སྒོ་སམ་སྟེང་བྲིས་ནས་མཛུབ་ཁྲིད་བྱས་ན། སློབ་མ་ཚོས་བྱ་དངོས་ཀྱི་འབྱུང་རྐྱེན་དང་། འཕེལ་རིམ། འགྱུར་ལྡོག ཁྱད་ཆོས། ཆོས་ཉིད་བཅས་ལ་རྒྱུས་ལོན་བྱེད་ནུས་པར་མ་ཟད། རྩོམ་འབྲིའི་བློ་སྒོ་ཡང་འབྱེད་ཐུབ་པས། དགེ་རྒན་གྱིས་རྩོམ་གྱི་ཁ་བྱང་ཁོ་ན་ཙམ་བཀོད་སྒྲིག་བྱས་ནས་བསྐྱུར་ན་མི་འགྲིག་པར། རྩོམ་གྱི་རྒྱུ་ཆ་དང་རྩོམ་འབྲིའི་གོ་རིམ་སོགས་མཁོ་སྤྲོད་བྱེད་རྒྱུ་ཧ་ཅང་གལ་ཆེ།
གཞན་ཡང་སྒོ་སམ་གྱི་ངོས་སུ་ཡུལ་ལྗོངས་མཚོན་པའི་རི་མོ་བྲིས་ཏེ། རྩོམ་གྱི་རྒྱུ་ཆ་མཁོ་སྤྲོད་བྱས་ན། རྩོམ་གྱི་ནང་དོན་རྒྱ་ཆེ་རུ་གཏོང་ཐུབ་ལ། ལྟ་ཞིབ་ཀྱི་ནུས་པའང་འཕེལ་རྒྱས་སུ་འགྲོ་ངེས་ཡིན།
གཉིས། འབྲི་ཐབས་བཤད་ནས་འབྲི་རུ་འཇུག་པ།
གཞན་ཡང་བརྗོད་བྱ་དང་། འབྲི་རིམ། རྩོམ་སྟངས། རྩོམ་ལུས་བཅས་བཀོད་སྒྲིག་བྱས་པས་མི་ཆོག་པར། འབྲི་ཐབས་དམིགས་སུ་བཀར་ནས་འབྲི་རུ་འཇུག་རྒྱུ་དེའང་གཙོ་གནད་ཅིག་ཡིན།
དཔེར་ན། ཇི་བཞིན་བརྗོད་པའི་རྩོམ་ཡིག་ལས་གོ་རིམ་ཇི་བཞིན་བརྗོད་པའི་རྩོམ་ཚུལ་ལྟར་འབྲི་རུ་འཇུག་པ་དང་། གསལ་བཤད་རྩོམ་ཡིག་ལས་གཤིབ་བསྡུར་དང་དཔེ་འགོད་པའི་ཐབས་ལྟ་བུ་སྤྱོད་དུ་བཅུག་ན། རྩོམ་ཡིག་འབྲི་ཚུལ་ཤེས་སླ་བར་མ་ཟད། རྗོད་བྱེད་ཀྱི་ཚིག་དང་བརྗོད་བྱའི་དོན་ལ་དོ་སྣང་དང་གདམ་གསེས་བྱེད་སྲིད་པས། ང་ཚོས་འབྲི་ཐབས་དང་མཚོན་ཐབས་ཁྱད་པར་བ་ལ་བརྟེན་ནས་རྩོམ་གྱི་བརྗོད་སྙིང་འབུར་དུ་ཐོན་པར་རམ་འདེགས་བྱེད་དགོས།
གསུམ། བརྗོད་བྱའི་སྙིང་བོ་ཇི་ལྟར་མཚོན་ཚུལ་བཤད་ནས་འབྲི་རུ་འཇུག་པ།
མིག་སྔར་སློབ་མ་མང་བོ་ཞིག་ཚིག་ཁོ་ནའི་རྗེས་སྙེག་པ་ལས། རྩོམ་གྱི་བརྗོད་སྙིང་ལ་དེ་འདྲའི་དོ་སྣང་མི་བྱེད། གལ་ཏེ་ཚིག་མཛེས་ཀྱང་བརྗོད་བྱས་སྟོང་ཚེ། སྲོག་དང་བྲལ་བའི་བེམ་པོ་དང་མཚུངས་པས། ང་ཚོས་སློབ་མ་རང་ཉིད་ཀྱི་དགའ་སྐྱོ་ཆགས་སྡང་གི་སེམས་ཀྱི་འགྱུར་བ་མཚོན་དགོས་ཚུལ་གྱི་རེ་བ་འདོན་དགོས།
དཔེར་ན། རང་ཁྱིམ་དང་སློབ་གྲྭ་སོགས་འཚོ་གནས་ཀྱི་ཁོར་ཡུག་ལས་ཐོན་པའི་འཚོ་བའི་ཉམས་མྱོང་དང་སྣང་ཚུལ་མཚོན་པར་བྱས་ན་རྩོམ་གྱི་བརྗོད་སྙིང་འབུར་དུ་ཐོན་པར་མ་ཟད། ཀློག་པ་པོར་ཡིད་འགུགས་ཀྱི་ནུས་པ་འདོན་ཐུབ་པས། བྱིས་པའི་ཕུགས་བསམ་མཚོན་པའི་ཆེད་དུ། བསམ་བློའི་སྙིང་བོའམ་བརྗོད་བྱའི་སྲོག་མཚོན་དགོས་ཚུལ་གྱི་རེ་བ་མང་དུ་འདོན་དགོས།
མདོར་ན། རྩོམ་གྱི་སྒྲིག་གཞི་ནི་བརྗོད་སྙིང་མཚོན་པ་ལ་རམ་འདེགས་བྱེད་སྤྱད་ཀྱི་ཐབས་ལམ་ཞིག་ཡིན་པར་མ་ཟད། རྩོམ་རིག་བརྩམས་ཆོས་ཀྱི་རྣམ་པའི་གྲུབ་ཆ་ཞིག་ཡིན་པའང་ཤེས་སུ་བཅུག་སྟེ། སློབ་ཆུང་སློབ་མའི་རྩོམ་འབྲིའི་ཆུ་ཚད་གོང་དུ་སྤེལ་བར་སྐབས་བསྟུན་སྒོས་བསམ་གཞིག་དང་ཚོད་ལྟ་བྱས་ན། ང་ཚོས་བྱིས་པའི་ནང་སེམས་སུ་ལུས་པའི་རྩོམ་འབྲིའི་དཀའ་ཁག་དེ་རྟོགས་པར་འགྱུར་རོ།།
རྩོམ་སྒྲིག་པ། མཁའ་འགྲོ་ཚེ་བརྟན།

robotstxt: allowed

filter: keep


text:
རྒྱ་གར་གྱི་མ་ཧཱ་ར་ཤི་ཊ་མངའ་སྡེའི་འཕྲུལ་རིག་སློབ་གཉེར་ཁང་དུ་༧གོང་ས་ཏཱ་ལའི་བླ་མ་མཆོག་གི་རིག་ཚན་ཞིག་གསར་འཛུཊ་གནང་སྟེ་དཔལ་ནཱ་ལེནྡྲའི་རིག་གཞུང་དང་༧གོང་ས་མཆོག་གི་བཀའ་དགོངས་སོགས་ཀྱི་སྐོར་ལ་སློབ་གཉེར་གནང་རྒྱུ་ཡིན་འདུགཟླ་འདིའི་ཕྱི་ཚེས་ ༤ ཉིན། ༧གོང་ས་རྒྱལ་བ་རིན་པོ་ཆེ་མཆོག་གི་ཀུན་ཕན་ཐེབས་རྩ་ (Foundation for Universal Responsibility Of His Holiness the Dalai Lama) དང་། རྒྱ་གར་གྱི་མ་ཧཱ་ར་ཤི་ཊ་མངའ་སྡེའི་འཕྲུལ་རིག་སློབ་གཉེར་ཁང་ (The Maharashtra Institute of Technology) གཉིས་ཀྱིས་གསལ་བསྒྲགས་ཤིག་སྤེལ་གནང་བའི་ནང་། གཙུག་ལག་སློབ་གཉེར་ཁང་དེར་༧གོང་ས་ཏཱ་ལའི་བླ་མ་མཆོག་གི་རིག་ཚན་ཞིག་གསར་དུ་བཙུགས་ཏེ། དཔལ་ནཱ་ལེནྡྲའི་རིག་གཞུང་དང་༧གོང་ས་མཆོག་གི་བཀའ་དགོངས་སོགས་ཀྱི་སྐོར་ལ་སློབ་གཉེར་གནང་རྒྱུ་ཡིན་འདུག
གསལ་བསྒྲགས་དེ་ནི། ཟླ་འདིའི་ཕྱི་ཚེས་ ༢ ནས་ཉིན་གྲངས་གསུམ་རིང་མ་ཧཱ་ར་ཤི་ཊ་མངའ་སྡེའི་གོ་ལའི་ཞི་བདེ་གཙུག་ལག་སློབ་གཉེར་ཁང་ (MIT World Peace University) དང་། ༧གོང་ས་རྒྱལ་བ་རིན་པོ་ཆེ་མཆོག་གི་ཀུན་ཕན་ཐེབས་རྩ་གཉིས་ཀྱིས། དྲ་ལམ་བརྒྱུད་ཕྱི་ལོ་ ༢༠༢༠ ལོའི་ཚན་རིག་དང་ཆོས་ལུགས། ལྟ་གྲུབ་བཅས་ཀྱི་འཛམ་གླིང་གི་གྲོས་ཚོགས་ཐེངས་ ༦ པའི་ (The 6th World Parliament of Science, Religion and Philosophy 2020) ཐོག་ཡོངས་ཁྱབ་གནང་ཡོད་པ་དང་། དྲ་ལམ་ཚོགས་འདུ་དེའི་ཐོག་བསམ་བློ་བ་དང་ཆོགས་ལུགས་ཀྱི་དབུ་ཁྲིད། ཚན་རིག་པ་དང་སློབ་གསོ་བ་སོགས་མཉམ་ཞུགས་གནང་ཡོད་འདུག་ལ། ཚོགས་འདུ་དེའི་ཐོག་ཨ་རུ་ན་ཅལ་མངའ་སྡེའི་སྤྱི་ཁྱབ་བློན་ཆེན་པདྨ་མཁའ་འགྲོ་མཆོག་གི་གསལ་བསྒྲགས་གནང་འདུག
འདི་གའི་གསར་འགོད་པས་ཞལ་པར་བརྒྱུད་༧གོང་ས་རྒྱལ་བ་རིན་པོ་ཆེ་མཆོག་གི་ཀུན་ཕན་ཐེབས་རྩའི་ལས་འཆར་འགན་འཛིན་ནོར་འཛིན་བདེ་སྐྱིད་ལགས་སུ་དེའི་སྐོར་བཀའ་འདྲི་ཞུ་སྐབས་ཁོང་མོས། ཀུན་ཕན་ཐེབས་རྩ་དང་གཙུག་ལག་སློབ་གཉེར་ཁང་གཉིས་ཀྱིས་རིག་ཚན་དེ་སྐྲུན་ཐབས་སུ་རྒྱུས་ལོན་ཆོད་ཡིག་ (MoU) ཞིག་བཞག་ཡོད་པ་དང་། ལས་མིའི་ཚོགས་ཆུང་གསར་འཛུགས་བྱས་ཏེ་མཉམ་འབྲེལ་གྱིས་༧གོང་ས་ཏཱ་ལའི་བླ་མའི་རིག་ཚན་དང་ལྟེ་གནས་དེ་ཡུན་རིང་གནས་ཐབས་ཀྱི་སྒྲོམ་གཞི་ཞིག་གི་ཐོག་ཕྱག་ལས་གནང་རྒྱུའི་ཐག་གཅོད་བྱུང་ཡོད་སྐོར་བརྗོད་བྱུང་།ཉིན་གྲངས་གསུམ་གྱི་ཚོགས་འདུ་དེའི་བརྗོད་གཞི་གཙོ་བོ་ནི་ད་ལྟའི་འཛམ་གླིང་ནང་འཕྲད་བཞིན་པའི་དཀའ་ངལ་ཆེ་ཁག་སྟེ། རྡུལ་ཕྲན་མཚོན་ཆ་སོགས་རྩ་མེད་བཟོ་བ་དང་གནམ་གཤིས་འགྱུར་ལྡོག་གི་གནད་དོན་སོགས་ལ་བརྟེན་ནས་འཛམ་གླིང་ཞི་བདེ་ཡོང་བར་ལྡོག་ཕྱོགས་ཀྱི་ཤུགས་རྐྱེན་ཅི་ཐེབས་སོགས་ཀྱི་ཐོག་གཏམ་བཤད་དང་བགྲོ་གླེང་གནང་ཡོད་འདུག་ལ། ཚོགས་འདུའི་མཇུག་བསྡོམས་གསུངབཤད་སྐབས། མ་ཧཱ་ར་ཤི་ཊ་མངའ་སྡེའི་གོ་ལའི་ཞི་བདེ་གཙུག་ལག་སློབ་གཉེར་ཁང་ (MIT World Peace University) གི་སློབ་དཔོན་ཆེན་མོ་ཝི་ཤི་ཝ་ན་ཐི་ཀ་རཌ་ (Vishwanath D. Karad) ལགས་ཀྱིས། འཛམ་གླིང་གི་ནད་ཡམས་ཆེན་མོ་དང་དྲག་སྤྱོད། འཇིགས་སྐུལ་རིང་ལུགས་དང་མི་མང་སྡེབ་གསོད། ཕན་ཚུན་དབར་ཐེ་ཚོམ་གྱི་གཞི་མ་སོགས་ཉུང་དུ་གཏོང་ཐབས་སུ། ཚན་རིག་དང་ཆོས་ལུགས་ལ་གོ་རྟོགས་ཡོད་ཐོག་མིའི་ཀུན་སྤྱོད་གཞི་ལ་བཞག་པའི་གོ་ལ་རང་བཞིན་གྱི་སློབ་གསོའི་ལམ་ལུགས་ཤིག་ཧ་ཅང་དགོས་ངེས་ཅན་ཞིག་ཡིན་པ་རེད། ཐེངས་འདིའི་དྲ་ཐོག་གི་ཚོགས་འདུ་འདི་ཡིས་ཞི་བདེ་གོང་སྤེལ་དང་འཛམ་གླིང་ཞི་བདེ་སྐྲུན་ཐབས་སུ་གཞོན་སྐྱེས་མང་པོ་ཞིག་ལ་ངེས་ཤེས་རྙེད་ཡོད་པའི་རེ་བ་ཡོད། ཅེས་བརྗོད་འདུག
དེ་བཞིན་ཚོགས་འདུ་གོ་སྒྲིག་ཚོགས་ཆུང་གི་དྲུང་ཆེ་རཱ་ཧུལ་ཀ་རཌ་ (Shri Rahul V. Karad) ལགས་ཀྱིས། ཏོག་དབྱིབས་གཉན་རིམས་ཀྱིས་ང་ཚོའི་སྤྱི་ཚོགས་ལ་ཤུགས་རྐྱེན་ཆེན་པོ་ཐེབས་ཡོད་པ་དང་། གོ་ལ་ཧྲིལ་བོའི་ཞི་བདེ་དང་བདེ་འཇགས་ལ་དོ་ཕོགས་ཆེན་པོ་བཏང་ཡོད་པ་རེད། དེ་བཞིན་འགྲོ་བ་མིའི་ཚེ་སྲོག་འཕྲོག་བཞིན་པའི་སྐབས་འདིར་ང་ཚོས་རང་ཉིད་ཀྱི་བློ་སྟོབས་བསྐྱེད་དེ་མཉམ་གཅིག་ཏུ་གདོང་ལེན་བྱེད་པའི་དུས་ལ་སླེབས་ཡོད་ལ། ལོ་ལྟར་ཚོགས་འདུའི་སྐབས་སུ་ང་ཚོས་ལས་རིགས་འདྲ་མིན་གྱི་མགོ་ཁྲིད་པ་གདན་ཞུ་བྱས་ཏེ། གཞོན་སྐྱེས་ཚོར་སྡིངས་ཆ་ཞིག་བསྐྲུན་ཏེ་སྤྱི་ཚོགས་ཁྱོན་ཡོངས་ཀྱི་ངོས་ནས་གནས་དོན་ལ་ལྟ་སྟངས་དང་། འཛམ་གླིང་ཞི་བདེ་དང་དཀའ་རྙོག་ཉུང་དུ་གཏོང་ཐབས་ཀྱི་སྒྲོམ་གཞི་ཞིག་བཟོ་ཐབས་བྱེད་བཞིན་ཡོད་སྐོར་བརྗོད་འདུག
༧གོང་ས་རྒྱལ་བ་རིན་པོ་ཆེ་མཆོག་གི་ཐུགས་བསྐྱེད་དམ་བཅའ་བཞི་པ་ནི་རྒྱ་གར་གྱི་གནའ་བོའི་རིག་གཞུང་རྣམས་རྒྱ་གར་རང་གི་ནང་བསྐྱར་གསོ་མཛད་ཐབས་གནང་རྒྱུ་དེ་ཡིན་ལ། ཉེ་བའི་ལོ་ཤས་རིང་ནས་༧གོང་ས་རྒྱལ་བ་རིན་པོ་ཆེ་མཆོག་རྒྱ་གར་གྱི་སློབ་གྲྭ་དང་ཤེས་ཡོན་ལྟེ་གནས་སོགས་གང་དུ་ཕེབས་ཀྱང་རྒྱ་གར་གྱི་གནའ་བོའི་རིག་གཞུང་རྩ་ཆེན་པོ་དེས། དཀའ་རྙོག་ཆེ་བའི་དེང་གི་དུས་སུ་འཛམ་གླིང་སྤྱི་ཡོངས་ལ་ཕན་ཐོགས་བསྒྲུབ་སླད་སླར་གསོ་ཡོང་ཐབས་དགོས་པའི་བཀའ་སློབ་ལམ་སྟོན་ཡང་ཡང་ཕེབས་ཀྱི་ཡོད་ལ། འདས་ལོའི་ཕྱི་ཟླ་ ༡༢ ཚེས་ ༡༠ ཉིན་༧གོང་ས་རྒྱལ་བ་རིན་པོ་ཆེ་མཆོག་གྷོ་ཝ་གཙུག་ལག་སློབ་གཉེར་ཁང་ (Goa University) དུ་ཆིབས་བསྒྱུར་བཀའ་དྲིན་བསྐྱངས་ཏེ། སློབ་གཉེར་ཁང་དེ་དང་མཉམ་འབྲེལ་གྱིས་དེར་དཔལ་ནཱ་ལེནྡྲའི་རིག་གཞུང་སྐོར་ལ་སློབ་གཉེར་གནང་ཆེད་ཏཱ་ལའི་བླ་མའི་རིག་ཚན་ (The Dalai Lama Chair) ཞུ་བ་དེ་གསར་འཛུགས་གནང་ཡོད་པ་རེད།
གསར་འགོད་པ། ཀླུ་མགོན་ཐར།


text:
བོད་ཀྱི་རྡུང་ལེན་མཁན་གྲགས་ཅན་བདུད་བྷེ་ལགས་སྙུན་གཞི་དྲག་སྐྱེད་མ་བྱུང་པར་སྐུ་གྲོངས་ཡོད་པ་དང་། དགུང་ལོ ༤༩ རེད།
དེ་ཡང་སྤྱི་ལོ ༢༠༡༦ལོའི་ཟླ ༢ པའི་ཚེས ༢༧ གྱི་དགོང་མོའི་དུས་ཚོད ༡༡ དང་སྐར་མ་༡༢ སྟེང་སྐུ་གྲོངས་ཡོད་པ་དང་། སྐུ་ཞབས་བདུད་བྷེ་ལགས་དུས་ཡུན་རིང་པོར་མཆིན་ནད་བྱུང་ནས་རྒྱ་ནག་སི་ཁྲོན་ཞིང་ཆེན་གྱི་ཁྲིན་ཏུའུ་གྲོང་ཁྱེར་གྱི་ཧྭ་ཤིས(华西)སྨན་ཁང་དུ་སྨན་བཅོས་བྱས་ཡོད་པ་དང་། གོང་ཞུས་ཟླ་ཚེས་དེའི་དགོང་མོའི་ཆུ་ཚོད་བཅུ་དང་ཕྱེད་ཀའི་སྟེང་སྨན་པས་དྲག་སྐྱེད་མི་ཡོང་བའི་བརྡ་སྦྱོར་ཁོང་གི་ནང་མི་དང་ནད་གཡོག་ཚོར་སྤྲད་རྗེས། ནང་མི་དང་ནད་གཡོག་ཚོས་ཁོང་གི་རེ་འདུན་ལྟར་བླ་བྲང་བཀྲ་ཤིས་འཁྱིལ་དགོན་པར་བསྐྱེལ་པའི་ལམ་བར་དུ་སྐུ་གྲོངས་ཡོད་པ་རེད། མུ་མཐུད་ཀློག


text:
༢༠༡༨ ཟླ་ ༦ ཚེས་ ༢༧ རེས་གཟའ་ལྷག་པ།
༄༅། །བཙན་བྱོལ་བོད་མིའི་སྒྲིག་འཛུགས་ཀྱི་སྐབས་བསྟུན་དགོས་མཁོ་གཞིར་བཟུང་ཕྱི་དྲིལ་རྒྱ་ཡིག་ཚན་པའི་དམིགས་བཀར་ས་མིག་ཐོག་ལས་དྲུང་ ༡ ས་སྟོང་ཡོད་པར་དགོས་ངེས་ཆ་རྐྱེན་ཚང་ཞིང་དོན་དམ་སྲི་ཞུའི་ལས་བྱེད་ཞབས་འདེགས་ཞུ་བློ་ཡོད་རིགས་ནས་འཚང་སྙན་འབུལ་འཐུས།
ཕྱི་དྲིལ་ལས་ཁུངས་སུ་རྒྱ་ཡིག་ཚན་པའི་ལས་དོན་ཆེད་དམིགས་བཀར་ལས་དྲུང་ས་མིག་ ༡ ཆེད་དགོས་ངེས་ཆ་རྐྱེན་གཤམ་གསལ།
༡། ལས་འགན། རྒྱ་ཡིག་ཚན་པའི་ལས་དོན།
༢། ཤེས་ཚད། རྒྱ་ཡིག་ཐོག་ཉུང་མཐར་ཚད་ལྡན་མཐོ་སློབ་གཅིག་ནས་ཉེ་བའི་གཙུག་ལག་རབ་འབྱམས་པ་ B.A ཐོན་པའམ། དེ་དང་མཉམ་པའི་ཤེས་ཚད་ལག་འཁྱེར་ཡོད་པ། ཅི་སྟེ་ཤེས་ཚད་ལག་འཁྱེར་མེད་ཀྱང་ཡིག་རྒྱུགས་གཏོང་རྒྱུའི་གོ་སྐབས་སྤྲོད་རྒྱུ།
༣། ལོ་ཚད། ༢༠༡༨།༠༧།༢༣ ཉིན་རང་ལོ་ ༢༡ ལས་མི་ཉུང་ཞིང་ ༤༠ ལས་མ་བརྒལ་བ་དགོས།
༤། རྒྱུགས་གཞི། ཆ་རྐྱེན་ཚང་བའི་མི་འགྲོ་རྣམས་བོད་ཡིག་དང་། རྒྱ་ཡིག་གཉིས་ཀྱི་འབྲི་རྒྱུགས་དང་། ངག་རྒྱུགས་གཏོང་དགོས།
༥། རྒྱུགས་འཕྲོད། རྒྱ་ཡིག་ལ་བརྒྱ་ཆ་ ༧༠ དང་། བོད་ཡིག་ལ་བརྒྱ་ཆ་ ༣༣ ལོན་དགོས།
གོང་གསལ་ས་མིག་ཐོག་ཆ་རྐྱེན་ལྡན་རིགས་ནས་འདི་ག་ལས་ཁུངས་དང་། ས་གནས་འགོ་འཛིན་ལས་ཁུངས། གཞུང་འབྲེལ་དྲ་རྒྱ་ (www.tibet.net) ནས་བོད་ཡིག་ཐོག་གཏན་འབེབས་ཡོད་པའི་འཚང་སྙན་འགེངས་ཤོག་བཏོན་སྟེ་དོན་ཚན་རྣམས་འཚེམས་ལུས་མེད་པར་བཀང་ཟིན་རྗེས།
༡། རང་ཉིད་ཀྱི་ད་ལྟའི་ཕྱེད་པར་ཚོན་ལྡན་ ༢ རེ་དང། (one passport & one stamp size)
༢། འཛིན་རིམ་བཅིུས་ཡན་གྱི་སློབ་ཐོན་ལག་འཁྱེར་ཆ་ཚང་དང་། གོང་གསལ་དགོས་མཁོའི་བཞིན་དེའི་ཤེས་ཚད་ཨང་ཤོག་དང་ལག་འཁྱེར་ (Marks Card & Degree Certificate) བཅས་ཀྱི་ངོ་བཤུས།
༣། དྭང་བླངས་དཔྱ་ཁྲལ་ལག་དེབ་ཀྱི་ཤོག་གྲངས་དང་པོ་དང། གཉིས་པ། འབུལ་འབབ་གཙང་ཕུལ་ཟིན་པའི་མཐའ་མའི་ངོ་བཤུས།
༤། གནས་ཡུལ་རྒྱལ་ཁབ་ཏུ་གནས་སྡོད་ཆོག་པའི་ལག་འཁྱེར། (RC) ཤོག་གྲངས་དང་པོ་དང། གཉིས་པ། དུས་འགྱངས་ཞུས་པའི་མཐའ་མའི་ངོ་བཤུས།
༥། ཁྲིམས་མཐུན་སྐྱེས་ཚེས་ལག་འཁྱེར་ (Birth Certificate) གྱི་ངོ་བཤུས།
༦། བོད་མིའི་སྒྲིག་གཛུགས་ཀྱི་འཕྲོད་བསྟེན་ལས་ཁུངས་ཁྱབ་ཁོངས་རྒྱ་བོད་སྨན་ཁང་ཡོད་ན་དང་། དེ་མིན་སྨན་ཁང་ཚད་ལྡན་གང་རུང་ནས་ནད་གཅོང་དང་འགོས་ནད་རིགས་མེད་པར་གཟུགས་བབ་ལས་འཕེར་ཡིན་པའི་སྨན་པའི་ངོས་སྦྱོར་(MC)ཁ་གསར་སྟེང་རང་ཉིད་ཀྱི་འདྲ་པར་མཉམ་སྦྱར་ཐོག་སྨན་པའི་ལས་དམ་དང་། ས་རྟགས་འཁོད་པ་ངོ་མ།
༧། འབྲེལ་ཡོད་ས་གནས་འགོ་འཛིན་ནས་བྱ་སྤྱོད་ཐལ་སྐྱོན་མེད་པའི་ངོས་སྦྱོར་(Character Certificate) ངོ་མ།
༨། གལ་སྲིད་ད་ལྟ་སྤྱི་སྒེར་གང་རུང་ནང་ལས་ཀ་བྱེད་མུས་ཡིན་ཚེ་ལས་ཡུལ་སྡེ་ཚན་ནས་དགག་ཆ་མེད་པའི་ངོས་སྦྱོར་(No Objection Letter) ངོ་མ་བཅས་མཉམ་འབུལ་དགོས། གོང་གསལ་ཡིག་ཆའི་ངོ་བཤུས་ཁག་ལ་འབྲེལ་ཡོད་ས་གནས་འགོ་འཛིན་ནམ། ལས་བྱེད་འདེམས་ལྷན་ནས་བསྐོ་གཞག་བྱས་པའི་ཟུང་དྲུང་གནས་རིམ་ཡན་སུ་རུང་གི་དག་མཆན་ལས་དམ་(Attestation) ཞུས་ཏེ། ༢༠༡༨ ཟླ ༠༧ ཚེས་ ༢༣ ཉིན་རྒྱབ་ཚོུད་ ༥ པ་འགྱངས་མེད་རང་ཉིད་ཀྱི་ཁྱིམ་གཞིས་དང། ད་ལྟའི་སྡོད་གནས་སུ་འབྲེལ་བ་གནང་བདེའི་ཁ་བྱང་། ཁ་དཔར་ཨང་། གློག་འཕྲིན། (E-Mail) སོགས་ཁ་གསལ་བཀོད་དེ་གཤམ་གསལ་དྲུང་ཆེའི་མཚན་བྱང་ཐོག་ཕུལ་འབྱོར་ཟིན་པ་དགོས་རྒྱུ། གོང་གསལ་དུས་བཀག་རྗེས་འཚང་སྙན་ཕུལ་འབྱོར་རིགས་བརྩི་མེད་ཡིན། དུས་ཐོག་འབྱོར་རིགས་རྣམས་ལ་ཞིབ་འཇུག་ཚོགས་ཆུང་ནས་ཞིབ་འཇུག་དང་འབྲེལ་འོས་ཆོས་ལྡན་པ་ཚོར་དུས་ཐོག་འབོད་བརྡ་བྱ་རྒྱུར་སྐབས་བསྟུན་ལག་འཁྱེར་སོགས་ཡིག་ཆ་ངོ་མ་ཁག་མཉམ་འཁྱེར་གྱིས་འབྱོར་ཐོ་འགོད་བཅར་དགོས་པ་བཅས་ཀྱི་གསལ་བསྒྲགས་སུ།
ལས་བྱེད་འདེམས་བསྐོ་ལྷན་ཁང་ནས་༢༠༡༨ ཟླ་ ༦ ཚེས་ ༢༧ ལ།།
Secretary
Public Service Commission
Central Tibetan Administration
Gangchen Kyishong, Dharamsala-176215
Distt. Kangra(H.P)
Tel: 01892-222328
E-mail:[email protected]


text:
ཇོ་བོ་རྗེ་དཔལ་ལྡན་ཨ་ཏི་ཤའི་རྣམ་ཐར།
ཤིང་རྟ་ཆེན་པོའི་སྲོལ་འཛིན་མར་མེ་མཛད།
།ཅེས་བསྔགས་པ་ལེགས་སྦྱར་གྱི་སྐད་དུ་དཱི་པཾ་ཀ་ར་ཤྲཱི་ཛྙཱ་ན་བོད་ཀྱི་སྐད་དུ་དཔལ་མར་མེ་མཛད་ཡེ་ཤེས།
མཚན་གཞན་ཇོ་བོ་རྗེ་དཔལ་ལྡན་ཨ་ཏི་ཤ་ཞེས་ཡོངས་སུ་གྲགས་པའི་བདག་ཉིད་ཆེན་པོ་དེ་གང་དུ་འཁྲུངས་པའི་ཡུལ་ནི།
རྒྱ་གར་ཤར་ཕྱོགས་ཟ་ཧོར་ཏེ།
དེ་ན་བྷཾ་ག་ལ་ཞེས་བྱ་གྲོང་ཁྱེར་ཆེན་པོ་མི་ཁྱིམ་འབུམ་ཕྲག་དུ་མ་ཡོད་པ།
དེའི་དབུས་ན་རྒྱལ་བོའི་ཕོ་བྲང་གསེར་གྱི་རྒྱལ་མཚན་ཅན་ཞེས་བྱ་བ་ལོངས་སྤྱོད་མངའ་ཐང་བསམ་གྱིས་མི་ཁྱབ་པ་ཡོད་པ།
ཡུལ་དེའི་ཁོ་ར་ཁོར་ཡུག་ཏུ་ཤིང་ལྗོན་པ་སྣ་ཚོགས་ཀྱི་ཕྲེང་བ་འཁྲིགས་པ།
པདྨ་དང་ཨུཏྤལ་ལ་སོགས་པའི་མེ་ཏོག་སྣ་ཚོགས་ཀྱིས་ས་གཞི་ཁྱབ་པ། ར་བ་རིམ་པ་དུ་མ་དང་།
འོབས་རིམ་པ་དུ་མས་བསྐོར་བ་ཞིག་སྟེ། དེ་ལྟ་བུའི་རྒྱལ་བོའི་ཕོ་བྲང་དུ་ཡབ་རྒྱལ་བོ་དགེ་བའི་དཔལ་ཞེས་བྱ་བ་དང་།
ཡུམ་དཔལ་མོ་འོད་ཟེར་ཅན་ཞེས་བྱ་བ་གཉིས་ཀྱི་སྲས་སུ་ཕོ་རྟའི་ལོ་བདག་ཉིད་ཆེན་པོ་འདི་བསམ་བཞིན་དུ་སྐུ་བལྟམས་སོ།
།རྒྱལ་སྲས་བདག་ཉིད་ཆེན་པོ་འདི་སྐུ་བལྟམས་པའི་ཚེ་དཀར་ཕྱོགས་ཀྱི་ལྷ་རྣམས་ཀྱིས་ནམ་མཁའ་ལས་མེ་ཏོག་གི་ཆར་ཕབ།
ནམ་མཁའི་ངོས་རྣམས་འཇའ་ཚོན་གྱི་གུར་ཁྱིམ་གྱིས་བལྟམས།
ལྷ་རྣམས་ཀྱིས་དགའ་བའི་གླུ་དབྱངས་དང་རོལ་མོའི་སྒྲ་བསྒྲགས་པ་མི་རྣམས་ཀྱིས་ཀྱང་ཐོས་པ་སོགས་ངོ་མཚར་ཡ་མཚན་བསམ་གྱིས་མི་ཁྱབ་པ་བྱུང་ངོ་།
།རྒྱལ་སྲས་དེ་ནི་འཇིག་རྟེན་ཀུན་གྱི་མིག་གི་བདུད་རྩི་ལྟ་བུ་ཞལ་དཀྱིལ་ཟླ་བ་ལྟར་དཀར་ཞིང་།
དཔྲལ་བའི་དབྱེས་ཆེ་ལ་སྣའི་གཟེངས་མཐོ་བ།
སྤྱན་དཀྱུས་རིང་ཞིང་མཆུ་སྒྲོས་བིམ་པ་ལྟར་དམར་བ་སོགས་སྐྱེ་བོ་དམ་པའི་མཚན་རྟགས་དང་ལྡན་པས་མཐོང་བ་ཙམ་གྱིས་ཉོན་མོངས་དང་སྡུག་བསྔལ་ཞི་ཞིང་།
ཡིད་ལ་དགའ་བ་དང་བདེ་བ་སྐྱེ་ལ་དགེ་བའི་ས་བོན་སྐྲུན་ནུས་པ་ཞིག་བྱུང་སྟེ།
རྒྱལ་སྲས་གཞོན་ནུ་དེ་ལ་ཡབ་ཡུམ་གཉིས་ཀྱིས་ཟླ་བའི་སྙིང་བོ་ཞེས་མཚན་བཏགས་སོ། །
རྒྱལ་སྲས་གཞོན་ནུ་དེ་མ་མ་བརྒྱད་ལ་གཏད་དེ་མཐུན་པའི་དངོས་པོ་དག་གིས་སྐྱེད་བསྲིངས་ཤིང་ཡབ་ཡུམ་གཉིས་དང་བཅས་ཕོ་བྲང་གི་ཡང་ཐོག་ན་མནལ་ཞིང་བཞུགས་པ་ན་ཕོ་བྲང་གི་ཐོག་ནས་ཚེག་སྒྲ་ཆེན་པོ་འཇིགས་སུ་རུང་བ་ཞིག་བྱུང་བ་ན་ཡབ་ཡུམ་འཁོར་དང་བཅས་པ་ཅི་ཞིག་ཏུ་སྙམ་དུ་རྟབ་ཅིང་ཕྱོགས་ཕྱོགས་སུ་བལྟ། རྒྱལ་སྲས་གཞོན་ནུ་དེ་ནི་འཇིགས་པ་མེད་པར་དགའ་བའི་རྣམ་འགྱུར་སྟོན་ཞིང་གནས་སོ། །དེ་མ་ཐག་ཡབ་ཡུམ་སོགས་ཀྱི་མཐོང་སྣང་ལ་ཨུཏྤལ་སྔོན་པོ་འདབ་མ་མ་ཉམས་པ་ཡིད་དུ་འོང་བ་ཞིག་བབས་ལ། རྒྱལ་སྲས་གཞོན་ནུ་དེ་ལ་ནི་ཚེ་རབས་ཀུན་གྱི་ལྷག་པའི་ལྷ་རྗེ་བཙུན་སྒྲོལ་མས་ཞལ་བསྟན་ཏེ་གསུང་གི་གནང་བ་སྩལ་ལོ། །དུས་དེ་ནས་བཟུང་སྟེ་རྗེ་བཙུན་སྒྲོལ་མ་རྒྱུད་དུ་གཟིགས་ཤིང་བྱ་བ་གལ་ཆེ་བ་ཐམས་ཅད་ཀྱང་རྗེ་བཙུན་སྒྲོལ་མ་ཉིད་ལ་ཞུས་ནས་མཛད་དོ། །གཞོན་ནུ་དེ་འཁྲུངས་ནས་ལོ་གཅིག་དང་ཟླ་བ་དྲུག་སོང་བ་ན། ཕོ་བྲང་དེ་དང་ཧ་ཅང་ཐག་མི་རིང་བ་ཞིག་ན་བི་ཀ་མ་ལ་པུ་རི་ཞེས་བྱ་བའི་གཙུག་ལག་ཁང་ཡོད་པ་དེར་རྒྱལ་བོ་ཡབ་ཡུམ་གྱིས་རྒྱལ་སྲས་གཞོན་ནུ་འདི་རིན་པོ་ཆེའི་ཤིང་རྟའི་ནང་དུ་གདན་དྲངས། ཤིང་རྟ་ལྔ་བརྒྱའི་འཁོར་དང་བཅས་རྒྱལ་བོའི་ཡོ་ལངས་ཆེན་པོས་གཙུག་ལག་ཁང་དེར་གཤེགས་པ་ནི། གྲོང་ཁྱེར་གྱི་སྐྱེ་བོ་ཐམས་ཅད་ཕྱོགས་ཕྱོགས་སུ་འདུས་ནས་འཁྲུངས་པའི་ཚེ་ན་ལྷ་རྣམས་ཀྱིས་མཆོད་པ་བྱེད་པའི་རྒྱལ་བུ་ངོ་མཚར་ཅན་དེ་ད་གདོད་མཐོང་ངོ་ཞེས་སྐྱེ་བོ་ཐམས་ཅད་ཀྱིས་མིག་མི་འཛུམ་པར་རྒྱལ་བུ་ཉིད་ལ་བལྟ་ཞིང་དགའ་བའི་ཅ་ཅོའི་སྒྲ་བསྒྲགས་པ་ན་རྒྱལ་སྲས་གཞོན་ནུ་དེས་ཡབ་ཡུམ་གཉིས་ལ་སྐྱེ་བོ་འདི་དག་སུ་ཞིག་ཡིན་ཞེས་དྲིས་པ་ན་ཡབ་ཡུམ་གཉིས་ཀྱིས་འདི་དག་ནི་ཁྱོད་ཉིད་ཀྱི་འབངས་འཁོར་དག་ཡིན་ནོ། །ཞེས་ཞུས་པ་ན། རྒྱལ་བུ་གཞོན་ནུ་དེས་སྐྱེ་བོ་འདི་དག་བདག་བཞིན་ཕུན་སུམ་ཚོགས་པ་དང་ལྡན་པ་དང་། ཐམས་ཅད་དགེ་བའི་རྩ་བ་བསྐྲུན་ཏེ་དམ་པའི་ཆོས་ཀྱིས་འཚོ་བར་ཤོག་ཅེས་གསུང་སྙན་པོས་བརྗོད་པ་ན་ཐམས་ཅད་ཨ་ལ་ལ་ཞེས་ངོ་མཚར་བའི་ཚིག་བརྗོད་ཅིང་ཐལ་མོ་སྦྱར་ཏེ་གནས་སོ། །
དེ་ནས་ཡབ་ཡུམ་སྲས་དང་བཅས་པ་གཙུག་ལག་ཁང་དུ་ཕེབས་ནས་དགེ་འདུན་རྣམས་ལ་བསྙེན་བཀུར་དང་མཆོག་གསུམ་གྱི་རྟེན་རྣམས་ལ་མཆོད་པ་ཕུལ་ཏེ་ཕྱག་འཚལ་ཞིང་སྨོན་ལམ་འདེབས་པ་ན་ཡབ་ཡུམ་གཉིས་སོགས་གཞན་ཐམས་ཅད་ཚེ་རིང་ཞིང་ནད་མེད་པ་དང་། ལོངས་སྤྱོད་ཕུན་སུམ་ཚོགས་པ་དང་། ཕྱི་མ་ངན་སོང་དུ་མི་ལྟུང་བར་བདེ་འགྲོར་སྐྱེས་ནས་མཆོག་གསུམ་ལ་བསྙེན་བཀུར་བགྱིད་པ་སོགས་ཀྱི་སྨོན་ལམ་འདེབས། རྒྱལ་སྲས་བདག་ཉིད་ཆེན་པོ་འདིས་ནི་བདག་ནི་དལ་འབྱོར་མི་དབང་ལུས་ཐོབ་ཅིང་། སྐྱོན་མེད་དབང་བོས་དཀོན་མཆོག་གསུམ་མཐོང་ཞིང་། །རྟག་ཏུ་གུས་པས་དཀོན་མཆོག་སྤྱི་བོར་བླངས། །དེ་རིང་ཉིད་ནས་སྐྱབས་གནས་མཛད་དུ་གསོལ། །ནམ་ཡང་ཁྱིམ་པའི་ཆོས་ཀྱིས་མ་བཅིངས་པར། །དགེ་འདུན་དབུས་སུ་ཆོས་འབྱོར་ཐོབ་པ་དང་། །ང་རྒྱལ་མེད་པར་དཀོན་མཆོག་མཆོད་བྱེད་ཅིང་། །སྐྱེ་བོ་ཡོངས་ལ་སྙིང་རྗེས་ལྟ་བར་ཤོག །ཅེས་སྨོན་ལམ་མཛད་པ་ན། །དེར་ཚོགས་པའི་སྐྱེ་བོ་ཐམས་ཅད་དང་དཀར་ཕྱོགས་ཀྱི་ལྷ་རྣམས་ཀྱང་དགའ་ཞིང་མགུ་ནས་བདག་ཉིད་ཆེན་པོ་འདི་ལ་དད་པ་ལྷུར་བྱེད་པར་གྱུར་ཏོ། །ཇོ་བོ་རྗེས་སྐུ་ཚེ་འདི་ལ་ཆོས་གསུང་བའི་ཐོག་མ་དེ་ཡིན་པར་བཀའ་གདམས་གླེགས་བམ་ལས་གསུངས་སོ། །རྒྱལ་སྲས་གཞོན་ནུ་འདིས་འཁྲུངས་མ་ཐག་ནས་ཁྱིམ་གྱི་འདུ་འཛི་ལ་ཆགས་པ་མེད་ཅིང་ལྷག་པའི་ལྷའི་ཞལ་མཐོང་བ་དང་། ཆོས་ཀྱི་སྒྲ་དབྱངས་སྒྲོག་པ་ལ་ཐོགས་པ་མེད་པར་གྱུར་པས་ཁྱིམ་གྱི་འདུ་འཛི་ལ་ཆགས་པའི་སྐབས་མེད་ནའང་ཡབ་ཡུམ་གཉིས་འབངས་དང་བཅས་པས་ཁྱིམ་དུ་བཞུགས་པ་ཞིག་བྱུང་ན་ཅི་མ་རུང་སྙམ་དུ་གླུ་གར་དང་རྩེད་མོའི་བྱེ་བྲག་རྣམ་པ་སྣ་ཚོགས་སྦྱར་ཞིང་རྒྱལ་བོ་མང་བོའི་བུ་མོ་ཁབ་ཏུ་བཞེས་པའི་གྲབས་བཤམས་པ་ན་རྗེ་བཙུན་མ་སྒྲོལ་མས་རྒྱལ་སྲས་གཞོན་ནུ་དེ་ལ་ཞལ་བསྟན་ནས། ལྷ་ཅིག་མ་ཆགས་མ་ཆགས་སྐལ་བ་ཅན། །འདམ་བུའི་ཚལ་དུ་གླང་བོ་བྱིང་བ་ལྟར། །འདོད་པའི་འདམ་འདིར་དཔའ་བོ་ཁྱོད་བྱིང་ན། །ཚུལ་ཁྲིམས་གོས་ཅན་བསྣུབས་པའི་མི་འགྱུར་རམ། །སྐྱེ་བ་ལྔ་བརྒྱ་ལྔ་བཅུ་རྩ་གཉིས་སུ། །པཎ་ཆེན་དགེ་སློང་གཙང་མའི་ལུས་བརྒྱུད་ནས། །པདྨའི་མཚོ་ལ་ངང་བ་འཇུག་པ་ལྟར། །ཁྱོད་ནི་ཚེ་འདིར་རབ་ཏུ་འབྱུང་འགྱུར་ལགས། །ཞེས་རྒྱལ་སྲིད་ལ་མ་ཆགས་པར་ཆོས་མཛད་དགོས་པར་བསྐུལ་མ་བཏབ། རྒྱལ་སྲས་གཞོན་ནུ་རང་ཉིད་ཀྱང་དེ་ལྟར་དུ་སྨོན་པར་མཛད་ཅིང་བཟོ་དང་། གསོ་བ་དང་། སྒྲ་དང་། གཏན་ཚིགས་དང་། ནང་རིག་པ་སྟེ་རིག་གལནས་ཆེ་བ་ལྔ་དང་། སྙན་ངག་དང་རྩིས་ལ་སོགས་པ་རིག་གནས་ཆུང་བ་རྣམས་ལའང་སྦྱངས་ཏེ་མཁས་པར་ཕུལ་དུ་ཕྱིན་པར་གྱུར། ཁྱད་པར་དུ་ལོ་བཅོ་ལྔ་བཞེས་པའི་ཚེ་རིགས་ཐིགས་ཚར་གཅིག་གསན་པས་ཕྱི་རོལ་པའི་རྟོག་གེ་པ་མཁས་པར་གྲགས་པ་ཞིག་དང་རྩོད་པས་དེ་ཕམ་པར་མཛད་པས་སྙན་པའི་གྲགས་པ་ཀུན་ཏུ་རྒྱས་སོ། །
དེ་ནས་རྒྱལ་བུ་གཞོན་ནུ་དེས་འདི་ལྟར་དགོངས་ཏེ། འཁོར་བའི་ཕུན་ཚོགས་གང་ལའང་མ་ཆགས་པར་རྒྱལ་བའི་བསྟན་པ་ཡོངས་རྫོགས་ལ་བསླབས་ཏེ་ས་ལམ་མཐར་ཕྱིན་པ་ཞིག་ཅིས་ཀྱང་བྱེད། དེ་ལྟ་བུ་ཞིག་འབྱུང་བ་ལ་ལེགས་ཚོགས་ཐམས་ཅད་ཀྱི་རྩ་བ་བཤེས་གཉེན་དམ་པ་ཞིག་གིས་རྗེས་སུ་གཟུང་དགོས་པར་འདུག་པས་ལམ་མ་ནོར་བར་སྟོན་པའི་བཤེས་གཉེན་དམ་པ་སུ་ཞིག་ལ་བརྟེན་དགོངས་པ་ན། ཕོ་བྲང་དེ་དང་ཧ་ཅང་ཐག་མི་རིང་བའི་གནས་ཞིག་ན་ཛེ་ཏཱ་ཏི་དགྲ་ལས་རྣམ་རྒྱལ་བཞུགས་པར་ཐོས་ནས་རི་བྲག་བསྐོར་དུ་འགྲོ་ཞེས་སྙད་བཏགས་ནས་དམག་ཆས་སུ་ཞུགས་པའི་རྟ་པ་སུམ་བརྒྱ་ཙམ་དང་བཅས་ཛེ་ཏཱ་རིའི་དྲུང་དུ་ཕེབས་ནས་ཞབས་སྤྱི་བོར་བླངས་ཏེ་སྐྱབས་འགྲོ་དང་སེམས་བསྐྱེད་ཞུས། རྒྱལ་སྲིད་ལ་མ་ཆགས་པར་ཆོས་རྣམ་དག་ཅིག་འདོད་པས་རྗེས་སུ་འཛིན་དགོས་ཞེས་ཞུས་པ་ན་ཛེ་ཏཱ་རིས་རེ་ཤིག་ནཱ་ལནྡྲར་བླ་མ་བྱང་ཆུབ་བཟང་བོའི་སྤྱན་སྔར་སོངས་ཞེས་ལུང་བསྟན། དེ་ནས་རྒྱལ་བུ་དམག་གི་དཔུང་དང་བཅས་པས་ནཱ་ལནྡྲར་ཕེབས་ནས་བླ་མ་བྱང་ཆུབ་བཟང་བོའི་ཞབས་སྤྱི་བོར་བླངས་ཏེ་སེམས་བསྐྱེད་ཞུས། དེ་ནས་བླ་མ་བྱང་ཆུབ་བཟང་བོས་ནཱ་ལེནྡྲའི་བྱང་ཕྱོགས་ན་ཚེའི་རིག་འཛིན་བརྙེས་ཤིང་སྤྲོས་བྲལ་དབུ་མའི་དོན་གཟིགས་པའི་རྒྱལ་སྲས་རིགས་པའི་ཁུ་བྱུག་བཞུགས་པས་དེའི་དྲུང་དུ་སོངས་ཞེས་བཏང་། དེ་ནས་རྒྱལ་བུ་གཞོན་ནུ་རྒྱལ་སྲས་རིགས་པའི་ཁུ་བྱུག་གི་དྲུང་དུ་ཕེབས་ཏེ། རིགས་པའི་ཁུ་བྱུག་གི་ཞབས་ལ་བསྙེན་ཏེ་གསོལ་བ་བཏབ་པས། རིགས་པའི་ཁུ་བྱུག་གིས་བྱང་ཆུབ་ལམ་གྱི་རིམ་པའི་གདམས་པ་སྤྱི་དང་། ཁྱད་པར་དཔལ་མགོན་འཕགས་པ་ཀླུ་སྒྲུབ་ནས་བརྒྱུད་པའི་ལྟ་བའི་མན་ངག་རྣམས་ཞིབ་པར་གནང་སྟེ། ད་དུང་བླ་མ་ཨ་ཝ་དྷུ་ཏི་པ་ཞེས་བྱ་བ་དབུ་མའི་ལམ་ལ་མངའ་བརྙེས་པ་ཞིག་ཡོད་པས་དེའི་དྲུང་དུ་སོངས་ཞེས་བཏང་། དེ་ནས་རྒྱལ་བུ་གཞོན་ནུས་རིགས་པའི་ཁུ་བྱུག་གི་བཀའ་ལུང་ལྟར་བླ་མ་ཨ་ཝ་དྷུ་ཏི་པའི་ཞབས་དྲུང་དུ་ཕེབས་ནས་རྗེས་སུ་འཛིན་པར་ཞུས་པ་ན། བླ་མ་ཨ་ཝ་དྷུ་ཏི་པས་ཆོས་རྣམ་དག་བྱ་བ་ལ་རྒྱལ་སྲིད་ཀྱི་འབྱོར་པ་སྤང་དགོས་ཏེ་རྒྱལ་སྲིད་ཀྱི་འབྱོར་པ་ནི་དུག་གི་མཚོ་དང་འདྲ་ཞིང་། མེའི་འོབས་དང་འདྲ་བར་རྣམ་པ་ཀུན་ཏུ་ཕུང་བའི་རྒྱུ་ཡིན་པས་ལན་ཅིག་ཕར་སོངས་ལ་རྒྱལ་སྲིད་བློས་ཐོངས་ལ་དེ་ནས་ཚུར་ཤོག་ཅེས་ལུང་བསྟན། དེ་ནས་རྒྱལ་སྲས་གཞོན་ནུ་དེ་བླ་མས་ཇི་ལྟར་ལུང་བསྟན་པ་ལྟར་ཕོ་བྲང་དུ་ཕེབས་ནས་ཡབ་ཡུམ་ལ་གནང་བ་ནན་གྱིས་ཞུས་ཏེ་རྒྱལ་སྲིད་མཆིལ་མའི་ཐལ་བ་བཞིན་དུ་སྤངས་ནས་བླ་མ་ཨ་ཝ་དྷུ་ཏི་པའི་ཞབས་ལ་གཏུགས། ཨ་ཝ་དྷུ་ཏི་པས་ལུང་བསྟན་ནས་རི་ནག་པོའི་གཙུག་ལག་ཁང་གི་རྣལ་འབྱོར་གྱི་དབང་ཕྱུག་དཔལ་ཀྱཻ་རྡོ་རྗེའི་ཞལ་གཟིགས་ཤིང་རྡོ་རྗེ་མཁའ་འགྲོ་མས་ལུང་བསྟན་པ་ཐོབ་པའི་བླ་མ་རཱ་ཧུ་ལ་གུཔྟ་ལ་དབང་ཡོངས་སུ་རྫོགས་པར་ཞུས་ཤིང་། གསང་མཚན་ཡེ་ཤེས་གསང་བའི་རྡོ་རྗེ་ཞེས་བྱ་བར་བཏགས། དེ་ནས་ལོ་བདུན་གྱི་རིང་ལ་བླ་མ་ཨ་ཝ་དྷུ་ཏི་པ་གཙོ་བོར་བསྟེན་ཅིང་། གཞན་ཡང་དངོས་གྲུབ་བརྙེས་པའི་བླ་མ་དུ་མའི་སྤྱན་སྔར་རྡོ་རྗེ་ཐེག་པ་ལ་སྦྱངས་པས་གཞུང་དང་གདམས་ངག་མ་ལུས་པ་ལ་མཁས་པར་གྱུར་ཏེ་གསང་སྔགས་ལ་ང་ཉིད་མཁས་སོ་སྙམ་དུ་དགོངས་པ་བྱུང་བ་ན། ཌཱ་ཀི་མ་རྣམས་ཀྱིས་སྔགས་ཀྱི་གླེགས་བམ་སྔར་མཐོང་མ་མྱོང་བ་མང་བོ་མནལ་ལམ་དུ་བསྟན་ནས་ཐུགས་རྒྱལ་བཅག་གོ །
དེ་ལྟར་དགུང་ལོ་ཉི་ཤུ་རྩ་གཅིག་ནས་དགུང་ལོ་ཉེར་དགུའི་བར་དུ་རྒྱུད་སྡེ་བཞིའི་དབང་ལུང་མན་ངག་མཐའ་དག་ལ་སྦྱངས་ཤིང་ཐུགས་ཉམས་སུ་བཞེས་པས་ལྷག་པའི་ལྷ་མང་བོའི་ཞལ་གཟིགས། ཏིང་ངེ་འཛིན་དང་མངོན་པར་ཤེས་པ་རྒྱ་ཆེན་པོ་ཐོབ། ད་ཚེ་འདི་ལ་སྔགས་ཀྱི་བརྟུལ་ཞུགས་ཀྱི་སྤྱོད་པ་སྤྱད་དེ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པ་ཞིག་བྱེད་སྙམ་དུ་དགོངས་པ་ནར་མར་བྱུང་བ་ན་ནུབ་གཅིག་རྨི་ལམ་དུ། དཔལ་ཧེ་རུ་ཀ་མདུན་གྱི་ནམ་མཁའ་ལ་བྱོན་ནས། རིགས་ཀྱི་བུ་ཨ་ཝ་དྷུ་ཏིའི་སྤྱོད་པས་གར་ཡང་མི་ཕྱིན་གྱིས། ཁྱོད་རབ་ཏུ་ཕྱུང་ན་དུས་ཕྱིས་ཙ་ན་རབ་ཏུ་བྱུང་བའི་གདུལ་བྱ་མང་བོ་འོང་བར་འདུག་གོ་ཞེས་ལུང་བསྟན་ཏོ། །
ཡང་ནུབ་གཅིག་གི་རྨི་ལམ་དུ། བཅོམ་ལྡན་འདས་ཤཱཀྱ་ཐུབ་པ་དགེ་འདུན་མང་བོའི་འཁོར་དང་བཅས་ནས། གདུགས་ཚོད་གསོལ་གྱིན་འདུག དེའི་གྲལ་ཞབས་ན་ཇོ་བོ་ཉིད་ཀྱང་བཞུགས་འདུག་པ་ལ། བཅོམ་ལྡནའ་དས་ཀྱིས་ཇོ་བོ་ལ་གཟིགས་ནས། མི་མ་གི་ཅི་ལ་ཆགས་ནས་རབ་ཏུ་མི་འབྱུང་། ཞེས་གསུང་བ་ཅིག་རྨིས་པ་ན་ད་ངེས་པར་རབ་ཏུ་འབྱུང་བར་བྱའོ་སྙམ་དུ་དགོངས་ནས། དཔལ་རྡོ་རྗེ་གདན་བྱང་ཆུབ་ཆེན་པོ་བརྙེས་པའི་གནས་མ་ཏི་བྷི་ཧ་རའི་གཙུག་ལག་ཁང་དུ་དགེ་འདུན་ཕལ་ཆེར་སྡེ་བ། དེའི་ནང་ནས་འཇིག་རྟེན་ལས་འདས་པར་སྨྲ་བའི་སྡེ་བ་སློབ་དཔོན་སངས་རྒྱས་ཡེ་ཤེས་ཀྱི་བཀའ་རྒྱུད། གནས་བརྟན་འདུལ་བ་འཛིན་པ་ཆེན་པོ་སྦྱོར་བའི་ལམ་པ། དེ་ཁོ་ན་ཉིད་ཀྱི་ཕྱོགས་གཅིག་ལ་ཞུགས་པའི་ཏིང་འཛིན་བརྙེས་པའི་ཤཱི་ལ་རཀྵི་ཏ་ཞེས་བྱ་བ་ལ་མཁན་པོ་ཞུས་ནས་རབ་ཏུ་བྱུང་། མཚན་དཱི་པཾ་ཀ་ར་ཤྲཱི་ཛྙཱ་ན་ཞེས་བྱ་བར་བཏགས་སོ། །དེ་ནས་མཚན་ཉིད་ཀྱི་ཐེག་པའི་སྡེ་སྣོད་གསུམ་ག་ལ་ཞིབ་ཏུ་སྦྱངས་ཤིང་། ཁྱད་པར་བླ་མ་དྷརྨ་རཀྵི་ཏའི་སྤྱན་སྔར་འདུལ་བ་ལུང་སྡེ་བཞིའི་གནད་ཀུན་བསྡུས་ཤིང་། མངོན་པ་སྡེ་བདུན་གྱི་གནད་ཀུན་བསྡུས་པའི་བསྟན་བཅོས་བྱེ་བྲག་ཏུ་བཤད་པ་ཆེན་པོ་ཞེས་བྱ་བ་བམ་པོ་བརྒྱད་བརྒྱ་ཙམ་ཡོད་པའི་བསྟན་བཅོས་ཆེན་པོ་ལོ་བཅུ་གཉིས་ཀྱི་བར་དུ་གསན་ནས་མཐའ་ཆོད་པར་སྦྱངས། སྡེ་བ་བཅོ་བརྒྱད་པོ་སོ་སོའི་བྱིན་ལེན་དང་རུང་ཆུ་སོགས་ཕྱག་ལེན་ཕྲ་མོ་མཐའ་དག་མ་འདྲེས་པར་མཁྱེན་ནས་འཕགས་ཡུལ་གྱི་སྡེ་བ་བཅོ་བརྒྱད་པོ་ཐམས་ཅད་ཀྱི་གཙུག་གི་ནོར་བུར་གྱུར་ཏོ། །
དེ་ལྟར་མདོ་སྔགས་ཀྱི་ཆོས་འཕགས་ཡུལ་ན་དེ་དུས་བཞུགས་པ་མཐའ་དག་གསན་ཅིང་ཐུགས་ཉམས་སུ་བཞེས་ནས་མྱུར་དུ་འཚང་རྒྱ་བ་ལ་ལམ་གང་ཞིག་མྱུར་སྙམ་པ་ནར་མར་ཡོད་པ་ན་རི་ནག་པོའི་ཁོང་གསེང་ན་བཞུགས་པའི་བླ་མ་རཱ་ཧུ་ལ་གུཔྟས་མངོན་པར་ཤེས་པས་མཁྱེན་ཏེ། དེར་བྱོན་ནས་ཇོ་བོ་ལ་གསུངས་པ། ཡི་དམ་གྱི་ལྷ་ཞལ་མཐོང་བ་དང་། དཀྱིལ་འཁོར་གྱི་ལྷ་ཚོགས་མང་བོ་མངོན་དུ་གྱུར་པ་དང་། ཐུན་མོང་གི་དངོས་གྲུབ་མང་བོ་ཐོབ་པ་དང་། ཏིང་ངེ་འཛིན་རི་རྒྱུད་ཙམ་ཡོད་པས་གར་ཡང་མི་ཕྱིན། བྱམས་པ་དང་སྙིང་རྗེ་བྱང་ཆུབ་ཀྱི་སེམས་ལ་བློ་སྦྱོངས། ཐུགས་རྗེ་ཆེན་པོ་སྙིང་རྗེའི་ལྷ་ཡིན་པས་ཡི་དམ་དུ་ཟུངས། འཁོར་བ་མ་སྟོངས་ཀྱི་བར་དུ་སེམས་ཅན་གྱི་དོན་བྱེད་པར་དམ་འཆོས་ཤིག་གསུངས། ཡང་རྡོ་རྗེ་གདན་གྱི་ཁོར་ས་ན་ཕར་བསྐོར་བ་མཛད་པའི་ཚེ་ལྡེར་བཟོ་གཅིག་གིས་གཅིག་ལ་དྲི་བ་དང་ལན་འདེབས་པའི་ཚུལ་དང་། རྡོ་རྗེ་གདན་གྱི་ལྷོ་ཕྱོགས་ཀྱི་ནམ་མཁའ་ལ་མིའི་ལུས་ལས་འདས་པའི་བུ་མོ་གཉིས་གཅིག་གིས་གཅིག་ལ་དྲི་བའི་ཚུལ་དུ། མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས་ཆོས་གང་ལ་བསླབ་པར་བྱ་ཞེས་ཟེར་བ་ལ། ཅིག་ཤོས་ན་རེ་བྱང་ཆུབ་ཀྱི་སེམས་ལ་བསླབ་པར་བྱའོ། །ཞེས་གསུངས་ནས། བྱང་ཆུབ་ཀྱི་སེམས་སྦྱངས་ཐབས་བཟང་བ་ཅིག་གསུང་གི་འདུག་པ་ལ། བསྐོར་བ་འཕྲོ་བཅད་ནས་གསན་པས་སྣོད་གཅིག་ནས་གཅིག་ཏུ་བྱོ་བ་བཞིན་དུ་ཐུགས་སུ་ཆུད། སློབ་དཔོན་ཀླུ་སྒྲུབ་ཀྱིས་བཞེངས་པའི་རྡོ་ར་ན་བཞུགས་ཙ་ན། བུད་མེད་རྒན་གཞོན་གཉིས་འདུག་པས། གཞོན་པ་དེ་ལ་རྒན་པ་དེས་མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས་བྱང་ཆུབ་ཀྱི་སེམས་སྦྱོངས་གསུང་བ་དང་། ཡང་རྡོ་རྗེ་གདན་གྱི་གནྡྷོ་ལ་ལ་བསྐོར་བ་མཛད་པའི་ཚེ། བྱ་འདབ་འོག་ན་དེ་བཞིན་གཤེགས་པའི་སྐུ་གཅིག་བཞུགས་པའི་ཞལ་ནས། ཧེ་བྷ་དནྡ་མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས། བྱམས་སྙིང་རྗེ་བྱང་ཆུབ་ཀྱི་སེམས་སྦྱོངས་ཤིག་གསུངས། ཡང་རྡོ་ར་ཁང་བུ་ལ་བསྐོར་བ་མཛད་པའི་ཚེ། བ་སོའི་རྒྱལ་བ་ཤཱཀྱ་ཐུབ་པ་གཅིག་འདུག་པ་དེའི་ཞལ་ནས། ཛོ་ཀི མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས་བྱང་ཆུབ་ཀྱི་སེམས་ལ་སྦྱོངས་གསུངས། དེ་ནས་ཇོ་བོ་རྗེས་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་བསྐྱེད་པ་དང་སྐྱེས་ཟིན་གོང་འཕེལ་དུ་བྱས་ཏེ་མཐར་ཕྱིན་པའི་ཕྱིར་དེའི་མན་ངག་ཡོངས་སུ་རྫོགས་པ་མངའ་བ་སུ་ཞིག་ཡོད་སྙམ་བཙད་དཔྱད་པ་ན་དུས་དེའི་ཚེ་བླ་མ་གསེར་གླིང་བ་ཆེན་པོ་བྱང་ཆུབ་ཀྱི་སེམས་ཀྱི་བདག་པོར་གྲགས་པས་བླ་མ་གསེར་གླིང་བ་ཆེན་པོའི་ཞབས་དྲུང་དུ་བྱང་ཆུབ་ཀྱི་སེམས་ཀྱི་གདམས་ངག་རྫོགས་པར་གསན་པའི་ཕྱིར་གསེར་གླིང་དུ་འབྱོན་པར་བཞེད་ནས་འཛམ་བུ་གླིང་ནས་གསེར་གླིང་དུ་ཚོང་ལ་འགྲོ་བའི་ཚོང་བ་ལམ་རྒྱུས་ཅན་དང་བཅས་རྒྱ་མཚོ་ལ་གྲུ་གཟིངས་བཅས་ནས་ཟླ་བ་བཅུ་གསུམ་གྱི་རིང་མཚོའི་སྟེང་ལ་བྱོན་ཏེ་དེའི་ཚེ་བདུད་དགའ་རབ་དབང་ཕྱུག་གིས་སངས་རྒྱས་ཀྱི་བསྟན་པ་དར་བ་མ་བཟོད་ནས་ཇོ་བོ་རྗེའི་བྱང་ཆུབ་ཀྱི་སེམས་ལ་བར་ཆད་བྱ་བའི་ཕྱིར་མི་མཐུན་པའི་རླུང་བཏབ་སྟེ་གྲུ་གཟིངས་ལམ་ལོག་པར་བསྒྱུར་བ་དང་། ཆུ་སྲིན་ཉ་མིག་ཆེན་པོ་རི་ལྟ་བུས་གྲུ་གཟིངས་ཀྱི་མདུན་བཀག་པ་དང་། ནམ་མཁའ་ལས་ཐོག་བབས་པ་སོགས་གནོད་པ་ཚབས་ཆེན་པོ་བྱས་ན་པཎྜི་ཏ་སའི་སྙིང་བོས་ཇོ་བོ་རྗེ་ལ་ཐུགས་དམ་བསྐུལ་བའི་གསོལ་འདེབས་ཤུགས་དྲག་ཏུ་བྱས་པས། ཇོ་བོ་རྗེས་གཤིན་རྗེའི་གཤེད་དམར་པོའི་ཏིང་ངེ་འཛིན་གྱི་སྒོ་ནས་བདུད་སྡེ་དཔུང་དང་བཅས་པ་བཏུལ་ཏེ་རིམ་གྱིས་གསེར་གླིང་དུ་ཕེབས། གསེར་གླིང་གི་སྣེ་ཟིན་མ་ཐག་བླ་མ་གསེར་གླིང་བ་ཆེན་པོའི་སློབ་མ་བསམ་གཏན་པ་འགའ་ཞིག་བཞུགས་པ་དང་མཇལ། དེར་ཞག་བཅུའི་རིང་དཔོན་སློབ་ཚང་མས་ངལ་བསོས་ཤིང་བསམ་གཏན་པ་དེ་དག་ལ་བླ་མ་གསེར་གླིང་བ་ཕྱོགས་གང་དུ་བཞུགས་དང་མཛད་པ་རྣམ་ཐར་ཇི་ལྟར་ཡོད་རྣམས་དྲི་གཏུགས་མཛད་བསམ་གཏན་པ་དེ་དག་གིས་ཀྱང་བཎྜི་ཏ་སའི་སྙིང་བོ་ལ་སོགས་པ་ཇོ་བོའི་སློབ་མ་རྣམས་ལ་ཇོ་བོ་རྗེའི་སྐུ་གསུང་ཐུགས་ཀྱི་ཡོན་ཏན་དང་མཛད་སྤྱོད་རྣམས་ཞིབ་ཏུ་དྲི་གཏུགས་བྱས་པས་ཡིད་ཆེས་ཀྱི་དད་པ་ཆེན་པོ་སྐྱེས་ནས་བསམ་གཏན་པ་དེ་དག་གིས་མྱུར་བར་ཕྱིན་ཏེ་བླ་མ་གསེར་གླིང་བ་ཆེན་པོ་སྐྱེས་ནས་བསམ་གཏན་པ་དེ་དག་གིས་མྱུར་བར་ཕྱིན་ཏེ་བླ་མ་གསེར་གླིང་བ་ཆེན་པོ་ལ་འདི་སྐད་གསོལ་ཏོ། །ཀྱཻ་བླ་མ་དམ་པ་གསན་དུ་གསོལ། དེང་སང་གླིང་འདིར་རྒྱ་གར་གྱི་མཁན་པོ་དཱི་པཾ་ཀཱ་ར་ཤྲི་ཛྙ་ན་བྱ་བ་དེ། སློབ་མ་བརྒྱ་དང་ཉི་ཤུ་རྩ་ལྔའི་ཚོགས་དང་ལྷན་ཅིག་ཏུ། རྒྱ་མཚོ་ཆེན་པོ་ལ་ཟླ་བ་བཅུ་གསུམ་གྱི་བར་དུ་བྱོན་པ་བདུད་དང་མུ་སྟེགས་ཀྱི་ལྷ་དབང་ཕྱུག་ཆེན་པོས་བར་ཆད་བྱས་པ་བྱམས་པ་དང་སྙིང་རྗེས་འཆིང་ཞིང་སྐུ་གསུང་ཐུགས་མདངས་མ་ཤོར་བར་བདག་ཅག་ག་ན་བ་དེར་ལྷགས་སོ། །དེ་ལ་ཞག་བཅུ་བཞིའི་བར་དུ་ཆོས་ཀྱི་གཏམ་བགྲོ་བར་བྱས་པས། བདག་ཅག་སེམས་རངས་ཤིང་ཚིམ་པར་གྱུར་ཏོ། །ད་ནི་སྐབས་ཀྱི་དོན་ལ་མཁས་པ་ཆེན་པོ་དེ་ཁྱེད་ཀྱི་དྲུང་དུ་འོངས་ཏེ་དུས་གསུམ་གྱི་རྒྱལ་བ་ཐམས་ཅད་སྐྱེད་པར་བྱེད་པའི་ཡུམ་གཙོ་བོར་ཉན་པ་དང་། སྨོན་འཇུག་བྱང་ཆུབ་མཆོག་ཏུ་སེམས་བསྐྱེད་དེ་ཐེག་པ་ཆེན་པོའི་བློ་སྦྱོང་བར་བགྱི། གཞན་ཡང་བླ་མའི་གཞུང་ལུགས་རྒྱ་མཚོ་ལྟ་བུ་ཉིན་མཚན་དུ་སྤྱད་པར་འདོད་པར་གདའ་བས་ཐུགས་རྗེ་ཆེན་པོས་གོ་སྐབས་དབྱེ་ཞིག ཅེས་ཞུས། དེ་ནས་ཇོ་བོ་རྗེ་དཔོན་སློབ་རྨས་བླ་མ་གསེར་གླིང་བ་ཆེན་པོའི་ཕོ་བྲང་དང་ཉེ་བར་ཕེབས་པ་ན་བླ་མ་གསེར་གླིང་བས་དགེ་སློང་ཆོས་གོས་གསུམ་ཁ་དོག་མཐུན་པར་གསོལ་བ། ཐམས་ཅད་མཐུན་པར་རིལ་བ་སྤྱི་བླུགས་འཛིན་པ། ཐམས་ཅད་ཀྱང་འཁར་གསིལ་མཛེས་པར་བསྣམས་པ་ཤིན་ཏུ་དང་བ་འདྲེན་པ་དགྲ་བཅོམ་པ་ལྟ་བུ་ལྔ་བརྒྱ་དང་སུམ་ཅུ་རྩ་ལྔའི་སྣ་བླ་མ་གསེར་གླིང་བས་དྲངས་ནས་དགེ་ཚུལ་དྲུག་ཅུ་རྩ་གཉིས་ཀྱིས་བརྟེན་ཏེ། མདོར་ན་རབ་ཏུ་བྱུང་བ་ལྔ་བརྒྱ་དང་དགུ་བཅུ་རྩ་བདུན་གྱིས་རྒྱང་རིང་བོ་ནས་བསུ་བའི་ཕྱིར་ནར་གྱིས་བྱུང་བ་གཟིགས་སོ། །དེ་མ་ཐག་ཏུ་བཅོམ་ལྡན་འདས་ཞལ་བཞུགས་པའི་དུས་ན་དགྲ་བཅོམ་པ་རྣམས་ཀྱིས་བསྐོར་བ་ལྟར་ཤིན་ཏུ་དང་བ་འདྲེན་ཞིང་ཐུགས་ཉམས་དགའ་བའི་མཐར་ཐུག་པར་གྱུར་ཏོ། །
དེ་ནས་ཇོ་བོ་རྗེས་པཎྜི་ཏ་སའི་སྙིང་བོ་ལ་སོགས་པ་རིག་པའི་གནས་ལྔ་ལ་མཁས་པའི་པཎྜི་ཏ་ད་ང། སྡེ་སྣོད་གསུམ་ལ་མཁས་པའི་དགེ་སློང་རྣམས་ཕྱགས་ལྷམ་འབྲིང་མིག་མ་གསོལ་བ་ཁ་ཆེ་གུར་ཀུམ་གྱིས་ལེགས་པར་ཁ་བསྒྱུར་བའི་ཆོས་གོས་རྣམ་གསུམ་ཕལ་ཆེན་སྡེ་པས་ལེགས་པར་བསགས་པ་མཛེས་པར་གསོལ་བ། ཐམས་ཅད་ཀྱང་རྟེན་འབྲེལ་གྱི་ཆེ་བས་ལྕགས་ཀྱི་ལྷུང་བཟེད་རབ་ཚད་རྡོལ་བུག་མེད་པ་བསྣམས་པ། ཟངས་ཀྱི་རིལ་བ་སྤྱི་བླུགས་མ་ག་དྷའི་བྲེ་གང་ཤོང་བ་དང་། བསྟན་པའི་བདག་པོས་རབ་ཏུ་བསྔགས་པའི་འཁར་གསིལ་ལ་སོགས་པའི་རྟགས་མཚན་ཐམས་ཅད་ལེགས་པར་ཚང་བ་ཡོད་པ། ཐམས་ཅད་ཀྱང་བཎྜི་ཏའི་ཞྭ་ང་རྒྱལ་མེད་པ་གསོལ་བ། རྔ་ཡབ་དཀར་པོ་རེ་ཕྱག་ན་བསྣམས་པ་བརྒྱ་དང་ཉི་ཤུ་རྩ་ལྔས་ཇོ་བོའི་རྗེས་ལ་བར་དུ་མི་རེ་ཤོང་ཙམ་དུ་མ་འབྱར་བ། རྒྱངས་ཆེས་མ་དྲགས་པ། བར་མ་ཆད་པར་འཇའ་ཚོན་སྣ་ལྔའི་གུར་བཞིན་དུ་མགོན་པོ་གསེར་གླིང་བ་གང་ན་བཞུགས་པ་དེར་ཕྱིན་པ་དང་། ཐམས་ཅད་ཕུན་སུམ་ཚོགས་པ་ཤ་སྟག་ཏུ་གྱུར་པས་དཀར་ཕྱོགས་ཀྱི་ལྷ་རྣམས་དགའ་ཞིང་མགུ་ནས་མེ་ཏོག་གི་ཆར་པ་ཕབ། གསེར་གླིང་ན་གནས་པའི་སྐྱེ་བོ་ཐམས་ཅད་བླ་མ་གཉིས་ཀྱི་མཛད་པ་ལ་ངོ་མཚར་རྨད་དུ་བྱུང་བའི་དད་པ་ཐོབ་བོ། །
དེ་ནས་ཇོ་བོ་རྗེས་རིན་པོ་ཆེའི་བུམ་པ་ལྟོ་བ་ཆེ་བ་དབྱིབས་ཟླུམ་པ། རྩ་བ་བརྟན་ལ་མགྲིན་པ་རིང་བ། ཁ་ཡེལ་ལ་མཆུ་འཕྱང་བ། ནང་ན་དངོས་པོ་ཅི་ཡོད་ཕྱི་ནས་གསལ་ཞིང་རིན་པོ་ཆེ་གསེར་དང་། དངུལ་དང་། མུ་ཏིག་དང་། བྱུ་རུ་དང་། བཻ་ཌཱུརྱས་བཀང་སྟེ་བླ་མ་གསེར་གླིང་བ་ཆེན་པོས་ཕྱག་ཏུ་ཕུལ། པཎྜི་ཏ་སའི་སྙིང་བོ་ལ་སོགས་པ་ཇོ་བོའི་སློབ་མ་གཞན་ཐམས་ཅད་ཀྱིས་ཀྱང་གསེར་ཞོ་རེ་ཕྱག་རྟེན་དུ་ཕུལ་ལོ། །དེ་ནས་ཇོ་བོ་རྗེས་གསེར་གླིང་བའི་གཟིམ་ཁང་ཕོ་བྲང་གསེར་གདུགས་ཅན་གྱི་ནང་དུ་ཕེབས་ཏེ། བླ་མ་གསེར་གླིང་བ་ལ་མཎྜལ་ཕུལ་ནས་དུས་གསུམ་གྱི་སངས་རྒྱས་ཐམས་ཅད་ཀྱི་ཡུམ་གཅིག་པུ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སྡེ་རིན་པོ་ཆེའི་དོན་གྱི་སྙིང་བོ་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་བསྐྱེད་པ་དང་། སྐྱེས་ཟིན་གོང་ནས་གོང་དུ་སྤེལ་བ་དང་། དེའི་ཐབས་སུ་ཐེག་པ་ཆེན་པོའི་ལམ་གྱི་རིམ་པའི་ལུས་ཡོངས་སུ་རྫོགས་པ་མགོན་པོ་བྱམས་པ་ནས་འཕགས་པ་ཐོགས་མེད་སྐུ་མཆེད་སོགས་ལ་བརྒྱུད་པ་དང་། རྗེ་བཙུན་འཇམ་དབྱངས་ནས་རྒྱལ་སྲས་ཞི་བ་ལྷ་སོགས་ལ་རིམ་གྱིས་བརྒྱུད་པའི་གདམས་ངག་ཡོངས་སུ་རྫོགས་པ་གནང་དགོས་ཚུལ་ཞུས་པ་ན། བླ་མ་གསེར་གླིང་བས་དེ་ལ་ལོ་མང་བོ་འགོར་བས་ཉིད་རང་གིས་བཞུགས་ནུས་ན་ཅིས་ཀྱང་འབུལ་ཞེས་གསུངས། དེ་ལ་ཇོ་བོ་རྗེས་ལོ་ཇི་ཙམ་འགོར་ཡང་ཡོངས་སུ་རྫོགས་པ་ཞིག་ཅིས་ཀྱང་ཞུ་ཞེས་གསོལ་བ་བཏབ་ནས་ལོ་བཅུ་གཉིས་ཀྱི་རིང་དབུ་སྔས་སྦྲེལ་ཏེ་ཐེག་པ་ཆེན་པོའི་ལམ་གྱི་རིམ་པའི་ལུས་སྤྱི་དང་། ཁྱད་པར་བྱང་ཆུབ་ཀྱི་སེམས་རིན་པོ་ཆེ་ལ་བློ་སྦྱོང་བའི་གདམངས་ངག་རྣམས་བུམ་པ་གང་བྱོའི་ཚུལ་དུ་གསན། དེ་ནས་རྒྱ་མཚོར་འཇུག་པའི་དེད་དཔོན་གྱིས་ཡིད་བཞིན་གྱི་ནོར་བུ་རིན་པོ་ཆེ་རྙེད་ནས་རང་ཡུལ་དུ་ལྡོག་པ་ལྟར་ཇོ་བོ་རྗེ་ཡང་ཐུགས་ལེགས་པར་ཚིམ་ནས་རྒྱ་གར་དུ་ཕེབས་པར་ཕྱོགས་པ་ན་བླ་མ་གསེར་གླིང་བ་ཆེན་པོས་ཁོང་རང་ལ་ཆུང་ངུའི་དུས་ནས་རྙེད་པའི་ཐུབ་དབང་གི་གསེར་སྐུ་དེ་ཇོ་བོ་རྗེའི་ཕྲག་ཏུ་ཕུལ་ནས་བསྟན་པའི་བདག་པོར་བྱིན་གྱིས་བརླབས་སོ། །
དེ་ནས་ཇོ་བོ་རྗེ་དཔོན་སློབ་རྣམས་རྒྱ་མཚོ་ལ་གཟིངས་བཅས་ཏེ་རྒྱ་གར་དུ་ཕེབས་ནས་བསྟན་པའི་བདག་པོ་མཛད་ཅིང་བཞུགས། དེའི་ཚེ་ཇོ་བ་རྗེ་རྡོ་རྗེ་གདན་ན་བཞུགས་དུས། མ་ག་དྷའི་རྒྱལ་བོ་ནཻཪྻ་པཱ་ལ་དང་། ནུས་ཕྱོགས་ཀརྞའི་རྒྱལ་བོ་གཉིས་རྩོད་པར་གྱུར་ཏེ། ཀརྞའི་རྒྱལ་བོས་མ་ག་དྷར་དམག་དྲངས། གྲོང་མ་ཐུག་པར་གནས་གཞི་རྣམས་སུ་དྲངས་པས་རབ་ཏུ་བྱུང་བ་བཞི། དགེ་བསྙེན་གཅིག་དང་ལྔ་བཀྲོངས། ཡོ་བྱད་མང་བོ་ཁྱེར་བའི་དུས་སུ་ཀོ་ལོང་མ་མཛད་པར་བྱང་ཆུབ་ཀྱི་སེམས་བསྒོམས། ཕྱིས་གཡུལ་ལོག་ནས་མ་ག་དྷའི་རྒྱལ་བོས་ཀརྞའི་དམག་མི་ཐམས་ཅད་གསོད་པ་ལ་ཐུག་པ་ན་ཀརྞའི་རྒྱལ་བོ་དང་དམག་མི་ཐམས་ཅད་ཀྱི་སྲོག་བསྐྱབས་ནས་བཏང་། སླར་ཡང་དེ་གཉིས་འཐབས་པ་ན་ཇོ་བོ་རྗེས་ཟང་ཟིང་གི་ནོར་ཚད་མེད་པ་སོ་སོར་གནང་སྟེ་ཆུ་བོ་ཆེན་པོ་བརྒལ་ནས་དམག་ཕན་ཚུན་འདུམས་པར་མཛད་དེ་སེམས་ཅན་གྲངས་མེད་པའི་སྲོག་བསྐྱབས་སོ། །
དེ་ཡང་། བསྟོད་པ་ལས། རྒྱལ་བོ་ནཻཪྻ་པཱ་ལ་དང་། ནུབ་ཕྱོགས་ཀརྞའི་རྒྱལ་བོ་གཉིས། །རྩོད་པ་ཆེན་པོ་བྱུང་བའི་ཚེ། །ནུབ་ཕྱོགས་ཀརྞའི་རྒྱལ་བོ་ཡིས། །མ་ག་དྷར་ནི་དམག་དྲངས་པས། །གྲོང་ཁྱེར་མ་ཐུབ་གནས་གཞིར་དྲངས། །རབ་བྱུང་དགེ་བསྙེན་ལྔ་ཡང་བསད། །ཡོ་བྱད་མང་བོ་གཞན་དུ་ཁྱེར། །ཁྱོད་ལ་ཞེ་སྡང་མི་མངའ་བས། །ཀོ་ལོང་མ་མཛད་སྙིང་རྗེ་འཁྲུངས། །གཡུལ་ལོག་ཚེ་ན་དམག་མི་བསྐྱབས། །ཕྱི་ནས་བླ་མས་འདུམས་མཛད་དེ། །འཚོ་བའི་ཡོ་བྱད་མ་གཏོགས་པ། །ཡོ་བྱད་ལྷག་མ་མེད་པར་བཏང་། །ལུས་དང་སྲོག་ལ་མ་གཟིགས་པར། །ཆུ་བོ་ཆེན་པོ་ཡང་ཡང་བརྒལ། །དེ་གཉིས་འདུམས་ནས་མཛའ་བོར་མཛད། །ཅེས་གསུངས།
ཡང་ཇོ་བོ་རྗེ་རྡོ་རྗེ་གདན་དུ་བསྐོར་བ་མཛད་ཀྱིན་བྱམས་སྙིང་རྗེ་བྱང་ཆུབ་ཀྱི་སེམས་ལ་ཐུགས་སྦྱོང་བ་ན། ལྷོ་ཕྱོགས་ནས་མུ་སྟེགས་པའི་མཎྜི་ཏ་གདུགས་བཅུ་གསུམ་ཕུབ་པ་གཅིག་བྱུང་ནས་སངས་རྒྱས་པའི་བསྟན་པའི་བདག་པོ་ཁྱོད་ཡིན། མུ་སྟེགས་པའི་བསྟན་པའི་བདག་པོ་ནི་ཁོ་བོ་ཡིན་པས་རང་ཅག་གཉིས་རྩོད་པ་བྱས་ལ་སུ་རྒྱལ་བ་དེའི་བསྟན་པ་ལ་འཇུག་དགོས་ཟེར་ནས། རྒྱལ་བོ་དཔང་དུ་བཙུགས་ཏེ་རྩོད་པ་བྱས་པས། ཇོ་བོས་ཚེགས་མེད་པར་ཚར་བཅད་པས་གདུགས་བཅུ་གསུམ་པོ་ཇོ་བོ་ལ་ཕུལ། ཞབས་སྤྱི་བོའི་གཙུག་ཏུ་བླངས། སློབ་མ་བྱས་ནས་ཕྱི་རོལ་པ་ཐམས་ཅད་ནང་བའི་བསྟན་པ་ལ་བཙུད་དོ། །ཡང་སང་ཕོད་ལོ་དུས་སུ་མུ་སྟེགས་པའི་སྟོན་པ་གདུགས་བརྒྱད་ཕུབ་པ་གཅིག་བྱུང་བའང་སྔ་མ་བཞིན་དུ་ཚར་བཅད་དོ། །ཡང་དེའི་སང་ཕོད་མུ་སྟེགས་ཀྱི་སྟོན་པ་གདུགས་ལྔ་ཕུབ་པ་སྒྲ་ཚད་ལ་ཤིན་ཏུ་མཁས་པ་གཅིག་བྱུང་ནས། སྔ་མ་ཁོ་ན་བཞིན་དུ་ཟེར་བ་ལ། ཇོ་བོས་ཀྱང་རྩོད་པར་ཞལ་གྱིས་བཞེས་ནས་རྩོད་པའི་དུས་བོར། རྒོལ་ཕྱིར་རྒོལ་གྱི་སྟན་བཤམས། པཎྜི་ཏ་མང་བོ་དང་། སྐྱེ་བོའི་ཚོགས་འདུས་པར་གྱུར་པའི་དབུས་སུ་རྩོད་པ་བྱས་པས་ཐོག་མར་པཎྜི་ཏ་སུམ་ཅུ་ཙམ་གྱིས་གོ །དེ་ནས་བཅོ་ལྔ་ཙམ་གྱིས་གོ །དེ་ནས་ཕྲ་བར་གྱུར་པས་བཅུ་ཕམ་གྱིས་གོ །དེ་ནས་ལྔ་ཕམ་གྱིས་གོ །དེ་ནས་རབ་ཏུ་ཕྲ་བར་གྱུར་པས་ཁོང་རང་གཉིས་ཀྱིས་གོ་གཞན་གྱི་མི་གོ་བར་གྱུར་ཏོ། །དེར་མུ་སྟེགས་པ་དེས་སྒྲའི་ཚིགས་སུ་བཅད་པ་གཅིག་གིས་དོན་དྲིས་པས་ཇོ་བོས་མ་དགོངས་པ་ན། ཁྱོད་དེར་སྡོད་ཅིག་གསུངས་ནས་ནང་དུ་ཕེབས་ཏེ་ཇོ་མོ་སྒྲོལ་མ་ལ་མཎྜལ་ཕུལ་གསོལ་བ་བཏབ་པས། ཐུགས་ལ་ཝལ་གྱིས་བྱུང་ནས་ལན་བཏབ་པས་པཎྜི་ཏ་དེ་ཚར་བཅད། སློབ་མར་ཁས་བླངས་ནས་སངས་རྒྱས་ཀྱི་བསྟན་པ་ལ་བཙུད་དོ། །
དེ་ནས་རྒྱལ་བོ་མ་ཧཱ་པ་ལའི་རིང་ལ་ཇོ་བོ་རྗེ་བི་ཀ་མ་ལ་ཤཱི་ལའི་གཙུག་ལག་ཁང་དུ་སྤྱན་དྲངས། གཙུག་ལག་ཁང་བཅོ་བརྒྱད་ཀྱི་བདག་པོ་མཛད་ནས་སངས་རྒྱས་ཀྱི་བསྟན་པ་རྒྱ་ཆེར་སྤེལ། དུས་དེའི་ཚེ་རྒྱ་གར་ཤར་ནུབ་ཡུལ་དབུས་དང་བཅས་པའི་དགེ་འདུན་ཐམས་ཅད་ཀྱི་གཙུག་གི་ནོར་བུ་ལྟ་བུར་གྱུར་ཏེ་རྒྱལ་བའི་བསྟན་པ་ལ་རྒྱལ་བ་རང་ཉིད་སླར་བྱོན་པ་ལྟར་སྡེ་སྣོད་གསུམ་དང་རྒྱུད་སྡེ་བཞིས་བསྡུས་པའི་མདོ་སྔགས་ཀྱི་བསྟན་པ་ཡོངས་རྫོགས་ཀྱི་བདག་པོར་བཞུགས་སོ། །དེ་ནས་ཇོ་བོ་རྗེའི་སྔོན་གྱི་ཐུགས་བསྐྱེད་དང་སྨོན་ལམ་གྱི་མཐུ་དང་། ཁ་བ་ཅན་གྱི་མགོན་པོ་རྗེ་བཙུན་སྤྱན་རས་གཟིགས་ཀྱི་ཐུགས་རྗེའི་མཐུས་བོད་དུ་སངས་རྒྱས་ཀྱི་བསྟན་པ་རྒྱ་ཆེར་སྤེལ་བའི་དུས་ལ་བབ་སྟེ་མངའ་རིས་ཆོས་རྒྱལ་ཡེ་ཤེས་འོད་ཀྱིས་དཀའ་བ་བརྒྱ་ཕྲག་དུ་མའི་སྒོ་ནས་རྒྱལ་བའི་བསྟན་པ་ཡོངས་སུ་རྫོགས་པ་ཞིག་བོད་ཁམས་འདིར་དར་བར་བྱ་བའི་ཕྱིར་བརྩོན་པ་ནར་མར་མཛད་དོ། །
མངའ་རིས་སྟོད་ནས་བློ་གསལ་ཡིད་གཞུང་བ་མང་བོ་རྒྱ་གར་དུ་བརྫངས། སཾ་སྐྲྀ་ཏའི་སྐད་བསླབས་ནས་ཆོས་བསྒྱུར་དུ་བཅུག ལྷག་པར་ལོ་ཆེན་རིན་ཆེན་བཟང་བོས་སྨོན་ལམ་རླབས་པོ་ཆེའི་མཐུ་གྲུང་བས་སཾ་སྐྲྀ་ཏའི་སྐད་ཕུལ་ཕྱིན་མཁྱེན། མདོ་སྔགས་ཀྱི་ཆོས་མཐའ་ཡས་པ་བསྒྱུར། ལྷ་བླ་མས་སྦྱིན་བདག་བྱས་ཏེ་མཐོ་ལྡིང་གསེར་གྱི་ལྷ་ཁང་བཞེངས། སྔོན་གླང་དར་མས་རྒྱལ་བའི་བསྟན་པ་བསྣུབས་པ་ནས་ལོ་བདུན་ཅུ་ཙམ་གྱི་རིང་ལ་བོད་དུ་རབ་ཏུ་བྱུང་བ་གཅིག་ཀྱང་མེད་པར་བོད་མུན་པའི་གླིང་དུ་གྱུར་པ་ན་མངའ་རིས་ཆོས་རྒྱལ་བྱང་ཆུབ་སེམས་དཔའ་རྣམས་དང་། ལོ་ཆེན་རིན་ཆེན་བཟང་བོ་ཡབ་སྲས་རྣམས་ཀྱི་མཐུས་མངའ་རིས་སྟོད་དུ་དགེ་འདུན་གྱི་སྡེ་ཆགས་ཏེ་མར་རིམ་གྱིས་འཕེལ། མདོ་ཁམས་སུ་བླ་ཆེན་དགེ་བ་རབ་གསལ་གྱིས་དགེ་འདུན་གྱི་སྡེ་དང་འདུལ་བའི་བཤད་ཉན་བཙུགས་ཏེ་མདོ་ཁམས་ནས་ཡར་དར་ཏེ་དབུས་གཙང་གི་ལྗོངས་སུ་དགེ་འདུན་གྱི་སྡེ་རྒྱ་ཆེར་འཕེལ། དེ་ལྟ་ནའང་འགའ་ཞིག་འདུལ་བ་ལ་མོས་བློས་སྔགས་ཁྱད་དུ་གསོད། འགའ་ཞིག་སྔགས་ལ་མོས་བློས་འདུལ་བ་ཁྱད་དུ་གསོད། ཕལ་མོ་ཆེ་གྲུབ་མཐའི་ཁ་འཛིན་གྱི་བཤད་པ་ཙམ་ལས་ཐེག་པ་ཆེན་པོའི་ལམ་གྱི་རིམ་པའི་ལུས་ཡོངས་སུ་རྫོགས་པ་ཉམས་སུ་ལེན་པ་ལྟ་ཞོག ཕྱོགས་མཐོང་གི་གོ་བ་ཆགས་པའང་དཀོན་ཞིང་རྒྱ་གར་ནས་པཎྜི་ཏར་རློམ་པ་གསེར་འཚོལ་བ་མང་བོ་ཞིག་བོད་དུ་ལྷགས་ནས་སྔགས་ལ་སྙད་བཏགས་པའི་རྩིང་སྤྱོད་དང་རང་གཞན་ཕུང་ལ་འདེབས་པའི་ངན་སྔགས་མང་བོས་བོད་ཀྱི་སྐྱེ་བོ་བླུན་པོ་རྣམས་བསླུས་ཏེ་རྒྱལ་བའི་བསྟན་པ་རྣམ་པར་དག་པ་ཆགས་པ་ལ་བར་ཆད་ཆེར་བྱུང་བ་ན། ལྷ་བླ་མ་ཐུགས་རྗེ་ཅན་རྣམས་ཐུགས་མ་བདེ་བར་རྒྱ་བརྩོན་སེང་ལ་སོགས་པ་བློ་གསལ་སྙིང་སྟོབས་ཅན་མང་བོ་རྒྱ་གར་དུ་བརྫངས་ཏེ་སཾ་སྐྲྀ་ཏའི་སྐད་བསླབས་ནས་ཆོས་སྒྱུར་ཤེས་པ་ཞིག་བྱེད་པ་དང་། ལྷག་པར་པཎྜི་ཏ་ཐུགས་རྒྱུད་འབྱོངས་པ་བསྟན་པ་ལ་ཕན་ཐོགས་ངེས་འདྲ་གང་ན་འདྲེན་དགོས་པའི་བཀའ་ཕབ་ནས་གསེར་ཕོན་ཆེ་བ་བསྐུར་ཏེ་བརྫངས། རྒྱ་བརྩོན་སེང་ལ་སོགས་པ་དེ་དག་གིས་ཀྱང་ལྷ་བླ་མའི་བཀའ་བཞིན་རྒྱ་གར་ལ་ཕྱིན་ཏེ། ལེགས་སྦྱར་གྱི་སྐད་བསླབས། མཁས་གྲུབ་མང་བོ་ལ་གཏུགས་ཏེ་མདོ་སྔགས་ཀྱི་ཆོས་མང་དུ་བསླབས། ལྷག་པར་བོད་ལ་ཕན་ཐོགས་པའི་པཎྜི་ཏ་ཐུགས་རྗེ་ཅན་ཇི་ལྟ་བུ་ཞིག་ཡོད་སྙམ་དུ་བཙན་དཔྱད་པ་ན་དེ་དུས་རྒྱ་གར་ན་པཎྜི་ཏ་ཐུགས་རྗེ་ཅན་ཇི་ལྟ་བུ་ཞིག་ཡོད་སྙམ་དུ་བཙན་དཔྱད་པ་ན་དེ་དུས་རྒྱ་གར་ན་པཎྜི་ཏ་བགྲང་བ་ལས་འདས་པ་བཞུགས་ཀྱང་ཐམས་ཅད་ཀྱི་གཙུག་གི་ནོར་བུ་ལྟ་བུར་བཞུགས་ཤིང་། བདག་བས་གཞན་གཅེས་པའི་བྱང་ཆུབ་ཀྱི་སེམས་བརླབས་ཆེན་པོ་ཐུགས་ལ་མངའ་བས་བོད་ཁམས་ཀྱི་སྐྱེ་བོ་དམུ་རྒོད་འདུལ་དཀའ་བ་རྣམས་འདུལ་ནུས་པ་ཇོ་བོ་རྗེ་དཔལ་ལྡན་ཨ་ཏི་ཤ་ཉིད་དུ་མཐོང་ནས་ཇི་ཙམ་གསོལ་བ་བཏབ་ཀྱང་གདན་འདྲེན་ནུས་པ་མ་བྱུང་བར་ལོ་ཙཱ་བ་དཔོན་སློབ་རྣམས་ཚུར་ལོག་སྟེ་མངའ་རིས་ཆོས་རྒྱལ་ཁུ་དབོན་ལ་དེའི་རྒྱུ་མཚན་ཞུས་པ་ན་ཆོས་རྒྱལ་ཡེ་ཤེས་འོད་ཀྱིས་ད་དུང་གསེར་ཕོན་ཆེ་བ་བཙལ་ནས་ཇོ་བོ་རྗེ་གདན་འདྲེན་ཐུབ་པ་ཞིག་བྱེད་དགོས། ཅིས་ཀྱང་མ་ཐུབ་ན་དེའི་འོག་ནས་པཎྜི་ཏ་ཆེ་བ་འདྲ་གདན་དྲངས་ནས་བོད་དུ་སངས་རྒྱས་ཀྱི་བསྟན་པ་རྣམ་པར་དག་པ་ཚུགས་པ་ཞིག་ཅིས་ཀྱང་བྱེད་དགོངས་ནས་གསེར་འཚོལ་དུ་བྱོན་པས་གར་ལོག་གི་རྒྱལ་བོས་ཆོས་ཀྱི་རྒྱལ་བོ་ཡེ་ཤེས་འོད་པཎྜི་ཏ་གདན་འདྲེན་ཕྱིར་གསེར་འཚོལ་བར་རིག་ནས། འདིའི་ཕ་མེས་རྣམས་ཀྱིས་སྔོན་ཡང་སངས་རྒྱས་ཀྱི་བསྟན་པ་དར་བར་བྱས་ཟེར། འདི་མ་བཟུང་ན་འདིས་པཎྜི་ཏ་གདན་དྲངས། སངས་རྒྱས་ཀྱི་བསྟན་པ་དར་བར་བྱེད་འོང་བས་བཟུང་ལ་བཙོན་ཁང་དུ་ཆུག་ཅིག་ཟེར་ནས་ཆོས་རྒྱལ་ཡེ་ཤེས་འོད་བཟུང་ནས་མནར། དེ་ཆོས་རྒྱལ་བྱང་ཆུབ་འོད་ཀྱིས་ཐོབ་ནས་རྟ་བ་བརྒྱ་བྱས་ཏེ་ཁུ་བོ་བཟློག་ཏུ་ཕྱིན་པས། གར་ལོག་གི་རྒྱལ་བོ་ཕ་ཚན་ཆེས་ནས་མ་བཟློག ཡང་དམག་བྱས་ནས་ཁོ་ལ་རྒྱབ་ན་ལྷོགས་པར་སྣང་སྟེ། དེའི་བར་དུ་འགྲོ་བ་མང་བོའི་སྲོག་ཆད་པར་སྣང་བ་དང་། ང་རང་ལ་ཡང་བར་ཆོད་བྱུང་ན་ཇོ་བོ་ཆེན་པོ་སྤྱན་མི་འདྲོངས་པར་གདའ་བས་ཁོ་དང་ཐབས་མཁས་པས་བསྟུན་ཏེ་ཁུ་བོ་བླུའོ་སྙམ་དུ་དགོངས་ནས་བླུས་པ་དང་། ཁོ་ན་རེ། འོ་ན་ཁྱེད་རང་བཎྜི་ཏ་གདན་འདྲེན་པའི་འཕྲོ་བཤོལ། ཁྱེད་རང་ཡང་ངའི་འོག་ཏུ་ཞུགས། ཡང་ན་གསེར་རྒྱལ་བོ་རང་དང་མཉམ་པ་ཅིག་ཁྱེར་ལ་ཤོག དེ་ནས་རྒྱལ་བོ་བཏང་གིས་ཟེར་བ་ལ། གསེར་ལ་འདམས་ནས་གསེར་སྲང་བརྒྱ་ཐམ་པ་ཁྱེར་ཏེ། རྒྱལ་བོ་བླུས་པས་ཀྱང་ཁོ་ན་ཉན། དེ་ནས་ལུས་དང་མཉམ་པ་ཅིག་ཁྱེར་ནས་བླུས་པས་ཀྱང་ཐམས་ཅད་ཚང་བ་ཅིག་དགོས་ཟེར་ནས་ཁོ་མ་ཉན། དེར་ཁུ་བོ་ཁྲིམས་མུན་ན་བཙུད་དེ་འོ་བརྒྱལ་བར་བཞུགས་པའི་སྒོ་དྲང་དུ་ཕྱི་ནས་ཁུ་བོ་ལ་བོས་ཏེ། བཀའ་དྲིན་ཆེན་པོ། སྔོན་གྱི་ལས་ཐོག་ཏུ་བབ་པ་ཡིན་པས། ངས་ཁོ་ལ་དམག་རྒྱབ་ནས་བཟློག་ན་ནི་སྐྱེ་བོ་ཚན་པོ་ཆེ་ཕུང་ལ་གཏད་ནས་རང་རེ་གཉིས་ཀྱང་ངན་སོང་དུ་འགྲོ་དགོས་པར་སྣང་། པཎྜི་ཏ་གདན་མ་དྲངས་པར་ཁྱེད་རང་ངེད་ཀྱི་འོག་ཏུ་ཞུགས་ཟེར་བ་ལ་ནི། ཆོས་བློས་བཏང་ནས་སྡིག་རྒྱལ་གྱི་འོག་ཏུ་ཞུགས་པ་ལས། ཁྱེད་ཆོས་ལྡན་དུ་གཤེགས་པ་དྲག་སྙམ་དུ་བསམས། དེ་ནས་གསེར་ཁྱེད་རང་ཙམ་ཞིག་དགོས་ཟེར་བ་ལ་གསེར་བཙལ་བས། ཁྱེད་ཀྱི་སྐུ་ལུས་དང་མཉམ་པའི་ཚོད་ཙམ་ཞིག་རྙེད། དེས་ཁོ་མ་ཉན་པས་ད་ངས་དབུ་ཙམ་རྙེད་པ་དང་བླུར་འོང་གིས། དེའི་བར་དུ་སྔོན་གྱི་ལས་ལ་སེམས་པ་དང་། དཀོན་མཆོག་གསུམ་ལ་གསོལ་བ་འདེབས་པ་དང་། སྙིང་བོ་ཆེ་བྲང་འོག་ཏུ་བཅུག་པའི་བསོད་ནམས་མཛད་དགོས་པ་ཡིན། ཞེས་ཞུས་པ་དང་། ཁུ་བོ་བཞད་ཅིག་མཛད་ནས། ཁྱོད་ལ་གཅེས་ཕྲུག་སྣུམ་ཟན་མའི་བག་ཅིག་ཡོད། དཀའ་སྤྱད་དང་སྙིང་རུས་མི་ནུས་སྙམ་པ་ཡིན་ཏེ། ང་ཤི་ཡང་ཁྱོད་ཀྱིས་ཕ་མེས་ཀྱི་སྲོལ་སྐྱོང་བར་སྣང་། ཁྱོད་ཀྱི་དེ་གོ་བ་ཆེ། ང་དེས་ཆོག ངའི་བསམ་པ་ལ་བོད་འདིར་ཆོས་ཁྲིམས་ཞིག་མ་འཆོས་པར་ང་ཤི་ན་མི་རུང་བར་འདུག་སྙམ་པ་ཡིན་ཏེ། ད་ང་ན་སོ་ཡང་རྒས་འདིར་ང་ད་ལན་མ་ཤི་ཡང་ཚེ་ལོ་བཅུ་ཡིན་སྔར་ཚེ་འཁོར་བ་ཐོག་མ་མེད་པ་ནས་ཆོས་ཀྱི་ཕྱིར་གཅིག་ཀྱང་ཤི་བ་མེད། ད་ལན་ཆོས་ཕྱིར་ཤི་ན་ལེགས་པ་ཡིན་པས་རྒྱལ་བོ་འདི་ལ་གསེར་སེ་བར་ཏི་ཅིག་ཀྱང་མ་སྟེར། གསེར་ང་རང་ཙམ་རྙེད་པ་ཤིན་ཏུ་རྔམ་ཆེ་ན། ད་མགོ་བོ་ཙམ་པ་ག་ན་རྙེད། གསེར་ཐམས་ཅད་རྒྱ་གར་དུ་ཁྱེར་ལ་ད་དུང་པཎྜི་ཏ་དེ་གདན་ཅི་དྲོངས་གྱིས། པཎྜི་ཏ་ཆེན་པོའི་སྙམ་དུ་ཡང་། ང་ན་རེ། ངས་ཁྱེད་དང་སངས་རྒྱས་ཀྱི་བསྟན་པའི་ཕྱིར་ལུས་སྲོག་གར་ལོག་གི་རྒྱལ་བོ་ངན་པ་ལ་བྱིན་ཡོད་པས་ཚེ་རབས་ཐམས་ཅད་དུ་བདག་ལ་ཐུགས་རྗེས་འཛིན་པ་དང་། ངའི་བསམ་པའི་གཙོ་བོ་ཁྱེད་བོད་དུ་བྱོན་ནས་སངས་རྒྱས་ཀྱི་བསྟན་པ་དར་བར་བྱེད་པ་ཡིན་པས་དེ་ཁོ་ན་བཞིན་དུ་མཛད་པ་དང་། སྐྱེ་བ་འདིའི་འོག་རོལ་ཏུ་ཁྱེད་དང་ངེས་པར་མཇལ་བར་བྱིན་གྱིས་བརླབ་ཏུ་གསོལ། ཞེས་ངའི་འཕྲིན་མཛོད་ཅིག དེ་ལྟར་ལགས་པས་ང་བློས་ཐོངས་ལ་སངས་རྒྱས་ཀྱི་བསྟན་པ་ལ་སོམས་ཤིག་གསུངས།
དེ་ནས་ལྷ་བླ་མ་བྱང་ཆུབ་འོད་ཀྱིས་ནག་ཚོ་ལོ་ཙཱ་བ་སྐུ་མདུན་དུ་བོས་ཏེ་དགེ་བཤེས་པ། ཇོ་བོ་སྤྱན་འདྲེན་དུ་རྒྱ་གར་དུ་འབྱོན་དགོས་པར་འདུག་ཅེས་བྱ་དགའ་ཆེན་པོ་གནང་སྟེ་གསེར་ཕོན་ཆེ་བ་དང་། གཡོག་ཇི་ཙམ་དགོས་པ་གཏོང་། རྒྱ་གར་དུ་བྱོན་ནས་ཇོ་བོ་རྗེ་ལ་འདི་སྐད་ཞུས་ཤིག སྔོན་དུས་ཆོས་རྒྱལ་གོང་མ་རྣམས་ཀྱིས་དཀའ་བ་ཆེན་པོས་རྒྱལ་བའི་བསྟན་པ་བཙུགས་ཀྱང་གླང་དར་མས་བསྣུབས། དེ་ནས་ངེད་ཀྱི་ཡབ་མེས་ཆོས་རྒྱལ་རྣམས་ཀྱིས་དཀའ་བ་ཆེན་པོས་རྒྱལ་བའི་བསྟན་པ་བཙུགས་ཀྱང་མདོ་སྔགས་གཉིས་པོ་ཕན་ཚུན་ཚ་གྲང་ལྟར་སོང་བ་ལས་བསྟན་པ་ཡོངས་རྫོགས་ཉམས་ལེན་དུ་འཁྱེར་ཤེས་པ་ཤིན་ཏུ་དཀོན་པར་སྣང་ཞིང་། རྩིང་སྤྱོད་ཅན་མང་བོས་བསྟན་པ་ལ་གནོད་པ་ཆེན་པོ་བྱས། ངེད་ཀྱི་ཁུ་བོ་ཡེ་ཤེས་འོད་ཀྱིས་ཚུལ་དེ་མ་བཟོད་ནས་ཇོ་བོ་རྗེ་ཁྱེད་གདན་འདྲེན་ཕྱིར་གསེར་འཚོལ་དུ་བྱོན་པས་ཁུ་བོ་གར་ལོག་གི་རྒྱལ་བོས་མེད་པར་བྱས་པའི་གཏམ་དེ་རྣམས་མགོན་པོ་ཨ་ཏི་ཤའི་སྙམ་དུ་ཐོངས། ངའི་ཁུ་བོ་སྙིང་རྗེ་ཅན་དེ་འོ་ཨེ་བརྒྱལ། ངས་ཀྱང་ཁུ་བོ་དེ་བཞག་ནས་འོང་ཕོད་པ་སྒོའི་གསེང་ནས་ཕར་བལྟས་པས་སྐུ་ལུས་རྣམས་ནི་དར་གྱིས་བཅིངས། གསུང་གི་གདངས་ནི་ཤོར། སྔར་གྱི་དེ་ལས་རྣམ་པ་ཐམས་ཅད་འགྱུར། སྐུ་ལུས་བུང་བ་ཙམ་ཞིག་ཏུ་སོང་། དེའི་ཁུང་ནའང་བོད་ཀྱི་སེམས་ཅན་དང་སངས་རྒྱས་ཀྱི་བསྟན་པ་དང་ཇོ་བོ་འབའ་ཞིག་ཐུགས་ལ་སེམས། ངེད་བོད་མཐའ་འཁོབ་ཀྱི་སེམས་ཅན་མ་རིག་པ་རྣམས་ཀྱི་སྙིང་སྟོབས་དེ་འདྲ་ན་ཁྱེད་འགྲོ་བའི་སྐྱབས་གནས་ཐུགས་རྗེ་ཅན་རྣམས་ཇི་ཙུག་ལ་སོང་། ཞེས་ཞུས་ཤིག་ཅེས་མངགས་གསེར་སྲང་བདུན་བརྒྱ་བསྐུར་ཏེ་ནག་ཚོ་ལོ་ཙཱ་བ་དཔོན་གཡོག་རྣམས་རྒྱ་གར་དུ་ཇོ་བོ་སྤྱན་འདྲེན་དུ་བརྫངས་སོ། །
དེ་ནས་ནག་ཚོ་ལོ་ཙཱ་བ་དཔོན་གཡོག་འགས་ལྷ་བླ་མའི་བཀའ་བཞིན་རྒྱ་གར་དུ་བྱོན། ལམ་བར་རྣམས་སུ་ཆོམ་རྐུན་གྱི་འཇིགས་པ་སོགས་བར་ཆད་མང་བོ་བྱུང་བ་རྣམས་ཐུགས་རྗེ་ཆེན་པོའི་སྤྲུལ་བ་སྣ་ཚོགས་པས་བསལ་ཏེ་ཉེ་ཉོ་མེད་པར་བི་ཀ་མ་ལ་ཤཱི་ལར་སླེབས། རྒྱ་བརྩོན་སེང་དང་གྲོས་བྱས་ཏེ་ཇོ་བོ་གདན་འདྲེན་པའི་བཀོད་པ་བྱས་པ་ན་རེ་ཤིག་ཇོ་བོའི་ཞལ་མཇལ་བ་ཤིན་ཏུ་དཀའ་བ་བྱུང་། དེ་ནས་ཐུགས་རྗེ་ཆེན་པོའི་སྤྲུལ་པས་ཇོ་བོ་བོད་དུ་འབྱོན་པའི་རྟེན་འབྲེལ་སྒོ་དུ་མ་ནས་བསྒྲིགས་ཏེ། ཉིན་ཅིག་རྒྱ་གར་གྱི་པཎྜི་ཏ་དང་རྒྱལ་བོ་གཞན་གྱིས་མ་ཚོར་བར་དབེན་པ་ཞིག་གི་དུས་རྒྱ་བརྩོན་སེང་གིས་ནག་ཚོ་ལོ་ཙཱ་བ་ལ་ཤོག་གསུངས་ནས་ཇོ་བོའི་གཟིམ་ཁང་དུ་ཁྲིད། མཎྜལ་ཁྲུ་གང་བ་ཅིག་ཡོད་པའི་སྟེང་དུ་གསེར་ལིང་བ་དེ་བཞག གསིལ་མ་རྣམས་ཚོམ་བུར་བཀོད་ནས་ཇོ་བོ་ལ་ཕུལ་ཏེ། ལོ་ཙཱ་བ་རྒྱ་བརྩོན་འགྲུས་སེང་གེས་གཏམ་བཏང་བ། བོད་ཀྱི་རྒྱལ་བོ་བྱང་ཆུབ་སེམས་དཔའ་ཡིན་ལུགས། ཆོས་རྒྱལ་མེས་དབོན་གསུམ་གྱི་རིང་ལ་ཆོས་ཇི་ལྟར་དར་ལུགས། གླང་དར་མས་བསྟན་པ་བསྣུབས་ལུགས། བླ་ཆེན་པོའི་དྲིན་ལས་དགེ་འདུན་ཇི་ལྟར་འཕེལ་ལུགས། ལྷ་བླ་མ་ཁུ་དབོན་གྱིས་ཇོ་བོ་སྤྱན་འདྲེན་པའི་ཕྱིར་དཀའ་སྤྱད་བྱས་ལུགས། ད་ལྟ་བོད་ན་ཆོས་ལོག་ཇི་ལྟར་དར་ལུགས་ཞིབ་རྒྱས་དང་བཅས་པ་ཞུས་ནས། ད་ཡང་བོད་ཀྱི་རྒྱལ་བོ་བྱང་ཆུབ་སེམས་དཔའ་དེས་ཚེ་དང་ལྡན་པ་འདི་མགོན་པོ་ཁྱེད་སྤྱན་འདྲེན་དུ་བཏང་ནས་གདའ་བས། ན་ནིང་སྐད་མི་གསུང་བར་བོད་ལ་ཐུགས་རྗེས་གཟིགས་པར་ཞུ་ཞུས་པས། ཇོ་བོའི་ཞལ་ནས་བོད་ཀྱི་རྒྱལ་བོ་བྱང་ཆུབ་སེམས་དཔའ་ཡིན་པར་འདུག ཆོས་རྒྱལ་མེས་དབོན་རྣམ་གསུམ་ཡང་བྱང་ཆུབ་སེམས་དཔའི་རྣམ་འཕྲུལ་ཡིན་ཏེ། དེ་བས་བླ་ཆེན་པོ་ཡང་བྱང་ཆུབ་སེམས་དཔའི་རྣམ་འཕྲུལ་ཡིན། དེ་མིན་ན་བསྟན་པའི་མེ་རོ་བསླང་བར་མི་ནུས། ཇོ་བོ་ལྷ་བླ་མ་དེ་ཀུན་བྱང་ཆུབ་སེམས་དཔའ་ཡིན་པར་འདུག བྱང་ཆུབ་སེམས་དཔའི་བཀའ་བཅག་ཏུ་ཡང་མི་རུང་བ་ཡིན། རྒྱལ་བོ་དེ་ལ་ངོ་ཡང་གནོང་བར་ཡོད། ཁོང་གི་མི་ནོར་མང་བོ་ཆུད་ཟོས་ལ་སོང་། ཁྱེད་བོད་རྣམས་སྙིང་རྗེ་བར་ཡང་འདུག་སྟེ། ང་ཡང་ན་སོ་རྒས། ལྡེ་མིག་མང་བོའང་འཛིན། བྱ་བ་མང་བོའི་འཕྲོ་ཡང་ཡོད་པས་བོད་དུ་ཐོན་རེ་མི་འོང་ངམ། འོན་ཀྱང་ངས་བརྟག་པ་ཅིག་བྱ་ཡི། རེ་ཞིག་ཁྱེད་རང་གི་གསེར་ཚགས་ཀྱིས་གསུངས་ནས་ཕྱིར་ལ་གཏོད་པར་མཛད། དེ་ནས་ཇོ་བོ་རྗེས་བོད་ཁམས་ཀྱི་གདུལ་བྱ་རྣམས་ལ་ཐུགས་བརྩེ་བས་བོད་དུ་བྱོན་ནས་སངས་རྒྱས་ཀྱི་བསྟན་པ་ལ་ཕན་མི་ཕན་དང་། དེ་ལ་གེགས་བར་ཆད་ཀྱི་གནོད་པ་ཡོད་མེད་སོགས་བརྟག་པ་མཛད་དེ་ལྷག་པའི་ལྷ་རྣམས་ལ་གསོལ་འདེབས་ཤུགས་དྲག་ཏུ་མཛད་ཅིང་རྡོ་རྗེ་གདན་དུ་བཞུགས་པའི་དུས། ལྷ་དང་བླ་མ་རྣམས་ཀྱིས་བྱང་ཆུབ་ཀྱི་སེམས་ཇི་ལྟར་སྦྱོང་བར་བསྐུལ་བ་བཞིན་ཐུགས་རྗེ་ཆེན་པོ་ཡི་དམ་དུ་བཟུང་ནས་རྡོ་རྗེའི་གདན་གྱི་ནུབ་ཕྱོགས་ན་འོད་དཔག་ཏུ་མེད་པའི་ལྷ་ཁང་ཞིག་ཡོད་པ་དེའི་ནང་དུ་བྱམས་པའི་ཐུགས་དམ་ལ་བཞུགས་པས། ཇོ་བོ་ཐུགས་རྗེ་ཆེན་པོའི་ཞལ་མངོན་སུམ་དུ་གཟིགས། ཐུགས་རྗེ་ཆེན་པོའི་ཞལ་ནས། སྐྱེས་བུ་དམ་པ་ལེགས་སོ་ལེགས་སོ་དུས་གསུམ་གྱི་སངས་རྒྱས་ཐམས་ཅད་ཀྱི་གསང་བའི་མཛོད་གང་ཡིན་པ་དེ་ཁྱོད་ཀྱིས་ཤེས་སོ། །འདི་ནས་བྱང་ཕྱོགས་ན་ངའི་ཞིང་ཁམས་ཡོད། ཁྱོད་ཀྱི་ཡི་དམ་ཇོ་མོ་སྒྲོལ་མ་ཡང་དེ་ན་སེམས་ཅན་གྱི་དོན་མཛད་ཅིང་བཞུགས། ཁྱོད་ཀྱི་གདུལ་བྱ་མང་བོ་ཡང་དེ་ན་ཡོད་པས་བྱང་ཕྱོགས་སུ་སོངས་ཤིག་གསུངས་ནས་བོད་ཁ་བ་ཅན་འདུལ་བར་ལུང་བསྟན་ཏོ། །
ཡང་ཇོ་བོ་རྗེས་རྗེ་བཙུན་མ་སྒྲོལ་མའི་རྟེན་གྱི་སྤྱན་སྔར་མཆོད་པ་བཤམས། མཎྜལ་ཕུལ་ནས་གསོལ་བ་བཏབ་པ་ནི། ངས་བོད་དུ་ཕྱིན་ན་བསྟན་པ་དང་སེམས་ཅན་ལ་ཕན་ཐོགས་སམ་མི་ཐོགས་བྱ་བ་དང་། རྒྱལ་བོ་བྱང་ཆུབ་སེམས་དཔའི་ཐུགས་དགོངས་རྫོགས་སམ་མི་རྫོགས་བྱ་བ་དང་། རང་གི་ལུས་སྲོག་གི་བར་ཆད་དུ་འགྱུར་རམ་མི་འགྱུར་བྱ་བ་གསུམ་གསོལ་བ་བཏབ་པས། དེའི་ནུབ་མོ་རྨི་ལམ་ན། གནས་འདི་འདྲ་བ་ཞིག་ན་ནང་བའི་ལྷ་ཁང་ཆུང་ངུ་ཞིག་ཡོད། ནང་བར་དེར་སོངས་ལ་རྣལ་འབྱོར་མ་ཞིག་འོང་གི་དེ་ལ་དྲིས་དང་གསུང་བ་རྨིས། ནང་བར་ཇོ་བོས་མེ་ཏོག་སྙིམ་པ་གང་བསྣམས་ནས་ལྷ་ཁང་དེར་ཞུགས་པ་ན་རྣལ་འབྱོར་མ་རལ་བ་ས་ལ་ཞལ་མེ་བ་ཞིག་བྱུང་། དེ་ལ་མེ་ཏོག་རྣམས་ཕུལ་ནས་ང་བོད་ཀྱི་རྒྱལ་བོས་སྤྱན་འདྲེན་ན་ངས་བོད་དུ་ཕྱིན་ན་བོད་ཀྱི་སེམས་ཅན་ལ་ཕན་ཐོགས་སམ་མི་ཐོགས་ཞུས་པས། བོད་དུ་བྱོན་ན་ཕན་ནི་ཐོགས་ནས་འོང་། ཁྱད་པར་ཨུ་པ་སི་ཀ་གཅིག་ལ་བརྟེན་ནས་ཕན་ཐོགས་ཏེ་འོང་བར་འདུག དེ་བྱིན་གྱིས་རློབས་ཤིག་གསུངས། ད་དུང་རྡོ་རྗེ་གདན་ལ་མཆོད་པ་ཆེན་པོ་ཞིག་བྱས་ལ་གསོལ་བ་གདབ་དགོས་སྙམ་ནས་འབྱོན་པར་ཆས་པ་ན། མཁན་པོ་ཛྙཱན་ཤྲཱི་མི་ཏྲས་འགྲོན་བུ་སྤར་གང་བསྐུར་ནས་རྡོ་རྗེ་གདན་ན་རྒན་མོ་རལ་བ་སེ་ཤ་རེ་བ་གཅིག་ཡོད་དེ་ལ་ཕུལ་གསུང་སྐད། དེ་ནས་རྡོ་རྗེ་གདན་དུ་བྱོན་ཙ་ན་རྒན་མོ་རལ་བ་སེ་ཤ་རེ་བ་གཅིག་ན་རེ། ང་ལ་བསྐུར་བའི་འགྲོན་བུ་ཚུར་ཐོངས་གསུང་། དེ་ལ་ཡང་ཡིད་ཀྱིས་ཕྱག་དང་དྲི་བ་མཛད་པས་ཀྱང་གོང་དང་མཐུན་པར་བྱུང་། བོད་དུ་བྱོན་ན་ཕན་ཐོགས་པར་ལུང་བསྟན་པ་ན། ལུས་སྲོག་གི་བར་ཆད་དུ་འགྱུར་རམ་མི་འགྱུར་ཞུས་པས། ཚེ་ནི་བོད་དུ་བྱོན་ན་ཐུང་བར་འདུག་གསུང་། ཇི་ཙམ་གྱིས་ཐུང་ཞུས་པས། བོད་དུ་མ་བྱོན་ན་དགུ་བཅུ་གོ་གཉིས་ཐུབ། ཕྱིན་ན་བདུན་ཅུ་རྩ་གསུམ་ལས་མི་ཐུབ་གསུང་། དོན་ལ་ཉི་ཤུ་ཐམ་པ་ཐུང་དུ་སོང་བ་ཡིན་སྐད། དེའི་ཚེ་ཇོ་བོའི་ཐུགས་དགོངས་ལ་བོད་ལ་ཕན་ཐོགས་ན་ཚེ་ཐུང་ན་ཡང་ཐུང་སྟེ། ཚེ་ལ་མི་ལྟ་སྙམ་པའི་ཐུགས་སྟོབས་ཆེན་པོ་སྐྱེས་སོ། །
དེ་ནས་ཇོ་བོ་རྗེ་རྒྱ་གར་གྱི་དགེ་འདུན་གྱི་སྡེ་རྣམས་དང་སྦྱིན་བདག་རྣམས་ཀྱིས་བོད་དུ་བྱོན་ན་རྒྱ་གར་ཆོས་ཀྱི་འབྱུང་གནས་ཉམས་པར་འགྱུར་ཞེས་ཐམས་ཅད་ཀྱིས་མཐུན་པར་བཀག་ནས་བོད་དུ་འབྱོན་མི་འཇུག་པ་ལ། ཇོ་བོ་རྗེས་ཐབས་མཁས་ཀྱིས་བོད་དུ་འབྱོན་པའི་འཕྲོས་མེད་པར་རྡོ་རྗེ་གདན་སོགས་གནས་ཆེན་རྣམས་སུ་མཆོད་པ་རྒྱ་ཆེ་བ་རེ་བགྱིད་པ་ཡིན་གསུངས་ནས་གནས་རྣམས་སུ་ཕར་ཕེབས་ཚུར་ཕེབས་མཛད། ཇོ་བོ་འཇམ་དཔལ་རྡོ་རྗེ་སོགས་སྐུ་རྟེན་བྱིན་རླབས་ཅན་མང་བོ་དང་གསུང་རྟེན་གླེགས་བམ་མང་དུ་ཡོད་པ་རྣམས་འབྲོམ་ཆོས་ཀྱི་རྒྱལ་བོའི་ཐབས་མཁས་ཀྱི་སྤྲུལ་བ་ཚོང་བའི་རྣམ་པ་ཅན་ཞིག་གིས་སུས་ཀྱང་མ་ཚོར་བར་གདན་དྲངས། ཇོ་བོ་དཔོན་སློབ་རྣམས་རྒྱ་གར་ནས་ལྕགས་ཕོ་འབྲུག་གི་མཇུག་ལ་ཕྱགས་བཏེག ལྕགས་མོ་སྦྲུལ་ལ་བལ་ཡུལ་དུ་ཕེབས། བལ་ཡུལ་གྱི་རྒྱལ་བོ་གྲགས་པ་མཐའ་ཡས་སོགས་སྡེ་དཔོན་རྣམས་དང་། པཎྜི་ཏ་རྣམས་ཀྱིས་གཙོས་དད་ལྡན་ཐམས་ཅད་ཀྱིས་གུས་པ་ཆེན་པོས་མཆོད་པའི་བྱེ་བྲག་སྣ་ཚོགས་པས་བསུས་ཤིང་གསོལ་བ་བཏབ་ནས་བལ་ཡུལ་དུ་ལོ་གཅིག་བཞུགས་ཏེ་ཆོས་ཀྱི་འཁོར་ལོ་རྒྱ་ཆེན་པོ་བསྐོར། ཐང་བྷི་ཧ་རའི་གཙུག་ལག་ཁང་བཞེངས་ཏེ་དགེ་འདུན་གྱི་སྡེ་བཙུགས། དེ་ནས་ཇོ་བོ་རྗེ་དཔོན་སློབ་རྣམས་ཀྱིས་བལ་བོ་རྫོང་དུ་ཕྱགས་ཕེབས་པ་ན་ལྷ་བཙུན་པའི་རྟ་བ་སུམ་བརྒྱ་ཙམ་བསུ་བ་ལ་གོས་དཀར་བོ་འབའ་ཞིག་གྱོན། རྒྱན་ཐམས་ཅད་ཀྱང་དཀར་བོ་འབའ་ཞིག་བྱས། བློན་པོ་ཆེན་པོ་ལྷའི་དབང་ཕྱུག་དང་། ལྷའི་བློ་གྲོས་དང་ལྷའི་ཤེས་རབ་དང་། ལྷའི་སྲིད་འཛིན་ཞེས་བྱ་བ་བཞི་ལ་དཔའ་བོ་དར་མདུང་དཀར་བོ་ཐོགས་པ་བཅུ་དྲུག་བཅུ་དྲུག་གིས་བསྐོར། གཞན་ཐམས་ཅད་ལ་ཡང་བ་དན་ཆུང་ངུ་རེ་དང་། ཆུ་དར་གྱི་གདུགས་ཉི་ཤུ་དང་། པི་ཝང་དང་། གླིང་བུའི་སྒྲ་སྙམ་འཁྲོལ་བ་དང་། དཔོན་གཡོག་ཐམས་ཅད་ཀྱང་ངག་མཐུན་པར་དཀོན་མཆོག་གསུམ་ལ་སྐྱབས་འགྲོ་བྱེད་པ་དང་། བོད་དུ་སངས་རྒྱས་ཀྱི་བསྟན་པ་དར་བར་འགྱུར་རོ་བྱ་བའི་ཁ་བརྡ་བཟང་བོ་བྱེད་པ་དང་། ཨ་ཏི་ཤ་ལ་བདོ་བའི་ཕས་རྒོལ་ཐམས་ཅད་བདག་གིས་གཞོམ་པར་བྱའོ་ཞེས་དཔའ་བསྐྱེད་པ་དང་། ཐམས་ཅད་རྟ་ལས་མི་འབབ་པར་གྲལ་སྒོར་མོར་བྱས་ཏེ། དབུས་སུ་ཨ་ཏི་ཤ་དཔོན་གཡོག་འཁོར་དང་བཅས་པ་རྣམས་བཅུག་ནས་མི་རྟ་ཐམས་ཅད་ཀྱི་མགོ་བོ་ནང་དུ་རུག་གིས་བསྟན། བློན་པོ་ཆེན་པོ་བཞིས་དབུས་སུ་འོངས། སྔོན་ཆོས་རྒྱལ་ཁྲི་སྲོང་ལྡེ་བཙན་གྱིས་མཁན་པོ་བོ་དྷི་ས་ཏྭ་སྤྱན་དྲངས་པའི་དྲུང་དུ་བློན་པོ་རིག་པ་ཅན་རྣམས་ཀྱིས་ཟོར་མའི་གླུ་བླངས་པ་ལྟར་བློན་པོ་རྣམས་ཀྱིས་གླུ་བླངས་པ་ནི། ལོ་ཞེས་བྱ་བ་གྲག་སྟོང་སྙན་པའི་གླུ་དབྱངས་ལོ། ཞེས་སོགས་བཀྲ་ཤིས་པའི་གླུ་དབྱངས་མང་བོ་དང་བཅས་སྤྱན་དྲངས། ལོ་ཙཱ་བ་ཆེན་པོ་གུང་ཐང་བ་ལ་སོགས་པ་རབ་ཏུ་བྱུང་བའི་རྟ་བ་སུམ་ཅུ་རྩ་ལྔས་བསྐོར་བའི་དབུས་ན་ཆིབས་ཅང་ཤེས་མཐོང་སྨོན་ངང་བའི་སྟེང་ན་ཇོ་བོ་རྗེ་དཔལ་ལྡན་ཨ་ཏི་ཤ་ཁྲུ་གང་ཙམ་གྱིས་སྒ་ལ་མ་རེག་པར་མཛད་ནས་སྐུའི་དཀྱིལ་འཁོར་བབས་ཆགས་པ། མཛེས་པ། བལྟ་ན་སྡུག་པ། འཇིག་རྟེན་ལྷ་དང་བཅས་པས་མཆོད་པར་འོས་པ། འཇིག་རྟེན་མཁྱེན་ཅིང་སྐྱེས་བུ་འདུལ་བ་ཁ་ལོ་བསྒྱུར་བ་བླ་ན་མེད་པའི་ཞལ་འཛུམ་པ་དང་བཅས་པ། སཾ་སྐྲྀ་ཏའི་གསུང་འཁྲོལ་བ། རུས་པ་ཆགས་པ། ཚིག་གི་ལྷད་མེད་ལ་གསུང་གི་གདངས་སྙན་པ། གསུང་གི་ངར་ཆེ་ལ་དྲང་བོར་སྨྲ་བ་དེ་ཁྲོལ་མཛད་ནས། ཨེ་མ་ཧོ། ཨེ་མ་ཧོ། ཕ་ལ་ཕ་ལ། ཕ་ལ་ཧོ་ཞེས་སོགས་སཾ་སྐྲྀ་ཏའི་སྐད་དུ་བཀྲ་ཤིས་མང་དུ་བརྗོད་པར་མཛད་ཅིང་རིམ་གྱིས་ཕེབས་ཏེ་གངས་རི་ཆེན་པོར་ཕེབས། གངས་རི་ཆེན་པོ་ལ་ཞབས་སྐོར་མཛད་པ་ན་གནས་བརྟན་ཆེན་པོ་ཡན་ལག་འབྱུང་འཁོར་དགྲ་བཅོམ་པ་རྣམས་དང་བཅས་གསོ་སྦྱོང་མཛད་པའི་གཎྜིའི་སྒྲ་གསན་ཞིང་གནས་བརྟན་ཆེན་པོ་དང་དངོས་སུ་མཇལ་ནས་བཀའ་བགྲོ་བ་མཛད། མཚོ་མ་ཕམ་གྱི་འགྲམ་དུ་ཕེབས་ནས་ཆབ་གཏོར་མཛད་པའི་ཚེ་ཐུགས་རྗེ་ཆེན་པོའི་ཞལ་གཟིགས་ཤིང་། ཀླུ་རྣམས་ཀྱིས་གུས་པས་མཆོད་པ་སོགས་ངོ་མཚར་ཡ་མཚན་ཆེ་བའི་རྣམ་ཐར་མང་དུ་མཆིས། ཕྱོགས་དེའི་དད་ལྡན་རྣམས་ལ་ཆོས་མང་དུ་གསུངས། དེ་ནས་རིམ་གྱིས་ཕེབས་ཏེ་གུ་གེ་མཐོ་ལྡིང་དུ་ཕེབས་སུ་ཉེ་བ་ན་ནག་ཚོ་ལོ་ཙཱ་བས་ལྷ་བླ་མ་བྱང་ཆུབ་འོད་ལ་རིང་བོར་མི་ཐོགས་པར་ཇོ་བོ་རྗེ་འཁོར་བཅས་མཐོ་ལྡིང་གསེར་གྱི་ལྷ་ཁང་དུ་འབྱོན་པར་ཡོད་པས་ཐུགས་དགྱེས་པར་ཞུ་ཞུས་པས་ལྷ་བཙུན་ཆེན་པོ་དགྱེས་པའི་མཐར་ཐུག་ནས། ངས་དད་གུས་མ་ལོག་པར་གསོལ་བ་རྒྱུན་དུ་བཏབ་ནས་ཡུན་རིང་སོང་སྟེ་ལྷ་ཅིག་དང་མཇལ་བ་ཡིན། མདང་རྨི་ལམ་ན་ནུབ་ཕྱོགས་ནས་ཉི་མའི་དཀྱིལ་འཁོར་ཆེན་པོ་གཅིག་ཤར་བྱུང་བ་དང་། ཤར་ཕྱོགས་ནས་ཟླ་བའི་དཀྱིལ་འཁོར་ཉ་གང་བ་འདྲ་བ་ཞིག་ཤར་ནས་བྱུང་བས། དེ་གཉིས་ལྷན་ཅིག་འཚོགས་མ་ཐག་སྤྲིན་དང་ཁུ་རྡུལ་ཐམས་ཅད་རང་སར་དེངས། སྐར་ཚོགས་ཐམས་ཅད་ནམ་གུང་བཞིན་དུ་གྲ་མ་ཉམས་པར་ཉི་ཟླ་གཉིས་ལ་འདུད་ཀྱིན་སྣང་བ་རྨིས། ད་ཟླ་བ་དེ་ང་ཡིན་སྙམན་ཡང་། ཤར་ཕྱོགས་མ་གི་ནས་བྱུང་བ་སུ་ཡིན་གང་ཡིན་ཆ་མེད་སུ་ཡིན་ཡང་དེས་གོ་ཆོད་པར་སྣང་། རྨི་ལྟས་ཀྱང་ཤིན་ཏུ་བཟང་གསུངས། དེ་ནས་ཇོ་བོ་རྗེ་གཞིས་བྱེས་ཀྱི་རྟ་པ་ལྔ་བརྒྱ་ཙམ་གྱིས་སྐོར་བའི་དབུས་ན་ཆིབས་མཐོང་སྨོན་རླུང་གཤོག་ལ་ཁྲུ་གང་ཙམ་མ་རེག་པར་ཉི་མའི་དཀྱིལ་འཁོར་ལྟར་ལྷམ་མེ། ཡེ་རེ། ལྷོད་དེ། ཤིག་གེ ཡར་བགྲེས་མ་དྲགས་པ། མར་གཞོན་མ་དྲགས་པ་དང་བ་འདྲེན་པའི་སྒང་དུ་གྱུར་པ། གཙང་ཆོས་ནས་འབྱུང་བ་བཞིན་དུ་པཎ་ཆེན་གྱི་དབུ་ཞྭ་ཤིན་ཏུ་མཛེས་པ་དེས་ནམ་མཁའི་མཐོངས་སྙེག་པ། དཔོན་སློབ་སུམ་ཅུ་རྩ་བཞི་བོ་ཐམས་ཅད་ལྟ་སྤྱོད་དང་ན་བཟའི་ཆ་ལུགས་ཁྱད་པར་མེད་ནའང་། ཇོ་བོའི་ན་བཟའ་དེ་རྡོ་ཚོས་མ་སྣུམ་ང་དྲི་ཞིམ་ལ་མདངས་ཆགས་པ། སྐུ་ཤ་ཆེ་བ་ལྟ་བུ་ལ་བརྗིད་ཆགས་པ། སྐུ་ལུས་དྲང་ཞིང་མཛེས་ལ་སྐབས་ཐམས་ཅད་ཕྱེད་པ། ཕྱག་དང་སོར་མོ་ཐམས་ཅད་ཟླུམ་ཞིང་རྒྱས་པ། བྱིན་གྱིས་ཕྲ་བ། དབུ་སྐྲ་གནག་ཅིང་སྣུམ་ལ་མཚམས་ཕྱེད་པ། དཔྲལ་བའི་དབྱེས་ཆེ་བ། ཐམས་ཅད་ནས་བལྟས་ཀྱང་འཛུམ་ཆགས་པ། སྨིན་མ་བཟང་ལ་མདངས་འབྲེལ་བ། སྣའི་གཟེངས་མཐོ་བ། ཞལ་གྱི་དཀྱུས་ལེགས་པ། མཆུའི་ཆག་ཐོན་པ། སྙན་ཤལ་རིང་ལ་མཛེས་པ། བག་དྲོ་བ། ཟིལ་ཆེ་བ། ཡང་དང་ཡང་དུ་ལྟ་སྙིང་འདོད་པ། དང་བ་འདྲེན་པའི་སྟོབས་ཀྱིས་བལྟས་ནས་མིག་སྡུད་མི་ཤེས་པ། གསུང་ཁྲོལ་ལ་སྙན་པ། གསུང་ཆེ་ལ་དྲང་བ། ལྡབས་ཀྱིན་མི་མཛད་པ། དམ་པའི་ཆོས་ཀྱི་གསུང་ཁོ་ནར་འབྱོན་པ། དད་པ་ཡེ་མེད་པ་དག་གིས་ཐོས་ཀྱང་དད་པ་གློ་བུར་དུ་སྐྱེ་ཞིང་རྒྱུད་དུལ་ཏེ་འགྲོ་བ། ཕྱོགས་ག་ནས་བལྟས་ཀྱང་སངས་རྒྱས་བཅོམ་ལྡན་འདས་ཀྱི་དྲུང་དུ་ལྷ་དང་བཅས་པའི་འཇིག་རྟེན་གྱིས་འདུད་པ་ལྟར་ལྷམ་མེ་ལྷན་ནེ་བསམ་གྱིས་མི་ཁྱབ་པའི་སྐྱབས་སུ་མཆིའོ། །ཞེས་ལན་གསུང་གསུམ་ཐམས་ཅད་ཀྱི་ཁ་ནས་འབྱུང་ཞིང་གཅིག་གིས་གཅིག་ལ་སྟོན་ཅིང་ཙག་སྒྲ་དེ་རི་བྱས་ནས་ངོ་མཚར་ཆེ་འདི་ནི་མི་རང་ག་བ་མིན། སངས་རྒྱས་བཅོམ་ལྡན་འདས་སམ་དེ་ཡིན་ལ་ཆེ་ཟེར་ཞིང་ཐམས་ཅད་རང་ས་ནས་ཤེས་པ་གཟུང་རྒྱུ་མེད་པ་སྐད་ཆེན་པོས་འདོད་དེ། སྐྱབས་སུ་མཆིའོ། །སངས་རྒྱས་བཅོམ་ལྡན་འདས་རྒྱ་གར་ཆོས་ཀྱི་རྒྱལ་བོ་པཎ་ཆེན་ལྔ་བཅུ་རྩ་གཉིས་ཀྱི་གཙུག་གི་ནོར་བུ་རིན་པོ་ཆེ། མགོན་པོ་ཨ་ཏི་ཤ་སངས་རྒྱས་བསྟན་པའི་བདག་པོ། བདག་ཅག་ཀྱི་ཕྱོགས་སུ་དཀའ་ལས་བྱེད་པ་ལྷ་ཁུ་དབོན་ཤིན་ཏུ་བདེན་པར་སྣང་ངོ་། །བོད་ཀྱི་མི་ནོར་ཐམས་ཅད་ཟད་ཀྱང་འགྱོད་པ་མ་མཆིས་སོ། །ཁྱེད་གདན་འདྲེན་པ་ལ་དཀའ་ལས་ཆེན་པོ་འོང་བ་རེ་བདེན། ད་ནི་འཇིག་རྟེན་གྱི་མགོན་པོ་བོད་དུ་བྱོན་ནོ། །ཞེས་ཐམས་ཅད་དད་པས་ཕྱོགས་གཅིག་ཏུ་འུར་བ་དང་། མགོན་པོ་ཨ་ཏི་ཤ་ཡང་ཤིན་ཏུ་མཉེས་ནས་བོད་ཀྱི་སེམས་ཅན་རྣམས་ཁོ་བོ་ལ་འདི་ལྟར་དད་པ་ཆེ་བ། བླ་མ་སངས་རྒྱས་བསྟན་པའི་བདག་པོ་ཐམས་ཅད་ཐེག་པ་ཆེན་པོའི་རིགས་ཅན། ཨེ་མ་ཕན་བདེའི་འབྱུང་གནས་དཀོན་མཆོག་གསུམ། ངའི་གདུལ་བྱ་རྣམས་ལ་ཐུགས་རྗེས་ཟུངས་ཤིག་གསུངས་ནས་ཁྲོམ་ཐམས་ཅད་ལ་གཟིགས་ཤིང་བྱིན་བརླབས་མཛད།
ལྷ་བླ་མའི་ཨ་ཎི་ལྷ་ཅིག་ཆོས་འབུམ་གྱིས་ཇོ་བོའི་ཞལ་གྱི་དཀྱིལ་འཁོར་ལ་བལྟས་ཏེ་ཐལ་མོ་སྦྱར་ནས་མཁས་པ་འདིའི་ཕྱོགས་སུ་ངའི་མིང་བོ་གསེར་གྱི་རི་རབ་འདྲ་བ་ཅིག་གཤེགས་ཏེ། ང་སེམས་མི་ཁྲལ། མྱ་མི་ངན། མིང་བོ་དེའི་སྲོག་དང་བཎྜི་ཏ་འདི་བརྗེས་པ་ཡིན་ཏེ། བལ་པོ་ན་ཧ་སུ། མངའ་རིས་ན་རིན་བཟང་། ཕྱོགས་ནས་ང་ཆེ་ཟེར་བ་རྣམས་ལ་ངོམ་པ་ཡིན། ངའི་ཚ་བོ་འདི་སྲིན་བུ་འདྲ་བ་ཞིག་བསྐྱངས་པས་ད་ལྟ་སའི་བདག་པོ་སྙིང་རུས་ཆེ་ལ་སྐབས་དོན་ཡོད་པ་འདི་འདྲ་ཞིག་བྱུང་ཟེར་ནས་ལྷ་བླ་མའི་མྱ་ངན་རིས་ནོན་པ་ཙམ་ཡོང་བ་སངས་པ་བྱས། མགུལ་གཡུ་གསེར་སྲང་ལྔ་བཅུ་རི་བ་ཞིག་ཡོད་པ་དེ་མགོན་པོ་ཨ་ཏི་ཤའི་ཕྱག་ཏུ་ཕུལ་ནས། ཐལ་མོ་སྦྱར་ནས་འདི་སྐད་ཟེར། མགོན་པོ་ཨ་ཏི་ཤ་གཡུ་རྡོག་འདི་མཆོད་པར་བཞེས་ལ་ཞུ་བ་འདི་གསོན་དང་། ངའི་མིང་བོ་ལྷ་བླ་མ་ཡེ་ཤེས་འོད་བྱ་བ་དེ་མེས་པོ་ཆོས་ཀྱི་རྒྱལ་བོ་དེ་རྣམས་ཀྱི་ཆོས་ཀྱི་རྣམ་སྲོལ་སྙེག་པ་དང་། སྙིགས་མའི་དུས་འདིར་སངས་རྒྱས་ཀྱི་བསྟན་པ་ལ་ལུས་ལོངས་སྤྱོད་དགེ་བའི་རྩ་བ་རྣམས་ལ་སྤྲུགས་པས། ཁྱེད་ལྟ་བུའི་བླ་མ་དཀོན་མཆོག་ཐུགས་རྗེ་ཆེན་པོ་དང་ལྡན་པ་རྣམས་ཀྱི་ཐུགས་རྗེའི་གོ་བར་ནས་སྙིང་སྟོབས་ཅན་དེ་མི་འདོད་པའི་ལག་ཏུ་ཤོར། ད་ནི་མིང་བོ་དེའི་ཚབ་མ་ཁྱེད་ལ་ཞུ་བ་ལགས་པས་སྐྱེ་བོ་ངན་པ་རྣམས་ཀྱི་ལོག་རྟོག་ངན་པ་གཅིག་པུ་སྦྱང་བའི་ཆེད་དུ་ཡང་བོད་དུ་ཡུན་བསྲིངས་ནས་རྒྱུན་དུ་བཞུགས་པ་ཞུ་འཚལ་ཞེས་གསོལ་བ་བཏབ།
དེ་ནས་ཇོ་བོ་རྗེས་མཐོ་ལྡིང་གསེར་གྱི་ལྷ་ཁང་དུ་ཕེབས། ལྷ་བླ་མས་ཕེབས་སྟོན་རྒྱ་ཆེན་པོ་མཛད། ལོ་ཆེན་རིན་ཆེན་བཟང་བོས་ཀྱང་རང་གི་གནས་གཙུག་ལག་ཁང་དུ་སྤྱན་དྲངས། མཆོད་པའི་དངོས་པོ་ཚད་མེད་པས་མཆོད། དབུ་མ་སྣང་བ་སོགས་ཆོས་མཐའ་ཡས་པ་གསན་ཤིང་། ལྷག་པར་བདེ་མཆོག་གི་དབང་དང་རྗེ་བཙུན་མའི་བྱིན་རླབས་གཉིས་ཞུས། བྱིན་རླབས་ཐོབ་པ་དང་རྟོགས་པ་དང་ཉམས་བཟང་བོ་སྐྱེས། དཔེ་དང་མཆོད་གནས་མ་གཏོགས་པ་ནོར་དངོས་པོ་ཅི་ཡོད་ཇོ་བོ་ལ་ཕུལ་ནས། ཇོ་བོའི་བདེ་མཆོག་དང་རྗེ་བཙུན་མ་ལ་ཐུགས་དམ་གྱི་མཐིལ་མཛད། ཇོ་བོའི་ཞལ་ནས། ངའི་ལོ་ཙཱ་ལ་འགྲོ་དགོས་གསུངས་པ། ལོ་ཙཱ་བས་དབུ་བསྟན་ཏེ། མགོ་བོ་དཀར་བོ་འདི་བཞིན་དུ་སོང་བས་ཁོ་བོ་སྒྲུབ་པ་ཅིག་བྱེད་པར་ཞུ་བ་ཕུལ་བས། ཀྭ་ཡེ་རིན་ཆེན་བཟང་བོ་ཁྱོད་སྒྲུབ་པ་གཤའ་མ་ཅིག་བྱེད་ན་སྐྱེ་བ་སྔ་མ་ཕན་ཆད་ཀྱི་དགེ་བའི་ཆོས་དཔག་ཏུ་མེད་པའི་མཐུ་ནི་ཡོད། དལ་འབྱོར་གྱི་མི་ལུས་རིན་པོ་ཆེ་ཐོབ་པར་དཀའ་བ་ནི་ཐོབ། སངས་རྒྱས་ཀྱི་བསྟན་པ་དང་ནི་ཕྲད། དེ་སྟོན་པའི་དགེ་བའི་བཤེས་གཉེན་དང་ནི་མཇལ། སྲིད་པའི་ནད་རབ་ཏུ་ཞི་བར་བྱེད་པ་དམ་པའི་ཆོས་ཀྱི་བདུད་རྩིའི་སྨན་ནི་རྙེད། གཏི་མུག་གི་མུན་པ་སེལ་བར་བྱེད་པ་དམ་པའི་ཆོས་ཀྱི་སྒྲོན་མེ་དང་ནི་ཕྲད། སྲིད་པའི་ཆུ་བོ་ལས་སྒྲོལ་བའི་ཐབས་ཤེས་ཀྱི་གྲུ་གཟིངས་རྙེད་པའི་སྐབས་འདིར། སེམས་བྱ་བ་ངན་པ་རྣམས་ཀྱིས་མ་གཡེངས་པར་མཛོད་ཅིག་གསུངས། ལོ་ཆེན་རིན་ཆེན་བཟང་བོས་ཇོ་བོའི་ཞལ་གདམས་དེ་ཐུགས་ལ་བཞག་ནས་སྒྲུབ་ཁང་གི་སྒོ་ལ་ལྕགས་གཟེར་བཏབ་ནས་ཆོས་སྟོན་བུག་པ་གཅིག་ནས་ཚུར་བླངས། སྒོའི་ཡ་ཐེམ་ལ་གནས་ཁང་འདིའི་ནང་དུ་ཐ་མལ་བའི་རྟོག་པ་སྐྱེས་ན་ཆོས་སྐྱོང་བའི་སྲུང་མ་རྣམས་ཀྱིས་མགོ་བོ་ཁོས་བྱ་བ་བྲིས་ནས་ཇོ་བོ་ཐེགས་རྗེས་ལོ་བཅུའི་བར་དུ་སྒྲུབ་པ་རྩེ་གཅིག་ཏུ་མཛད་པས། བདེ་མཆོག་གི་དཀྱིལ་འཁོར་མངོན་སུམ་དུ་གཟིགས་སོ། །
དེ་ནས་ལྷ་བླ་མ་བྱང་ཆུབ་འོད་ཀྱིས་ཇོ་བོ་རྗེ་ལ་གསོལ་བ་འདི་ལྟར་བཏབ་སྟེ་བྱང་ཕྱོགས་ཁ་བ་ཅན་གྱི་ལྗོངས་འདིར་སྔོན་དུས་ཆོས་རྒྱལ་མེས་དབོན་རྣམ་གསུམ་གྱིས་དཀའ་བ་བརྒྱ་ཕྲག་དུ་མའི་སྒོ་ནས་སངས་རྒྱས་ཀྱི་བསྟན་པ་བཙུགས་ལུགས། དེ་ནས་གླང་དར་གྱིས་བསྟན་པ་བསྣུབས་ལུགས། དེ་ནས་རང་གི་ཡབ་མེས་མངའ་རིས་ཆོས་རྒྱལ་རྣམས་ཀྱིས་ལུས་སྲོག་ཁྱད་དུ་བསད་ནས་བོད་འདིར་སངས་རྒྱས་ཀྱི་བསྟན་པ་བཙུགས་ཀྱང་ལོག་པར་སྨྲ་བ་མང་བོས་བསྟན་པ་ཆལ་ཆོལ་དུ་སོང་ཚུལ་སོགས་སྤྱན་མཆི་མ་འཁྲུག་བཞིན་དུ་ཞིབ་ཏུ་ཞུས་ནས་ད་ཇོ་བོ་ཐུགས་རྗེ་ཅན་ཁྱོད་ཀྱིས་བོད་ཀྱི་གདུལ་བྱ་དམུ་རྒོད་ཅན་འདི་རྣམས་ལ་ཆོས་ཟབ་ཟབ་མོ་དང་། མཚར་མཚར་པོ་མི་འཚལ་གྱི་ལས་རྒྱུ་འབྲས་ཀྱི་ཆོས་ཀྱིས་བསྐྱང་བར་ཞུ། ལྷག་པར་རྒྱལ་བའི་གསུང་རབ་དགོངས་འགྲེལ་དང་བཅས་པ་ཐམས་ཅད་ཧྲིལ་གྱིས་དྲིལ་བ་ཉམས་སུ་བླང་བདེ་བ་བོད་སྤྱི་ལ་ཕན་པའི་ཆོས་ཞིག་ཐུགས་རྗེས་འཛིན་པ་ཞུ། ཞེས་ཞུས་པས་ཞུ་བ་དེ་ལ་ཇོ་བོ་རྗེ་ཤིན་ཏུ་དགྱེས་ནས། དུས་གསུམ་རྒྱལ་བ་ཐམས་ཅད་དག་དང་དེ་ཡི་ཆོས། །དགེ་འདུན་རྣམས་ལ་གུས་པ་ཆེན་པོས་ཕྱག་བྱས་ཏེ། །སློབ་མ་བཟང་བོ་བྱང་ཆུབ་འོད་ཀྱིས་བསྐུལ་གྱུར་པས། །བྱང་ཆུབ་ལམ་གྱི་སྒྲོན་མ་རབ་ཏུ་གསལ་བར་བྱ། །ཞེས་སོགས་བྱང་ཆུབ་ལམ་གྱི་སྒྲོན་མ་མཛད། ཇོ་བོས་མངའ་རིས་གུ་གེར་བྱང་ཆུབ་ལམ་གྱི་སྒྲོན་མ་མཛད་པ་ན་ཇོ་བོའི་ཐུགས་བསྐྱེད་ལྷག་པར་བཟང་བའི་མཐུས། ཇི་ལྟར་ཉི་མ་ཤར་བ་ན། འུག་པ་དང་སྲིན་བྱ་སོགས་འབྱུང་བོའི་བྱ་རྣམས་སྒྲ་མི་གྲག་པར་རང་རང་གི་ཁུང་བུར་ཡིབ་པ་ཇི་ལྟ་བར་རྩིང་སྤྱོད་ཅན་མཐའ་དག་རེ་ཤིག་ནུབ་པ་ཞིག་བྱུང་ཞེས་སྔོན་གྱི་མཁས་པ་རྣམས་གཏམ་དུ་གླེང་ངོ་། །
དེ་ནས་ཇོ་བོ་རྗེ་ཉིད་བོད་དབུས་གཙང་གི་མཐིལ་དུ་ཕེབས་ནས་རྒྱལ་བའི་བསྟན་པ་རྒྱ་ཆེར་སྤེལ་བར་བཞེད་ཅིང་དོན་དེ་ལྟར་དུ་ངེས་མོད་ཀྱང་། ཇོ་བོ་རྒྱ་གར་ནས་འབྱོན་དུས་བི་ཀ་མ་ལ་ཤཱི་ལའི་གནས་བརྟན་གྱིས་ནག་ཚོ་ལོ་ཙཱ་བ་ལ་འཕགས་ཡུལ་གྱི་བསྟན་པའི་བདག་པོ་ཇོ་བོ་རྗེ་འདི་བོད་དུ་རྒྱུན་རིང་བཞུགས་མི་ཆོག་པས་ལོ་གསུམ་གྱི་ཁོངས་སུ་ཚུར་བསྐྱེལ་ཐུང་བ་བགྱི་དགོས། དེ་ལྟར་མ་བྱས་ན་ལོ་ཙཱ་ཁྱོད་ཀྱི་ཆོས་དམ་ཚིག་གི་འབྲེལ་བ་ཉམས་སོ་ཞེས་དམ་ཚིག་ལ་བཀར་ཏེ་ལོ་ཙཱ་བས་ཁས་ལེན་བྱེད་དགོས་བྱུང་བས། ལོ་ཙཱ་བས་རྒྱ་གར་དུ་ད་འབྱོན་དགོས་ཞེས་བསྐུལ། ཇོ་བོས་ཀྱང་འབྱོན་པ་ལྟར་བྱས་ཏེ་པུ་ཧྲེང་དུ་ཕེབས། ཇོ་བོ་ལ་སྔར་ནས་རྗེ་བཙུན་སྒྲོལ་མས་བོད་དུ་དགེ་བསྙེན་ཆེན་པོ་ཞིག་ལ་བརྟེན་ནས་བསྟན་པ་ལ་ཕན་པ་རྒྱ་ཆེན་པོ་འོང་ཞེས་ཡང་དང་ཡང་དུ་གསུངས་ཤིང་། དེ་སྐབས་ཀྱང་དགེ་བསྙེན་མྱུར་དུ་འོང་ཞེས་ཡང་ཡང་གསུང་བས་ཇོ་བོ་རྗེས་ཉིན་ལྟར་བྱ་ར་མཛད་ཅིང་། ངའི་ཨུ་པ་སི་ཀ་མ་བྱུང་ཏཱ་རེ་བརྫུན་ནི་ཅང་གསུང་ངམ་ཞེས་གསུང་བར་མཛད། ཉིན་གཅིག་སྦྱིན་བདག་ཅིག་གིས་ཇོ་བོ་གདན་དྲངས་པའི་ཤུལ་དུ་འབྲོམ་རིན་པོ་ཆེ་ཕེབས་ཇོ་བོའི་གཟིམ་ཁང་དུ་ཕེབས་པ་ན། ཇོ་བོ་ད་ལྟ་སྦྱིན་བདག་ཞིག་གིས་གདན་དྲངས་སོང་བས་ད་ལྟ་ཕེབས་ཡོང་ཞེས་བརྗོད་པ་ན། འབྲོམ་རིན་པོ་ཆེས་ང་ཐེག་པ་ཆེན་པོའི་དགེ་བའི་བཤེས་གཉེན་དང་མཇལ་བ་སྐད་ཅིག་མ་སྔ་ཕྱི་ལའང་སྔ་མ་འདེམས་པས་སྒུག་མི་ཐུབ་གར་བཞུགས་ཀྱི་སར་འགྲོ་ཞེས་ཕེབས་པས་སྲང་བར་ཞིག་ཏུ་མཇལ། འབྲོམ་རིན་པོ་ཆེས་རྐྱང་ཕྱག་མཛད་དེ་ཇོ་བོའི་སྐུ་མདུན་དུ་ཕེབས་པ་ན་ཇོ་བོ་རྗེས་འབྲོམ་གྱི་དབུ་ཐོག་ཏུ་ཕྱག་བཞག་ནས་སཾ་སྐྲྀ་ཏའི་སྐད་དུ་ཤིས་བརྗོད་མང་དུ་མཛད། དེ་ཉིན་སྦྱིན་བདག་དེ་ལ་ངའི་ཨུ་པ་སི་ཀའི་སྐལ་བ་དགོས་ཞེས་བསྣམས་ནས་ཡོད་པ་དེ་གནང་། ཇོ་བོ་རྗེ་ནི་སྐུ་ཚེ་ཧྲིལ་བོ་ཤ་མི་བཞེས་པར་དཀར་སྔོར་མཛད་པ་ཡིན་པས་དེ་ཉིན་གྱི་སྟོན་སྐལ་དེ་ལ་ཟན་དང་མར་སྦྲགས་ནས་ཡོད་པ་འབྲོམ་གྱིས་ཟན་དེ་བཞེས་མར་དེ་མ་བཞེས་པར་མར་མེ་ཀོང་བུ་མཚན་ཐུབ་ཅིག་བཟོས་ནས་ཇོ་བོའི་དབུ་སྔས་སུ་ཕུལ། དེ་ནས་བཟུང་སྟེ་སྐུ་ཚེ་ཧྲིལ་བོ་ཇོ་བོའི་དབུ་སྔས་སུ་མར་མེ་མཚན་ཐུབ་རྒྱུན་མི་ཆད་པ་ཕུལ་བ་ཡིན་གསུང་། ཇོ་བོས་འབྲོམ་ཕེབས་པ་མཁྱེན་ནས་བུམ་པ་བསྒྲུབས་ཟིན་པས་མཇལ་བའི་ནུབ་མོ་དེ་རང་འབྲོམ་རིན་པོ་ཆེ་ལ་དབང་བསྐུར་སྲས་ཀྱི་ཐུ་བོར་བཟུང་ངོ་། །
དེ་ནས་པུ་རེངས་ནས་རིམ་གྱིས་ཕེབས་ཏེ་མང་ཡུལ་སྐྱིད་གྲོང་དུ་ཕེབས། དེའི་ཚེ་ཇོ་བོ་རྗེ་ཉིད་ཀྱི་ཐུགས་བསྐྱེད་དང་བོད་ཀྱི་གདུལ་བྱ་རྣམས་ཀྱི་བསོད་ནམས་ཀྱིས་ཇོ་བོ་རྗེ་སྐྱིད་གྲོང་ནས་བལ་བོ་རྫོང་བརྒྱུད་དེ་རྒྱ་གར་ལ་གདན་འདྲེན་རྩིས་བྱས་ཀྱང་བལ་བོ་རྫོང་དུ་དུས་འཁྲུག་ལངས་པས་དམག་ཟིངས་ཆེན་པོས་ལམ་འགགས་ནས་སྐྱིད་གྲོང་དུ་ལོ་གཅིག་བཞུགས། འབྲོམ་རིན་པོ་ཆེས་ཐབས་མཁས་ཀྱིས་ཇོ་བོའི་སྙན་དུ་བོད་ན་སྐུ་གསུང་ཐུགས་རྟེན་མཐའ་ཡས་པ་ཡོད་ཚུལ་དང་དགེ་འདུན་གྱི་སྡེ་མང་བོ་ཆགས་ཏེ་དགེ་འདུན་སྟོང་ཕྲག་མང་བོ་ཡོད་ཚུལ་སོགས་ཞུས་པ་ན་ཇོ་བོ་དགྱེས་ནས་བོད་ལ་ཞལ་གཟིགས་ཏེ་ཕྱག་ཐལ་མོ་སྦྱར་དགེ་འདུན་དེ་སྙེད་བཞུགས་ན་དགྲ་བཅོམ་པ་ཡང་ཡོད་ངེས། བྱང་ཆུབ་སེམས་དཔའ་ཡང་མང་བོ་ཡོད་དུ་ངེས་གསུངས་ནས་མཉེས་མཉེས་མཛད། བོད་དུ་འབྱོན་པར་བཞེད་པ་ན་འབྲོམ་རིན་པོ་ཆེས་དབུས་ཕྱོགས་ཀྱི་དགེ་འདུན་གྱི་སྡེ་རྣམས་སུ་འཕྲིན་ཡིག་བརྫངས་ཏེ། དེའི་ཚེ་དབུས་ན་བསྟན་པའི་ཁུར་བཞེས་པའི་བཤེས་གཉེན་ཆེ་བ་སྔོག་ལེགས་པའི་ཤེས་རབ་དང་། ཁུ་སྟོན་བརྩོན་འགྲུས་གཡུང་དྲུང་སོགས་མང་དུ་བཞུགས་ཡོད་ཀྱང་ཞུ་ཡིག་གི་གཉེར་ཁ་ཀ་བ་ཤཱཀྱ་དབང་ཕྱུག་ལ་གཏད་དེ་བོད་ཀྱི་བླ་ཆེན་མི་ཆེན་རྣམས་ཀྱིས་ཇོ་བོ་ཨ་ཏི་ཤ་གདན་འདྲེན་པར་སྟོན་དུས་ཚུལ་ལ་འབྱོར་པ་ཅིས་ཀྱང་མཛོད་ཅེས་ཞུ་འཕྲིན་ཕུལ་བ་དགེ་བཤེས་ཀ་བས་བོད་ཀྱི་བླ་ཆེན་རྣམས་ལ་བརྡ་བྱས་ཏེ་ཐམས་ཅད་བློ་མཐུན་པར་མང་ཡུལ་སྐྱིད་གྲོང་ཕྱོགས་སུ་ཇོ་བོ་གདན་འདྲེན་དུ་འབྱོན་པའི་གྲབས་བྱས་པ་ན། ཁུ་སྟོན་གྱིས་སོགས་ཁོངས་སུ་འཇོག་པའི་མི་དེ་ང་མིན་པས་སྔོན་ལ་ཕྱིན་ནས་ཇོ་བོ་གདན་འདྲེན་ཐུབ་པ་ཞིག་བྱེད་གསུངས་ནས་སྔོན་ལ་ཕེབས་པ་ན་གཞན་ཐམས་ཅད་ལ་ལྕག་བཏབ་པ་ལྟར་ཐམས་ཅད་འུར་ལངས་ཀྱིས་འཕྲལ་དུ་ཐོན་ཏེ་ཕེབས་བསུ་ལ་འཛོམས། ཇོ་བོ་རྗེས་སྐྱིད་གྲོང་དུ་ལོ་གཅིག་བཞུགས་རིང་དེ་ལ་གཙོ་བོར་རང་བྱུང་འཕགས་པའི་ལྷ་ཁང་དུ་སྐལ་བ་དང་ལྡན་པ་མང་བོ་ལ་ཆོས་ཀྱི་འཁོར་ལོ་བསྐོར། རང་བྱུང་འཕགས་པའི་བྱང་རི་ནགས་ཁྲོད་ཕུན་སུམ་ཚོགས་པ་ཞིག་ཡོད་པའི་ངོས་ལ་ཕེབས་ཏེ་གནས་དེར་སངས་རྒྱས་ཀྱི་བསྟན་པ་དར་བའི་རྟེན་འབྲེལ་བསྒྲིགས། ཇོ་བོས་གནས་དེར་བྱོན་ནས་བྱིན་གྱིས་བརླབས་སོ་ཞེས་ཕྱི་མའི་སྐྱེ་བོ་རྣམས་ལ་སྣང་བར་བྱ་བའི་ཕྱིར་རྡོ་ལ་ཕྱག་མཛུབ་ཀྱིས་མ་ཎི་བྲིས་ཏེ་བཞག་པས་གནས་དེ་ལ་མ་ཎི་ལ་ཁ་ཞེས་མིང་ཆགས། གནས་དེ་ནི་དེང་སང་བཀྲ་ཤིས་བསམ་གཏན་གླིང་གི་སྒྲུབ་སྡེ་ཆགས་པའི་གནས་འདི་ཡིན་ཏེ། མ་ཎི་ཇོ་བོའི་ཕྱག་བྲིས་མ་དེ་ནི་དེང་སང་ཡང་བལྟར་ཡོད་དོ། །དེ་ལ་ཇོ་བོས་དབྱར་གནས་མཛད་པའི་ས་དེ་ལ་གནས་ཞེས་མིང་དུ་ཆགས། དེར་ཇོ་བོས་སྐལ་བ་དང་ལྡན་པ་མང་བོ་ལ་ཆོས་སྟོན་པར་མཛད། ཡང་ཇོ་བོས་སྐལ་ལྡན་མང་བོ་ལ་ཆོས་འཁོར་རྒྱ་ཆེར་བསྐོར་བའི་གནས་ལ་ཆོས་འཁོར་ཞེས་མིང་ཆགས་ཏེ། དེང་སང་ཡང་གྲ་ཆོས་འཁོར་དང་ལ་ལྡབས་ཆོས་འཁོར་ཞེས་མིང་དུ་ཆགས་ཤིང་ཡུལ་དེ་དང་དེ་དག་ན་གནས་པའི་སྐྱེ་བོ་རྣམས་ཇོ་བོ་རྗེ་ལ་གསོལ་བ་འདེབས་པ་ལྷུར་བྱེད་དོ། །
དེའི་ཚེ་ནག་ཚོ་ལོ་ཙཱ་བ་ཇོ་བོ་རྒྱ་གར་ལ་འཕྲལ་དུ་སྤྱན་འདྲེན་ནི་མ་ཐུབ། བི་ཀ་མ་ལ་ཤཱི་ལའི་གནས་བརྟན་གྱིས་དམ་ཚིག་ལ་བཀར་བ་དྲན་ནས་ཡིད་སློང་སློང་བོར་གྱུར་པ་ན་ཇོ་བོ་རྗེས་མཁྱེན་ནས། ལོ་ཙཱ་བ་དེ་ཙམ་གྱི་སེམས་ངལ་བྱ་མི་དགོས་སྒྲུབ་པར་མ་ནུས་པ་ལ་ཉེས་པ་མེད་གསུངས་པ་ན། ལོ་ཙཱ་བ་གཏིང་ཐག་པ་ནས་དགའ་ཞིང་མགུ་སྟེ་དེ་ལྟར་ན་ཇོ་བོ་བོད་ལ་འབྱོན་པར་ཞུ་ཞེས་གསོལ་བ་བཏབ། དེ་ནས་དབུས་གཙང་གི་བླ་ཆེན་མི་ཆེན་རྣམས་ཀྱི་བསུ་བ་སླེབས། དེའི་ཚེ་བོད་ཀྱི་བླ་མ་ཆེན་པོ་རྣམས་ཀྱིས་བོད་ཀྱི་གཟབ་འཕྱོར་གྱི་ཆས་བསེ་ཐེབ་དང་རྟ་ཕྱིང་གྱོན་རྟ་བཟང་བོ་ལ་ཆིབས་ནས་འོངས་པ་ན་ཇོ་བོས་རྒྱང་རིང་བོ་ནས་གཟིགས་མ་ཐག ཨུ་པ་སི་ཀ་འདྲེ་མང་བོ་སླེབས་བྱུང་ཅི་ཡིན་ཞེས་དབུ་ན་བཟས་གཏུམས་ནས་བཞུགས། དེ་ནས་འབྲོམ་རིན་པོ་ཆེས་བོད་ཀྱི་བླ་ཆེན་རྣམས་ལ་རབ་བྱུང་གི་ཆས་རྣམ་དག་མཛད་ནས་བྱོན་ཞེས་ཞུས་ནས་ཐམས་ཅད་ཀྱིས་ཆོས་གོས་རྣམ་པ་གསུམ་ལེགས་པར་བགོས་ཏེ་ཕེབས་པ་ན་ཇོ་བོ་མཉེས་ནས་བཞེངས་ཏེ་ཕྱག་ལན་མཛད། དེ་ནས་རིམ་གྱིས་གཙང་ཕྱོགས་ལ་ཕེབས་ཏེ་དཔལ་ཁུད་ཐང་དུ་མར་བ་ལོ་ཙཱ་རྒྱ་གར་དུ་བརྟིང་མ་ཕེབས་པ་དང་མཇལ། མར་བས་ཇོ་བོའི་ཞབས་སྤྱི་བོར་བླངས་ཏེ་ཆོས་ཞུས། ཇོ་བོས་ངའི་ལོ་ཙཱ་ལ་འགྲོ་གསུངས་པས། ད་རེས་ཅིས་ཀྱང་རྒྱ་གར་དུ་ཕྱིན་ཆོག་པ་དགོས་སླར་མཇལ་ཆོག་པ་ཞུ་ཞེས་ཞུས། དེ་ནས་རིམ་གྱིས་ཕེབས་ཏེ་ས་སྐྱའི་ཐད་དུ་ཕེབས་པ་ན། ས་སྐྱ་ལ་ཕྱག་མཛུབ་གཏད་དེ་གནས་འདིར་འཇམ་དབྱངས་ཀྱི་སྤྲུལ་བ་བདུན་འབྱུང་ཞེས་ལུང་བསྟན། དེ་ནས་རྒྱང་དུ་ཕེབས་གནས་དེའི་དགེ་འདུན་རྣམས་ལ་ཆོས་མང་དུ་གནང་། དེར་འབྲོག་མི་ལོ་ཙཱ་བས་ཇོ་བོའི་ཞབས་ལ་གཏུགས། བསྙེན་བཀུར་ཕུན་སུམ་ཚོགས་པ་མཛད། དེ་ནས་རིམ་གྱིས་ཕེབས་ཏེ་སྣར་ཐང་གི་ཐད་དུ་ཕེབས་པ་ན་གནས་འདིར་འཕགས་པའི་གནས་བརྟན་གྱི་སྤྲུལ་བ་འབྱུང་ཞེས་ལུང་བསྟན། དེ་ནས་ཚོང་འདུས་སུ་ཕེབས་ཏེ་ཞྭ་ལུ་མཐིལ་གྱི་ལྷ་ཁང་དང་། ཁྱད་པར་རི་སྦུག་ཏུ་བཞུགས་ནས་ཆོས་མང་དུ་གསུངས་ཤིང་བྱིན་གྱིས་བརླབས། དེ་ནས་མྱང་སྟོད་ཉན་ཚོར་བྱོན་ནས་དབྱར་གནས་མཛད། དབྱར་ཟླ་བ་གསུམ་གྱི་རིང་ལ་ཕྱོགས་ཕྱོགས་ནས་འདུས་པའི་དད་ལྡན་མང་བོ་ལ་ཆོས་རྒྱ་ཆེར་བསྩལ། ཡོལ་ཆོས་དབང་། ཡོལ་དྲང་སྲོང་། ཡོལ་ཐོག་འབེབས་གསུམ་དང་། རྗེ་འགོས་ལོས་ཀྱང་གནས་དེར་ཕེབས་ནས་ཇོ་བོའི་ཞབས་ལ་གཏུགས། དགེ་བའི་བཤེས་གཉེན་དགོན་པ་བས་ཀྱང་གནས་དེར་ཕེབས་ནས་ཇོ་བོའི་ཞབས་ལ་གཏུགས་ཏེ་ཇོ་བོའི་མཆོད་གནས་མཛད། དབྱར་གནས་གྲོལ་ནས་རོང་བརྒྱུད་དབུས་སུ་ཕེབས། གན་པ་བྱང་ཐང་དུ་ཕེབས་པ་ན་ལྷ་སའི་ཐད་ཀྱི་རི་ལ་ཕྱག་མཛུབ་གཏད་ནས་ཕ་གི་ན་ཅི་ཡོད་པ་ཡིན་གསུང་། ལྷ་སའི་གཙུག་ལག་ཁང་བདོག་པ་ལགས་ཞུས་པས། དེ་ཐད་འཇའི་གུར་གསུམ་བརྩེགས་འདུག ལྷའི་བུ་དང་བུ་མོ་མང་བོས་མཆོད་པ་བྱེད་ཀྱི་འདུག་གསུང་། དེ་ནས་ཆོས་འཁོར་བསམ་ཡས་སུ་ཕྱགས་ཕེབས། ལྷ་བཙུན་བོ་དྷི་རཱ་ཛས་ཞབས་ཏོག་ལེགས་པར་མཛད། བོད་ཀྱི་མི་ཆེན་མང་བོའང་འདུས་པ་ལ་ཆོས་རྒྱ་ཆེར་བསྩལ། བསམ་ཡས་སུ་ཇོ་བོས་ལྷ་ཁང་ལ་ཐོགས་མེད་དུ་བྱོན་པ་དང་། ཞབས་ས་ལ་མ་རེག་པར་བསྐོར་བ་མཛད་པ་སོགས་རྫུ་འཕྲུལ་མང་བོ་བསྟན་ཏེ་ཕྱོགས་དེའི་གདུལ་བྱ་རྣམས་མི་ཕྱེད་པའི་དད་པ་ལ་བཀོད་དོ། །
དེ་ནས་ཁུ་སྟོན་གྱིས་ཡར་ཀླུངས་སུ་སྤྱན་དྲངས། ཐང་བོ་ཆེར་ར་ཁྲི་བཟང་བྱ་བས་བརྩིགས་པའི་ར་བརྩིགས་ཁང་བར་བཞུགས། ཆོས་མང་དུ་གསུངས། དེར་འབྲོམ་གྱིས་ཀྱང་སྤྱན་སྔར་བྱོན། ཁུས་ཞབས་ཏོག་བཟང་བ་ཁོ་ན་མ་བྱུང་བས། དཔོན་སློབ་རྣམས་བྲོས་ཏེ་མྱང་བོའི་གྲུ་ལ་ཞུགས་པ་ན། ཁུ་སྟོན་གྱིས་ཀྱང་རྗེས་བསྙེགས་སུ་བསླེབས་ནས་ཨ་ཏི་ཤ་དེར་བཞུགས་ཞེས་སྐད་ཆེན་པོ་བཏང་། ཞུ་བ་བྱས་ཀྱང་མ་གསན་པར། དབུ་ཞྭ་ཕྱིར་བྱིན་རླབས་ཀྱི་རྟེན་དུ་འཕངས། དེ་ནས་འོན་གྱི་ལྷ་ཁང་ཀེ་རུང་ཟླ་བ་གཅིག་བཞུགས། དེའི་རྩིག་ངོས་ལ་ཉིད་ཀྱི་སྐུ་འདྲ་གཅིག་བྲི་བར་མཛད་དེ། དེང་སང་ཡང་མཆོད་པའི་གནས་སུ་གྱུར། དེ་ནས་བསམ་ཡས་སུ་ཕེབས་ནས་པེ་ཧར་གླིང་དུ་བཞུགས། རྒྱ་དཔེ་མང་བོ་འདུག་པ་གཟིགས་པས། ཤིན་ཏུ་དགྱེས་ཏེ་སྔོན་བོད་དུ་བསྟན་པ་བྱུང་བ་འདྲ་བ་རྒྱ་གར་དུ་ཡང་བྱུང་བ་དཀའ་གསུངས། བྱང་ཆུབ་ཆེན་པོ་གཟིགས་པས་མ་ཧཱ་བོ་དྷི་དང་ཁྱད་མི་སྣང་གསུངས། གནས་དང་གཙུག་ལག་ཁང་ལ་ཐུགས་ཤིན་ཏུ་དགྱེས། དེ་ནས་བང་སྟོན་གྱི་བསུ་བ་རྟ་བ་ཉིས་བརྒྱ་ཙམ་སླེབས་ཏེ་དཔོན་གཡོག་རྣམས་རྒོད་དཀར་ལ་ཐེགས། སྲིའི་རྒྱ་ཕིབས་སུ་ཟླ་བ་ཕྱེད་བཞུགས།
དེ་ནས་རྔོག་ལེགས་པའི་ཤེས་རབ་ཀྱིས་ལྷ་ས་འཕྲུལ་སྣང་དུ་སྤྱན་དྲངས། བསུ་བ་མཛད་པའི་དུས་སུ་ཇོ་བོ་ཐུགས་རྗེ་ཆེན་པོས་ཀྱང་བསུ་བ་མཛད་དེ། མི་རེང་སྐྱ་བོ་ཞིག་བྱུང་ནས། མ་ཧཱ་པཎྜི་ཏ་བྱོན་པ་ལེགས་སོ། །རྒྱལ་བར་གྱུར་ཅིག་གསུངས་ནས་བཞུད་པས། ཇོ་བོས་ཆིབས་ལས་བབས་ཏེ་བརྒྱུགས་པས་མ་ཟིན། དེ་ལྟར་མཛད་པ་ཅི་ལགས་ཞུས་པས། ཁྱེད་ཀྱིས་མི་རེང་སྐྱ་བོ་དེ་མཐོང་ངམ་གསུངས། མཐོང་ལགས་ཞུས་པས། དེ་ངའི་ཡི་དམ་ཐུགས་རྗེ་ཆེན་པོ་ཡིན། ཕྱག་བྱ་བར་འདོད་ནས་བརྒྱུགས་པས་མ་ཟིན་གསུངས། འཕྲུལ་སྣང་གི་ཐུགས་རྗེ་ཆེན་པོ་འདི་ལས་ངོ་མཚར་ཆེ་བ་མེད། ཐུགས་རྗེ་ཆེན་པོ་དངོས་ཡིན་གསུངས། ཇོ་བོ་ཤཱཀྱ་མུ་ནེ་གཟིགས་པས་སྤྲུལ་བའི་སྐུ་དངོས་ཡིན་གསུངས་ནས་རྒྱ་གར་གྱི་ལྷ་བཟོ་བ་མཁས་པ་གཅིག་ལ་འདི་ཁོ་ན་འདྲ་བ་ཞིག་བཞེངས་ཤིག་གསུངས་ནས་བཞེངས་སུ་བཅུག ཆོས་རྒྱལ་བྱང་ཆུབ་སེམས་དཔའ་དེས་སྤྲུལ་བའི་གཙུག་ལག་ཁང་ཆེན་པོ་འདི་ལྟ་བུ་བཞེངས་པའི་ལོ་རྒྱུས་ཤིག་འོང་ངམ་སྙམ་དུ་དགོངས་པའི་ཚེ། སྤྲང་མོ་སྨྱོན་མ་བྱ་བ་གཅིག་ན་རེ་གཙུག་ལག་ཁང་འདི་ཇི་ལྟར་བཞེངས་པའི་ལོ་རྒྱུས་འཚལ་ལམ་ཟེར། དེ་རང་བཞིན་གྱི་རྣལ་འབྱོར་མར་མཁྱེན་ནས་ཡིད་ཀྱིས་ཕྱག་དང་མཆོད་པ་བྱས་ནས་ཅིས་ཀྱང་འཚལ་ལགས་ཞུས་པས། འོ་ན་ཀ་བ་བུམ་པ་ཅན་ནས་འདོམ་ཕྱེད་དང་གསུམ་གཞལ་བའི་ས་ན་ཡོད། གཞན་ལ་མ་སྨྲ་ཞིག་གསུངས། དེ་ཇོ་བོས་རྙེད་པས་གཏེར་སྲུང་གཉན་པོ་ཞིག་འདུག་པ་ན་རེ། དེ་རིང་ཇི་ཙམ་ཟིན་པ་ཞིག་འདྲིར་གནང་གི་ཟེར་བས། རྣལ་འབྱོར་པས་དབུ་མཛད་སྟོན་པ་བཞི་གས་བྲིས་པས་ལྷག་བག་ཙམ་ཞིག་ལུས་གསུངས་སོ། །
དོན་འདི་ལ་དགོངས་ནས་ཇོ་བོའི་བསྟོད་པ་སུམ་ཅུ་བ་ལས། གང་དུ་རྒྱལ་བོས་བཀའ་ཆེམས་གཏེར་དུ་སྦས། །མཁའ་འགྲོས་གཏེར་ཁ་ཕྱེ་ནས་ཁྱོད་ལ་བསྟན། །ཤཱཀྱ་མུ་ནེའི་འཇའ་ས་ཁྱོད་ཀྱི་དྲིན། །ཇོ་བོ་བཀའ་དྲིན་ཅན་ལ་གསོལ་བ་འདེབས། །ཞེས་གསུངས། ལྷ་སར་དགུན་གཅིག་བཞུགས། ཆོས་ཀྱང་དེར་གསུངས་པ་རྣམས་ཟབ། གཞན་ཡང་རྟགས་ཁྱད་པར་དུ་འཕགས་པ་མང་བོ་བྱུང་གསུངས། དེའི་དབྱར་རྔོག་བྱང་ཆུབ་འབྱུང་གནས་ཀྱིས་སྤྱན་དྲངས་ནས་ཡེར་བར་བཞུགས། འགྲོ་བའི་དོན་རྒྱ་ཆེར་མཛད། ཀ་བ་ཤཱཀྱ་དབང་ཕྱུག་གིས་འཕན་ཡུལ་དུ་སྤྱན་དྲངས། ལན་པ་སྤྱིལ་བུར་བཞུགས་ཆོས་མང་དུ་གསུངས། དེ་ནས་ཡེར་བར་བྱོན། དེའི་དུས་སུ་བང་སྟོན་གྱིས་སྤྱན་འདྲེན་བྱུང་སྟེ་ཕྱིར་ལམ་ལྷ་ས་བརྒྱུད་སྙེ་ཐང་དུ་ཕེབས། དེའི་ཚེ་འབྲོམ་རིན་པོ་ཆེས་དུས་གསུམ་གྱི་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སྡེ་རིན་པོ་ཆེའི་དགོངས་དོན་གཅིག་པའི་ལམ་པོ་ཆེ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སྡེ་རིན་པོ་ཆེའི་དགོངས་དོན་བྱང་ཆུབ་ལམ་གྱི་རིམ་པའི་དཀའ་གནས་རྣམས་ལ་ཉིན་མཚན་ཀུན་ཏུ་དྲི་གཏུགས་ནར་མར་མཛད་ཅིང་། སངས་རྒྱས་འཇིག་རྟེན་དུ་བྱོན་པ་ཇི་ལྟ་བར་ལྷ་མི་བགྲང་བ་ལས་འདས་པ་ལ་ཆོས་ཀྱི་འཁོར་ལོ་རྒྱ་ཆེར་བསྐོར་བ་ན་དཀར་ཕྱོགས་ཀྱི་ལྷ་རྣམས་དགའ་ཞིང་མགུ་ནས་མཆོད་ཅིང་བསྙེན་བཀུར་བ་དང་། ཆེད་དུ་བརྗོད་པའི་དབྱངས་རྒྱ་ཆེར་བསྒྲགས་ཤིང་ལྷའི་དབང་བོ་བརྒྱ་བྱིན་གྱིས་རིན་པོ་ཆེ་སྣ་ལྔའི་མེ་ཏོག་གི་ཆར་བ་ཕབ་པ་སོགས་ངོ་མཚར་བའི་ལྟས་བསམ་གྱི་མི་ཁྱབ་པ་བྱུང་ངོ་། །
དེ་ནས་ཡེར་བ་ལྷ་རི་སྙིང་བོའི་མགུལ་དུ་ཕེབས་ནས་ཇོ་བོ་ཡབ་སྲས་ཀྱིས་ལོ་གསུམ་གྱི་རིང་ལ་བྱང་ཆུབ་ལམ་གྱི་རིམ་པའི་དབུ་བཤེས་གཉེན་བསྟེན་ཚུལ་ནས་མཐར་འབྲས་བུ་ཟུང་འཇུག་གྲུབ་པའི་བར་གྱིས་ལམ་འབྲས་བུ་དང་བཅས་པའི་དཀའ་བའི་གནས་རྣམས་ལ་བརྒལ་ཞིང་བརྟག་པ་དང་ལུང་དང་རིགས་པས་མཐའ་གཅོད་པར་མཛད་ཅིང་། བྱང་ཆུབ་ལམ་གྱི་རིམ་པའི་སྙིང་བོའི་ཡང་སྙིང་བོ་བཀའ་གདམས་ལྷ་ཆོས་བདུན་ལྡན་གྱི་མན་ངག་གསང་བ་ལས་ཀྱང་ཆེས་ཆེར་གསང་བ། ཐིག་ལེ་བཅུ་དྲུག་གི་དབང་དང་གདམས་ངག་རྣམས་གནང་སྟེ། དེའི་ཚེ་རྗེ་བཙུན་སྒྲོལ་མའང་རྒྱུན་དུ་དངོས་སུ་བྱོན། བརྒྱུད་པ་གསུམ་གྱི་བླ་མ་རྣམས་ཀྱང་དངོས་སུ་བྱོན་ཏེ་བླ་མ་ཡི་དམ་རྒྱལ་བ་སྲས་བཅས་ཞལ་འཛོམས་པའི་དབུས་སུ་རྗེ་བཙུན་མ་སྒྲོལ་མས་ཐིག་ལེ་བཅུ་དྲུག་གི་རྩ་ཚིག་གསུངས། འབྲོམ་རིན་པོ་ཆེའི་སྐུ་འོད་དུ་ཡལ་ཏེ་རྒྱལ་བ་རྒྱ་མཚོའི་དཀྱིལ་འཁོར་དུ་དངོས་སུ་བཞེངས། འོད་ཟེར་གྱི་སྤྲོ་བསྡུས་བསྐྱེད་རྫོགས་ཀྱི་ལམ་མཐར་ཐུག་པ་རྣམས་ཚུལ་འདི་ལྟར་རོ་ཞེས་མིག་ལ་སྟོན་པ་ལྟ་བུ་མཛད། དེའི་ཚེ་རྗེ་བཙུན་འཇམ་པའི་དབྱངས་ཀྱིས་བྱིན་གྱིས་བརླབས་པ་གསང་ཕུ་བ་ལེགས་པའི་ཤེས་རབ་ཀྱིས་ཇོ་བོ་ཡབ་སྲས་གཉིས་ལ་མཎྜལ་ཕུལ་ཏེ་ཡབ་སྲས་གཉིས་ཀའི་གསང་བ་ཐུན་མོང་མིན་པའི་བཀོད་པ་རྣམས་སྟོན་པར་ཡང་དང་ཡང་དུ་གསོལ་བ་བཏབ་པ་ན། འབྲོམ་རིན་པོ་ཆེའི་སྐྱེས་རབ་ཟབ་མོ་རྣམས་ཇོ་བོས་གསུངས། འབྲོམ་རིན་པོ་ཆེ་ཉིད་ཀྱིས་བཀའ་རྒྱ་ཤིན་ཏུ་དམ་པར་མཛད་པ་སྤྲུལ་བའི་གླེགས་བམ་ཞེས་པ་དེང་སང་བཀའ་གདམས་གླེགས་བམ་དུ་གྲགས་པ་འདི་གསུངས། མི་རབས་མང་བོའི་བར་དུ་ཆིག་བརྒྱུད་ཁོ་ན་ལས་རྒྱ་ཆེར་སྤེལ་བའི་གནང་བ་མ་ཐོབ། ཕྱིས་སུ་འབྲོམ་རིན་པོ་ཆེའི་སྤྲུལ་བ་འབྲོམ་ཀུ་མ་རཱས་བཀའ་རྒྱ་བཀྲོལ་ཏེ་རེ་གཉིས་ལ་སྤེལ། དེ་ནས་དཔལ་སྣར་ཐང་གི་ཆོས་སྡེར་རིམ་གྱིས་འཕེལ་ནས་དེང་སང་ཕྱོགས་ཐམས་ཅད་དུ་ཁྱབ་པ་འདི་བྱུང་བ་ཡིན་ནོ། །
དེ་ལྟར་ཇོ་བོ་རྗེ་དཔལ་ལྡན་ཨ་ཏི་ཤ་ནི་རྒྱ་བོད་ཐམས་ཅད་དུ་ཉི་ཟླ་ལྟར་གྲགས་ཤིང་བསྟན་འགྲོའི་དོན་མཛད་པའི་རྣམ་ཐར་མཐའ་དག་བརྗོད་པར་ག་ལ་ནུས། སྔར་བཤད་པ་དེ་དག་ནི་ཕྱོགས་ཙམ་ཞིག་བརྗོད་པ་ཡིན་ལ། རྣམ་ཐར་དེ་དག་གི་སྙིང་བོ་བསྡུ་ན། རིགས་ཕུན་སུམ་ཚོགས་པར་སྐྱེ་བ་བཞེས་པའི་ཚུལ། རྟེན་དེ་ལ་ཡོན་ཏན་བརྙེས་པའི་ཚུལ། བརྙེས་ནས་བསྟན་པ་ལ་བྱ་བ་མཛད་པའི་ཚུལ་གསུམ་དུ་འདུ་བ་ཡིན་ལ། དང་བོ་ནི་ཇོ་བོའི་བསྟོད་པ་བརྒྱད་ཅུ་བ་ལས། ཤར་ཕྱོགས་ཟ་ཧོར་ཡུལ་མཆོག་ན། །དེ་ན་གྲོང་ཁྱེར་ཆེན་པོ་ཡོད། །བི་ཀྲ་མ་ནི་པུ་ར་ཡིན། །དེ་ཡི་དབུས་ན་རྒྱལ་བོའི་ཁབ། །ཕོ་བྲང་ཤིན་ཏུ་ཡངས་པ་ཡོད། །གསེར་གྱི་རྒྱལ་མཚན་ཅན་ཞེས་བྱ། །ལོངས་སྤྱོད་མངའ་ཐང་འབྱོར་པ་ནི། །རྒྱ་ནག་སྟོང་ཁུན་རྒྱལ་བོ་འདྲ། །ཡུལ་དེའི་རྒྱལ་བོ་དགེ་བའི་དཔལ། །བཙུན་མོ་དཔལ་མོ་འོད་ཟེར་ཅན། །ཡབ་ཡུམ་གཉིས་ལ་སྲས་གསུམ་མངའ། །པདྨའི་སྙིང་དང་ཟླ་བའི་སྙིང་། །དཔལ་གྱི་སྙིང་བོ་ཞེས་བྱའོ། །རྒྱལ་བུ་པདྨའི་སྙིང་བོ་ལ། །བཙུན་མོ་ལྔ་ཡོད་སྲས་ནི་དགུ། །སྲས་ཀྱི་ཐུ་བོ་བསོད་ནམས་དཔལ། །ད་ལྟའི་དུས་ན་མཁས་པ་ཆེ། །དྷ་ན་ཤྲཱི་ཞེས་བྱ་བར་གྲགས། །ཆུང་བ་དཔལ་གྱི་སྙིང་བོ་ནི། །དགེ་སློང་བཱིརྱ་ཙནྡྲ་ཡིན། །འབྲིང་བོ་ཟླ་བའི་སྙིང་བོ་ནི། །ད་ལྟ་བླ་མ་རྗེ་བཙུན་ཡིན། །ཞེས་འབྱུང་བ་ལྟར་རོ། །
ཡོན་ཏན་བརྙེས་ཚུལ་ལ་ལུང་རྟོགས་གཉིས་ལས། ལུང་གི་ཡོན་ཏན་བརྙེས་པའི་ཚུལ་ནི། ཕྱི་ནང་ཐུན་མོང་བའི་རིག་གནས་ཆེ་ཆུང་མཐའ་དག་དང་། རྒྱལ་བའི་བཀའ་སྡེ་སྣོད་གསུམ་དང་རྒྱུད་སྡེ་བཞི་དགོངས་འགྲེལ་དང་བཅས་པ་ལ་སྦྱོང་བ་མཐར་ཕྱིན་པར་མཛད་པས། རང་དང་གཞན་གྱི་སྡེ་བའི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་པས་ན་ལུང་གི་བསྟན་པའི་གནད་ཐམས་ཅད་ཕྱིན་ཅི་མ་ལོག་པར་ཐུགས་སུ་ཆུད་པ་ཡིན་ནོ། །རྟོགས་པའི་ཡོན་ཏན་བརྙེས་ཚུལ་ནི། རྟོག་པའི་ཡོན་ཏན་ཐམས་ཅད་བསྡུ་ན་བསླབ་པ་གསུམ་དུ་འདུ་ལ། ཚུལ་ཁྲིམས་ཀྱི་བསླབ་པ་ལ་ཡང་། སོ་ཐར་གྱི་ཚུལ་ཁྲིམས་དང་། བྱང་སེམས་ཀྱི་ཚུལ་ཁྲིམས་དང་། གསང་སྔགས་ཀྱི་ཚུལ་ཁྲིམས་གསུམ་ལས། སོ་ཐར་གྱི་ཚུལ་ཁྲིམས་རྣམ་པར་དག་པར་མཛད་ཚུལ་ཏེ། དགེ་སློང་གི་སྡོམ་པ་མནོས་ནས་རྔ་རྩིད་ལ་ཆགས་པའི་གཡག་གིས་རྔ་མ་ཉག་མ་རེ་རེ་ཤིང་ལ་ཐོགས་པ་ན་རྔོན་པས་སྲོག་དང་འཕྲལ་བར་མཐོང་ན་ཡང་སྲོག་དང་བསྡོས་ཏེ་རྔ་མ་མི་གཅོད་པར་སྲུང་བ་ལྟར། ཁས་བླངས་པའི་བསླབ་པའི་གཞི་ཆེན་པོ་ལྟ་ཅི་སྨོས། བསླབ་པའི་གཞི་ཕྲ་མོ་རེ་རེ་ཡང་སྲོག་དང་བསྡོས་ནས་བསྲུངས་པས་གནས་བརྟན་འདུལ་བ་འཛིན་པ་ཆེན་པོར་གྱུར་ཏོ། །
བྱང་སེམས་ཀྱི་ཚུལ་ཁྲིམས་དང་ལྡན་ཚུལ་ནི། བྱམས་པ་དང་སྙིང་རྗེའི་རྩ་བ་ཅན་གྱི་བྱང་ཆུབ་ཀྱི་སེམས་སྦྱོང་བའི་གདམས་པ་མང་བོ་དང་། ཁྱད་པར་གསེར་གླིང་བ་བསྟེན་ནས་རྗེ་བཙུན་བྱམས་པ་དང་། འཇམ་པའི་དབྱངས་ནས་ཐོགས་མེད་དང་། ཞི་བ་ལྷ་ལ་བརྒྱུད་པའི་གདམས་པ་མཆོག་ལ་རིང་དུ་སྦྱངས་པས། བསྟོད་པ་ལས། རང་དོན་ཡལ་བར་དོར་ནས་གཞན་གྱི་དོན། །ལྷུར་མཛད་དེ་ནི་བདག་གི་བླ་མ་ལགས། །ཞེས་འབྱུང་བ་ལྟར་བདག་བས་གཞན་གཅེས་པའི་བྱང་ཆུབ་ཀྱི་སེམས་ཐུགས་རྒྱུད་ལ་འཁྲུངས་ཤིང་། སྨོན་པའི་སེམས་དེས་ཀུན་ཏུ་དྲངས་པའི་འཇུག་པའི་སེམས་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་ལ་སློབ་པར་ཁས་བླངས་པའི་རྗེས་སུ་འགྲོ་བའི་བསླབ་པ་ལ་སློབ་པའི་སྤྱོད་པ་བཟང་བོས་རྒྱལ་སྲས་རྣམས་ཀྱི་བཅས་པའི་མཚམས་ལས་མི་འདའ་བར་མཛད་དོ། །
གསང་སྔགས་ཀྱི་ཚུལ་ཁྲིམས་དང་ལྡན་ཚུལ་ནི། རང་གི་ལུས་ལྷར་གཟིགས་པའི་བསྐྱེད་པའི་རིམ་པ་དང་། རྡོ་རྗེའི་ཐུགས་རྫོགས་པའི་རིམ་པའི་ཏིང་ངེ་འཛིན་དང་ལྡན་པས་རྣལ་འབྱོར་པའི་གཙོ་བོ་ཞེས་སྤྱིར་བསྟོད་ཅིང་། ཁྱད་པར་དུ་བཅས་པའི་མཚམས་ལས་མི་འདའ་བར་དམ་ཚིག་ཚུལ་བཞིན་དུ་སྲུང་བ་ཡང་། བསྟོད་པ་ལས། དྲན་དང་ཤེས་བཞིན་ལྡན་པ་ཡིས། །ཚུལ་ཁྲིམས་མ་ཡིན་ཡིད་མི་མཛད། །བག་ཡོད་དྲན་དང་གཡོ་སྒྱུ་མེད། །ལྟུང་བའི་ཉེས་པས་ཁྱོད་མ་གོས། །ཞེས་གསུངས་པ་ལྟར་རོ། །
དོན་འདི་ལ་རྗེ་བདག་ཉིད་ཆེན་པོས་སྡོམ་པ་གསུམ་གྱི་ཡོན་ཏན་དང་ལྡན་ཚུལ་དེ་དག་གསུངས་ནས། དེ་ལྟར་སྡོམ་པ་གསུམ་གྱི་ཚུལ་ཁྲིམས་ཀྱི་བསླབ་པ་རྣམས་ཁས་ལེན་པ་ལ་དབང་བ་ཙམ་མིན་པར་ཇི་ལ་ཏྲ་ཁས་བླངས་པའི་རྗེས་སུ་འབྲངས་ཏེ་བཅས་པའི་མཚམས་ལས་མི་འདའ་བར་སྲུང་ཞིང་། བརྒྱ་ལ་ཅུང་ཟད་འདས་ན་ཡང་མྱུར་བ་མྱུར་བར་རང་རང་གི་ཕྱིར་བཅོས་ཀྱི་ཆོ་གས་དག་པར་བྱེད་པའི་རྣམ་པར་ཐར་པ་འདི་ནི་གསུང་རབ་ཀྱི་གནད་ཤེས་པའི་མཁས་པ་རྣམས་དགའ་བ་སྐྱེད་པའི་རྣམ་པར་ཐར་པར་ཤེས་པར་བྱོས་ལ་དམ་པ་རྣམས་ཀྱི་རྗེས་སུ་བསླབ་པར་བྱའོ། །ཞེས་གསུངས་སོ། །
ཏིང་ངེ་འཛིན་གྱི་བསླབ་པ་དང་ལྡན་ཚུལ་ནི། ཐུན་མོང་བ་ཞི་ལྷག་ཟུང་འབྲེལ་དང་ཐུན་མོང་མ་ཡིན་པ་བསྐྱེད་རིམ་མཐར་ཕྱིན་པར་མཛད་པའི་ཚུལ་ནི་རྣམ་ཐར་ཆེན་མོར་གསལ་བ་ལྟར་རོ། །ཤེས་རབ་ཀྱི་བསླབ་པ་དང་ལྡན་ཚུལ་ནི། ཐུན་མོང་བ་ཞི་ལྷག་ཟུང་འབྲེལ་དང་ཐུན་མོང་མིན་པ་རྫོགས་རིམ་གྱི་རྟོགས་པ་ཁྱད་པར་ཅན་བརྙེས་པ་རྣམ་ཐར་ཆེན་མོ་དང་རྡོ་རྗེའི་གླུར་གསལ་བ་ལྟར་རོ། །བསྟན་པ་ལ་བྱ་བ་མཛད་ཚུལ་ནི་རྒྱ་བོད་གཉིས་ཀར་རྒྱལ་བའི་བསྟན་པ་ལ་བྱ་བ་མཛད་ཚུལ་བསམ་གྱིས་མི་ཁྱབ་པ་སྔར་བརྗོད་ཟིན་པ་ལྟར་རོ། །
དེ་ལྟར་ཇོ་བོ་རྗེས་རྒྱ་བོད་གཉིས་ཀར་བསྟན་པ་ལ་བྱ་བ་རྒྱ་ཆེན་པོ་མཛད་ཅིང་། སླར་ཡང་རྒྱལ་བའི་བསྟན་པ་ཡུན་རིང་དུ་གནས་པར་བྱ་བའི་ཕྱིར་དང་། ཕྱི་མའི་སྐྱེ་བོ་རྣམས་ཇོ་བོ་རྗེས་འདི་ལྟར་གསུངས་ཞེས་གོ་བར་བྱ་བའི་ཕྱིར་དུ། རྒྱལ་བའི་བཀའ་སྡེ་སྣོད་གསུམ་དང་རྒྱུད་སྡེ་བཞི་དགོངས་འགྲེལ་དང་བཅས་པ་མཐའ་དག་ལས་ཡི་གེ་ན་གཅིག་ཀྱང་དོར་དུ་མེད་པར་གང་ཟག་གཅིག་གི་ཉམས་ལེན་གྱི་རིམ་པར་ཧྲིལ་གྱིས་དྲིལ་ནས་སྟོན་པའི་མན་ངག་བྱང་ཆུབ་ལམ་གྱི་སྒྲོན་མ་མཛད། བཀའ་གདམས་གོང་མའི་གསུང་སྒྲོས་ལས། འཛམ་བུ་གླིང་ན་གླེགས་བམ་གཅིག་ལ་ལམ་སྒྲོན་ལས་ཆེ་བ་མེད་གསུངས། དེ་ནི་ཤོག་བུ་གྲངས་མང་བས་དེ་ལྟར་བརྗོད་པ་མིན་གྱི་བརྗོད་བྱ་རྒྱ་ཆེ་བས་དེ་ལྟར་བརྗོད་དེ། གདུལ་བྱ་ལས་དང་བོ་བ་ཆོས་ལ་ཐོག་མཐར་འཇུག་པ་ཞིག་འཆི་བ་དྲན་ནས་འཇིག་རྟེན་ཕྱི་མའི་དོན་སྒྲུབ་པའི་བསམ་པ་བསྐྱེད་པ་ནས་བཟུང་མཐར་ཐུག་སངས་རྒྱས་ཀྱི་སའི་བར་གྱི་ས་ལམ་འབྲས་བུ་དང་བཅས་པ་མཐའ་དག་ལམ་སྒྲོན་གྱི་བརྗོད་པར་འདུ་བས་སོ། །
བྱང་ཆུབ་ལམ་གྱི་སྒྲོན་མ་ནས་གསུངས་པའི་ལམ་གྱི་རིམ་པའི་གནད་རྣམས་ལ་ངེས་པ་བསྐྱེད་པར་བྱ་བ་དང་། དེ་སྒོམ་པ་ལ་རྒྱུད་བསྐུལ་བར་བྱ་བ་དང་། ལམ་དེ་དག་གི་གེགས་སེལ་བོགས་འདོན་ཤེས་པའི་ཕྱིར་བསྟན་བཅོས་མཐའ་ཡས་པ་མཛད་དེ། སྙིང་བོ་བསྡུ་བ། སྙིང་བོ་ངེས་པར་བསྡུ་བ་གསང་འདུས་ཀྱི་དཀྱིལ་འཁོར་སྤྱན་རས་གཟིགས་གཙོ་བོར་སྟོན་པ་གསང་འདུས་པ་འཇིག་རྟེན་དབང་ཕྱུག་གི་སྒྲུབ་ཐབས། འཕགས་པ་འཇིག་རྟེན་དབང་ཕྱུག་གི་སྒྲུབ་ཐབས་གསང་བ་འདུས་པ་ལ་བསྟོད་པ་གཉིས། འཁོར་བ་ལས་ཡིད་ངེས་པར་འབྱུང་བའི་གླུ། སྤྱོད་པའི་གླུ། ཆོས་ཀྱི་དབྱིངས་སུ་ལྟ་བའི་གླུ། ཏིང་ངེ་འཛིན་གྱི་ཚོགས་ཀྱི་ལེའུ་དང་། འཇིག་རྟེན་ལས་འདས་པའི་ཡན་ལག་བདུན་པའི་ཆོ་ག སྐུ་གསུང་ཐུགས་རབ་ཏུ་གནས་པའི་ཆོ་ག ལས་ཀྱི་སྒྲིབ་པ་ཐམས་ཅད་རྒྱུན་གཅོད་པར་བྱེད་པའི་གཟུངས་རྣལ་འབྱོར་རྒྱུད་དུ་དགོངས་པ་བཀྲལ་བ་མི་འཁྲུགས་པའི་སྒྲུབ་ཐབས་རྒྱས་བསྡུས་གཉིས། དེའི་དཀྱིལ་ཆོག་ལས་ཀྱི་སྒྲིབ་པ་ཐམས་ཅད་རྣམ་པར་སྦྱོང་བ། མི་འཁྲུགས་པའི་སྦྱིན་སྲེག་གི་ཆོ་ག ཕྱག་ན་རྡོ་རྗེ་ལ་མངོན་རྟོགས་ཀྱི་སྒོ་ནས་བསྟོད་པ། རྟ་མགྲིན་ཞལ་གསུམ་ཕྱག་དྲུག་གི་སྒྲུབ་ཐབས་དང་། ཞལ་གསུམ་ཕྱག་བཞི་པའི་སྒྲུབ་ཐབས་གཉིས། འཕགས་པ་མི་གཡོ་བ་ལ་བསྟོད་པ་གཉིས། དེ་བཞིན་གཤེགས་པ་ཐམས་ཅད་ཀྱི་དམ་ཚིག་སྲུང་བ་ཞེས་བྱ་བའི་གཙུག་ཏོར་དྲི་མེད་འོད་ཀྱི་སྒྲུབ་ཐབས། མཆོད་རྟེན་ལྔ་གདབ་པའི་ཆོ་ག་གཟུངས་ཆོག་ཆ་གཉིས། སྒྲོལ་མའི་སྒྲུབ་ཐབས། ལྷ་མོ་སྒྲོལ་མ་སྒོམ་པའི་ཆོ་ག་རྒྱས་པ། སྒྲོལ་མ་འཇིགས་པ་བརྒྱད་སྐྱོབ་ཀྱི་སྒྲུབ་ཐབས་དང་བསྟོད་པ། འཕགས་མ་སྒྲོལ་མའི་སྒྲུབ་ཐབས། དམ་ཚིག་ཐམས་ཅད་བསྡུས་པ་ཞེས་བྱ་བ། ཚོགས་བདག་ཆགས་པ་རྡོ་རྗེའི་བསྟོད་པ། བདུད་རྩི་འབྱུང་བ་ཞེས་བྱ་བའི་གཏོར་ཆོག ཆབ་གཏོར་དྲི་མེད། ཀླུ་གཏོར་གྱི་ཆོ་ག ཡི་གེ་དྲུག་པའི་སྒྲུབ་ཐབས། སྤྱན་རས་གཟིགས་ཁ་སརྦ་ཎིའི་སྒྲུབ་ཐབས། ཁྲོ་རྒྱལ་མི་གཡོ་བའི་སྒྲུབ་ཐབས། གཏུམ་པོ་ཁྲོ་བོ་ཆེན་པོའི་སྒྲུབ་ཐབས་དོན་དམ་པ། མགོན་པོ་གྲི་གུག་གི་སྒྲུབ་ཐབས། ཚོགས་བདག་ཞི་བའི་སྒྲུབ་ཐབས། ཚོགས་བདག་གསང་སྒྲུབ། ནོར་བདག་གཙོ་འཁོར་ལྔའི་བསྟོད་པ། རྟེན་འབྲེལ་སྙིང་བོའི་སྔགས་ཐེམས། བདེན་པ་གཉིས་ལ་འཇུག་པ་ཞེས་བྱ་བ་དབུ་མའི་མན་ངག དབུ་མའི་མན་ངག་རིན་པོ་ཆེའི་ཟ་མ་ཏོག་བཀོད་པ། དྲན་པ་གཅིག་པའི་མན་ངག མདོ་ཀུན་ལས་བཏུས་པའི་དོན་བསྡུས་པ། བྱང་ཆུབ་སེམས་དཔའི་སྤྱོད་པ་མདོ་ཙམ་གདམས་ངག་དུ་བྱས་པ། བྱང་ཆུབ་སེམས་དཔའི་ནོར་བུའི་ཕྲེང་བ། བྱང་ཆུབ་སེམས་དཔའི་ལས་དང་བོ་བའི་ལམ་ལ་འཇུག་པ་བསྟན་པ། སྐྱབས་སུ་འགྲོ་བ་བསྟན་པ་ཞེས་བྱ་བ། ཐེག་པ་ཆེན་པོའི་ལམ་གྱི་སྒྲུབ་ཐབས་ཡི་གེ་བསྡུས་པ། ཐེག་པ་ཆེན་པོའི་ཡུམ་གྱི་སྒྲུབ་ཐབས་ཤིན་ཏུ་བསྡུས་པ། རང་གི་བྱ་བའི་རིམ་པ་ལ་བསྐུལ་བ་དང་བཅས་པ་ཡི་གེར་བྲིས་པ། མི་དགེ་བ་བཅུའི་ལས་ཀྱི་ལམ་བསྟན་པ། ལས་རྣམ་པར་འབྱེད་པ་ཞེས་བྱ་བ། སྤྱོད་པ་བསྡུས་པའི་སྒྲོན་མ། མདོ་ཀུན་ལས་བཏུས་པའི་མན་ངག མདོ་ཀུན་ལས་བཏུས་པ་ཆེན་པོ། བྱང་ཆུབ་ཏུ་སེམས་བསྐྱེད་པའི་ཆོ་ག བྱང་ཆུབ་སེམས་དཔའི་སྡོམ་པའི་ཆོ་ག ཁ་ཏོན་དང་གླེགས་བམ་བཀླག་པའི་སྔོན་དུ་བྱ་བའི་ཆོ་ག ཕ་རོལ་ཏུ་ཕྱིན་པའི་སཱཙྪ་གདབ་པའི་ཆོ་ག བླ་མའི་བྱ་བའི་རིམ་པ་གཅིག རྒྱལ་བོ་ནེཪྻ་པཱ་ལཱ་ལ་བརྫངས་པ་དྲི་མ་མེད་པའི་རིན་པོ་ཆེའི་འཕྲིན་ཡིག བྱང་ཆུབ་སེམས་དཔའི་སྤྱོད་པ་ལ་འཇུག་པའི་བཤད་པ། ཤེར་ཕྱིན་དོན་བསྡུས་སྒྲོན་མེ། སྨན་བླའི་སྒྲུབ་ཐབས། ལས་སྒྲིབ་རྣམ་པར་སྦྱོང་བའི་ཆོ་ག་སོགས་མཛད་དོ། །
དེ་ལྟར་ཇོ་བོ་རྗེ་བོད་དུ་ཕྱིན་ནས་མངའ་རིས་སུ་ལོ་གསུམ། སྙེ་ཐང་དུ་ལོ་དགུ། དབུས་གཙང་གཞན་དུ་ལོ་ལྔའི་བར་དུ་སྐལ་བ་དང་ལྡན་པ་རྣམས་ལ་མདོ་སྔགས་ཀྱི་གཞུང་གདམས་ངག་མ་ལུས་པ་བསྟན་ནས་བསྟན་པའི་སྲོལ་ནུབ་པ་རྣམས་གསར་དུ་བཙུགས་སྲོལ་ཅུང་ཟད་ཡོད་པ་རྣམས་འཕེལ་བར་མཛད། ལོག་པར་རྟོག་པའི་དྲི་མས་སྦགས་པ་རྣམས་ལེགས་པར་བསལ་ཏེ་བསྟན་པ་རིན་པོ་ཆེ་དྲི་མ་དང་བྲལ་བར་མཛད་དོ། །དེ་ནས་སྐུ་ཚེ་དེའི་དངོས་ཀྱི་གདུལ་བྱ་རྣམས་རྫོགས་པ་ན་ཞིང་གཞན་དུ་འབྱོན་པར་བཞེད་དེ། ཤིང་ཕོ་རྟའི་ལོ་དབྱུག་པ་ཟླ་བའི་ཚེས་གསུམ་ནས་བཅོ་བརྒྱད་ཀྱི་བར་ཞག་བཅུ་དྲུག་གི་རིང་ལ་ཐིག་ལེ་བཅུ་དྲུག་གི་རིམ་པ་དང་མཐུན་པར་ཐུགས་དམ་སྡུད་རིམ་མཛད་ནས། ཆུ་བོ་གྱེན་དུ་ལྡོག་གམ་ལྟོས་ཤིག་གསུངས། བལྟར་ཕྱིན་པས་གྱེན་དུ་ལྡོག་གིན་གདའ་ཞུས་པས། འོ་ན་དེ་ཡན་ཆད་ཀྱིས་དོན་འདི་སྟོན། ཉམས་སུ་བླངས་རྒྱུ་འདི་ཡིན་གསུངས་ནས་བརྒྱད་སྟོང་བ་གསུང་འཕྲོ་བཅད། ཕྱག་ཏུ་རྡོ་རྗེ་དྲིལ་བུ་བཟུང་ནས་ཐུགས་དམ་རྩེ་གཅིག་ཏུ་མཛད་དོན་ལ་འདས་གྲོངས་མི་མངའ་ཡང་གདུལ་བྱ་ཐུན་མོང་བའི་སྣང་ངོར་དགུང་ལོ་བདུན་ཅུ་རྩ་གསུམ་པ་ཤིང་ཕོ་རྟའི་ལོ་སྟོན་ཟླ་འབྲིང་བོའི་ཚེས་བཅོ་བརྒྱད་ལ་སྙེ་ཐང་དུ་མྱ་ངན་ལས་འདའ་བའི་ཚུལ་བསྟན་ཏེ་འོད་གསལ་ཆོས་སྐུ་མངོན་དུ་མཛད་ནས་གཟུགས་སྐུར་བཞེངས་ནས་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ། །
དེ་ཡང་བསྟོད་པ་སུམ་ཅུ་བ་ལས། ཁོ་བོ་འདི་ནས་དགའ་ལྡན་གནས་སུ་འགྲོ། །ང་ལ་དད་ཅིང་གུས་པར་བྱེད་པ་རྣམས། །དགའ་ལྡན་གནས་སུ་མཇལ་བར་འགྱུར་ཞེས་གསུངས། །མ་འོངས་མངོན་སུམ་གཟིགས་ལ་གསོལ་བ་འདེབས། །ཞེས་གསུངས་པ་ལྟར་དགའ་ལྡན་ཆོས་ཀྱི་ཕོ་བྲང་དུ་ནམ་མཁའ་དྲི་མ་མེད་པ་ཞེས་མཚན་གྲགས་ཤིང་རྗེ་བཙུན་མ་ཕམ་པའི་སྲས་ཀྱི་ཐུ་བོའི་ཚུལ་དུ་བཞུགས་ཏེ་དགའ་ལྡན་གྱི་ལྷ་རྣམས་དང་། ཕྱོགས་བཅུའི་ཞིང་རབ་འབྱམས་ནས་འདུས་པའི་བྱང་ཆུབ་སེམས་དཔའ་བགྲང་བ་ལས་འདས་པ་དག་ལ་ཐེག་པ་ཆེན་པོའི་ཆོས་རྒྱ་ཆེར་སྟོན་པར་མཛད་ཅིང་། མིག་འཕྲུལ་བཞིན་དུ་ཕྱོགས་བཅུའི་ཞིང་རབ་འབྱམས་ཐམས་ཅད་དུ་སྤྲུལ་བ་བཀྱེས་ནས་གདུལ་བྱའི་དོན་རྒྱུན་མི་འཆད་དུ་མཛད་ཅིང་བཞུགས་སོ། །